**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 25 Σεπτεμβρίου 2019, ημέρα Τετάρτη και ώρα 14.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης: Επεξεργασία και εξέταση των σχεδίων νόμων του Υπουργείου Περιβάλλοντος και Ενέργειας:

**Α.** «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών "Total E&P Greece B.V", "ExxonMobil Exploration and Production Greece (Crete) B.V" και "Ελληνικά Πετρέλαια Ανώνυμη Εταιρεία" για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια Περιοχή "Δυτικά Κρήτης", Ελλάδα».

**Β.** «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών "Total E&P Greece B.V", "ExxonMobil Exploration and Production Greece (Crete) B.V" "Ελληνικά Πετρέλαια Ανώνυμη Εταιρεία" για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια Περιοχή "Νοτιοδυτικά Κρήτης", Ελλάδα».

**Γ.** «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών "Repsol Exploracion S.A" και "Ελληνικά Πετρέλαια Ανώνυμη Εταιρεία" για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή "Ιόνιο", Δυτική Ελλάδα».

**Δ.** «Κύρωση της Σύμβασης Μίσθωσης μεταξύ της Ελληνικής Δημοκρατίας και της εταιρείας "Ελληνικά Πετρέλαια Ανώνυμη Εταιρεία" για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια Περιοχή 10, Ιόνιο Πέλαγος, Ελλάδα».

Στην συνεδρίαση παρέστησαν ο Υφυπουργός Περιβάλλοντος και Ενέργειας, κ. Γεράσιμος Θωμάς, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Ακτύπης Διονύσιος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Νικολακόκπουλος Ανδρέας, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Καλαφάτης Σταύρος, Ταγαράς Νικόλαος, Τραγάκης Ιωάννης, Πλεύρης Αθανάσιος, Καππάτος Παναγής, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σκουρλέτης Παναγιώτης (Πάνος), Τζανακόπουλος Δημήτριος, Κάτσης Μάριος, Φάμελλος Σωκράτης, Αρβανιτίδης Γιώργος, Γκόκας Χρήστος, Κεγκέρογλου Βασίλειος, Μπιάγκης Δημήτριος, Καραθανασόπουλος Νικόλαος, Λαμπρούλης Γεώργιος, Παπαναστάσης Νικόλαος, Βιλιάρδος Βασίλειος και Αρσένης Κρίτων-Ηλίας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, σας καλωσορίζω στη συνεδρίαση της Επιτροπής μας.

Σήμερα έχουμε την επεξεργασία και εξέταση των σχεδίων νόμων του Υπουργείου Περιβάλλοντος και Ενέργειας:

Α. «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών "Total E&P Greece B.V", "ExxonMobil Exploration and Production Greece (Crete) B.V" και "Ελληνικά Πετρέλαια Ανώνυμη Εταιρεία" για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια Περιοχή "Δυτικά Κρήτης", Ελλάδα».

Β. «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών "Total E&P Greece B.V", "ExxonMobil Exploration and Production Greece (Crete) B.V" "Ελληνικά Πετρέλαια Ανώνυμη Εταιρεία" για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια Περιοχή "Νοτιοδυτικά Κρήτης", Ελλάδα».

Γ. «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών "Repsol Exploracion S.A" και "Ελληνικά Πετρέλαια Ανώνυμη Εταιρεία" για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή "Ιόνιο", Δυτική Ελλάδα».

Δ. «Κύρωση της Σύμβασης Μίσθωσης μεταξύ της Ελληνικής Δημοκρατίας και της εταιρείας "Ελληνικά Πετρέλαια Ανώνυμη Εταιρεία" για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια Περιοχή 10, Ιόνιο Πέλαγος, Ελλάδα».

Το λόγο έχει ο κ. Μπιάγκης, που ζήτησε το λόγο επί της διαδικασίας.

**ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής του Κινήματος Αλλαγής):** Κύριε Πρόεδρε, καλό μεσημέρι και σε εσάς και σε όλους τους συναδέλφους. Λέγομαι Δημήτρης Μπιάγκης. Είμαι εκλεγμένος στο νομό Κέρκυρας με το ψηφοδέλτιο του Κινήματος Αλλαγής.

Υπάρχει ένα αίτημα τόσο από εμέ υπογεγραμμένο, αλλά και από όλους τους άλλους συναδέλφους της Κοινοβουλευτικής Ομάδας του Κινήματος Αλλαγής, προκειμένου να γίνει χρήση από μεριά σας της δυνατότητας που σας δίνει το άρθρο 32 του Κανονισμού της Βουλής, έτσι ώστε όσο γίνεται γρηγορότερα να εισαχθεί ως θέμα στην Επιτροπή μας η πτώχευση της μεγάλης τουριστικής εταιρίας και οι επιπτώσεις που έχει αυτή.

Θα ήθελα αν μου δίνετε το λόγο για ένα λεπτό και όχι περισσότερο να σας τεκμηριώσω το αίτημα που έχουμε εμείς.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Έχετε το λόγο, κύριε συνάδελφε.

**ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής του Κινήματος Αλλαγής):** Κύριε Πρόεδρε, θεωρούμε ότι η σπουδαιότητα του συγκεκριμένου θέματος είναι πολύ μεγάλη. Μιλάμε για τον παλαιότερο τουριστικό οργανισμό ταξιδίων, την «THOMAS COOK». Η πτώχευσή της έχει τεράστιες διαστάσεις στη συνεργασία που έχει σε όλη την ελληνική επικράτεια.

Θεωρούμε, κύριε Πρόεδρε, ότι θα πρέπει να κληθεί η δική σας Επιτροπή, καλώντας και τους συναρμόδιους Υπουργούς, προκειμένου να βάλουμε το δάχτυλο επί τον τύπον των ήλων. Το συγκεκριμένο θέμα, κύριε Πρόεδρε, είναι το κύριο θέμα που απασχολεί σήμερα την ελληνική αγορά, αλλά και ολόκληρη την κοινωνία. Αξίζει να σημειώσουμε ότι ο τουρισμός παίζει πρωταγωνιστικό ρόλο στο σύνολο της εγχώριας οικονομίας και φτάνει στο 20,6% του Α.Ε.Π.. Δηλαδή, ένα στα πέντε ευρώ που δαπανήθηκαν στην Ελλάδα, έχουν να κάνουν με τουριστικό προϊόν.

Το θέμα δεν μπορεί να έχει μια γενική προσέγγιση. Θεωρούμε ότι πρέπει να σκύψουμε πάνω από αυτό και ο καθένας από την Επιτροπή μας και όχι μόνο, να συνεισφέρει.

Να σας αναφέρω μόνο ότι όλοι οι συνεργάτες της «THOMAS COOK» πληρωνόντουσαν σε διάρκεια τριάντα έως εκατό ημερών από την ημέρα παροχής των υπηρεσιών τους, πράγμα που σημαίνει ότι όλες αυτές οι εταιρείες που συνεργάστηκαν με την «THOMAS COOK» έχουν ουσιαστικά χάσει το καλοκαίρι και όχι μόνο έχουν χάσει το καλοκαίρι, αλλά έχουν χάσει και το υπόλοιπο της σεζόν μέχρι τον Οκτώβριο, θεωρώντας ότι οι περισσότερες από αυτές είχαν αποκλειστική συνεργασία με την «THOMAS COOK» που σημαίνει ότι και για το επόμενο διάστημα μέχρι το τέλος του Οκτωβρίου δεν υπάρχει η δυνατότητα σε αυτές τις εταιρείες να καλύψουν το κενό που έχει δημιουργηθεί.

Θεωρούμε, κύριε Πρόεδρε, ότι πρέπει να υπάρχει μια προσέγγιση του θέματος που θα ξεπερνάει τα όρια της αναστολής του τέλους διανυκτέρευσης και πρέπει να φτάσει καταρχήν - μέχρι να μπορέσουμε να δούμε τη διάσταση και τη βοήθεια που μπορούμε να δώσουμε - σε μια αναστολή και ειδικότερα σε ένα πάγωμα των εισφορών και των οφειλών προς το δημόσιο, τα ασφαλιστικά ταμεία και γιατί όχι, αν μπορούμε, σε επίπεδο κεντρικό να έρθουμε και σε μια συνεννόηση με τις Τράπεζες.

Με αυτό το θέμα και τονίζοντας για άλλη μια φορά τη σοβαρότητα που έχει για τον κόσμο του εμπορίου θα παρακαλούσα να κάνετε χρήση της δυνατότητας που σας δίνετε και να φέρετε το γρηγορότερο δυνατό στην Επιτροπή μας το θέμα προς συζήτηση.

Σας ευχαριστώ που μου δώσατε το λόγο.

Ευχαριστώ πολύ.

Σας καταθέτουμε και την επιστολή.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε συνάδελφε την επιστολή προφανώς θα την προωθήσουμε στα αρμόδια Υπουργεία.

Συμφωνούμε ότι είναι κοινή η αγωνία όλων μας για την εξέλιξη του θέματος του τουρισμού. Προφανώς, έτσι το αντιμετωπίζει και η Κυβέρνηση, γι' αυτό και βλέπετε κι αυτές τις μέρες ότι υπάρχει μια συνεννόηση. Να δούμε πώς θα εξελιχθεί το όλο θέμα. Δίνεται προτεραιότητα επαναπατρισμού των πολιτών όπου βρίσκονται και προφανώς, μετά, θα μπουν στην ατζέντα και τα οικονομικά στοιχεία αυτής της μικρής ή μεγάλης περιπέτειας. Εν πάση περιπτώσει, θα προωθήσουμε εμείς και θα ζητήσουμε από τους συναρμόδιους Υπουργούς, κάποια στιγμή, να έχουμε μια συνεδρίαση προκειμένου να ενημερωθεί επίσημα και η Βουλή για το θέμα αυτό. Κυρία Μπακογιάννη, θέλετε κάτι σε αυτό;

**ΘΕΟΔΩΡΑ ΜΠΑΚΟΓΙΑΝΝΗ:** Ναι, κύριε Πρόεδρε. Επικοινωνήσαμε και ως κοινοβουλευτική ομάδα της Ν.Δ. με τους αρμόδιους Υπουργούς για το θέμα, γιατί όπως αντιλαμβάνεστε «καίει» πάρα πολλές περιοχές της Ελλάδος και εγώ, ιδιαίτερα στην Κρήτη όπως και στην Κέρκυρα, έχουμε πάρα πολύ μεγάλο πρόβλημα. Υπάρχει αυτή τη στιγμή μια καταγραφή, η οποία γίνεται, έτσι ώστε να ξέρουμε ακριβώς το οικονομικό κόστος για το οποίο μιλάμε. Έχουν κατατεθεί από το ΣΕΤΕ κάποιες συγκεκριμένες ιδέες και προτάσεις. Επεξεργάζονται από την Κυβέρνηση και δεσμεύθηκαν να έρθουν στην Επιτροπή, τη δική μας, να κάνουν μια πλήρη ενημέρωση μόλις υπάρχει μια συνολική Ελληνική και ευρωπαϊκή εικόνα, ώστε να έχουν κάποια συγκεκριμένα πράγματα να μας πουν.

**ΓΕΩΡΓΙΟΣ ΒΛΑΧΟΣ (Προέδρος της Επιτροπής):** Ευχαριστώ. Λέμε περίπου τα ίδια. Η προτεραιότητα είναι ο επαναπατρισμός. Καταγράφεται το μέγεθος του προβλήματος, ποιες περιοχές αφορά, όλα τα υπόλοιπα, τα οικονομικά μεγέθη που είπαμε νωρίτερα και μετά την διευκρίνιση από την πρωτοβουλία της κυρίας Μπακογιάννη, το κρατάμε το θέμα σε εκκρεμότητα και είναι θέμα χρόνου να προσδιορίσει η ημερομηνία μιας συνεδρίασης. Βεβαίως, να είναι και έτοιμοι οι αρμόδιοι Υπουργοί να έρθουν να μας πουν κάτι ουσιαστικό. Έχετε το λόγο κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ. Παρακαλώ θερμά να προσδιοριστεί σήμερα η ημερομηνία που θα συζητήσουμε το θέμα. Θα έπρεπε κανονικά να συζητηθεί σήμερα, με βάση το επείγον και το επίκαιρο του ζητήματος. Καταλαβαίνετε ότι αυτή τη στιγμή ο κ. Υπουργός κάποια στιγμή θα πρέπει να απαντήσει και το τι γνώριζε και αν γνώριζε και ποιο είναι το σχέδιο. Να φύγουμε με μια απάντηση. Παρακαλώ θερμά.

**ΓΕΩΡΓΙΟΣ ΒΛΑΧΟΣ (Προέδρος της Επιτροπής):** Κυρία Νοτοπούλου, προφανώς δεν αποφασίζουμε εμείς, αποφασίζουμε και διατάζουμε. Υπάρχει το πρακτικό μέρος, να συνεννοηθούμε ποιος Υπουργός θα έρθει ή ποιοι Υπουργοί θα έρθουν. Η διαδικασία, προφανώς, πρέπει να ακολουθηθεί. Ποτέ δεν λειτουργούσαμε έτσι, ούτε τώρα θα λειτουργήσουμε έτσι, προφανώς. Δεν αποφασίζουμε εμείς, «Υπουργέ έλα αύριο να μας ενημερώσεις». Γιατί στο τέλος θα είμαστε εμείς όλοι εδώ, την ημέρα που θα μπορεί ο Υπουργός; Να προχωρήσουμε. Παρακαλώ, συνάδελφοι, το κλείσαμε αυτό. Νομίζω ότι συνεννοηθήκαμε, είμαστε όλοι σύμφωνοι. Όλοι έχουμε την ίδια αγωνία και νομίζω ότι θα πάνε όλα καλά. Κ. Φάμελλε έχετε το λόγο.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Ευχαριστώ, κύριε Πρόεδρε. Επί της διαδικασίας, θέλω να βάλω ένα ζήτημα σχετικά με την εκπροσώπηση της Κυβέρνησης. Σήμερα θα συζητήσουμε για την κύρωση τεσσάρων συμβάσεων πολύ σημαντικών, στις οποίες και στις τέσσερις συμβάσεις μετέχουν τα «Ελληνικά Πετρέλαια».

Το θέμα αφορά και τα γεωπολιτικά συμφέροντα της χώρας και τα οικονομικά και το περιβαλλοντικά ζητήματα. Απ' ό,τι βλέπω εδώ δεν βρίσκεται κανείς από τους Υπουργούς που συνυπογράφουν το νομοσχέδιο. Δεν υποτιμώ καθόλου τον κ. Υφυπουργό, με τον οποίον έχω μια καθαρά θεσμική σχέση, νομίζω όμως ότι όφειλε τουλάχιστον ο κ. Χατζηδάκης να είναι εδώ. Εμείς θέτουμε πολιτικό ζήτημα εκπροσώπησης της Κυβέρνησης. Υπάρχει ένα ουσιαστικό θέμα, πώς θα συζητήσουμε για τις ουσιαστικές πολιτικές επιλογές, γιατί ο κ. Θωμάς δεν είναι αυτός που θα πάρει τις αποφάσεις για την ιδιωτικοποίηση των «Ελληνικών Πετρελαίων» και το ξεπούλημα της δημόσιας περιουσίας, που ετοιμάζει η Κυβέρνηση. Θέλουμε να είναι εδώ ο κ. Χατζηδάκης για να συζητήσουμε έτσι όπως πρέπει και πολιτικά και θεσμικά αυτά τα σοβαρά θέματα.

Νομίζω ότι κατανοείτε το ζήτημα. Το βάζω με πολιτικούς όρους γιατί σέβομαι τη διαδικασία και τον κοινοβουλευτισμό, αλλά πρέπει και η Κυβέρνηση να σέβεται την Βουλή. Η σημερινή εκπροσώπηση, χωρίς να υποτιμά καθόλου τον κ. Θωμά, δεν τον αφορά, τον τιμώ απόλυτα στο θεσμικό του ρόλο, δεν τιμά την κοινοβουλευτική διαδικασία. Εμείς εδώ είμαστε όλοι παρόντες και θέλουμε να γίνει ένας ουσιαστικός, δημοκρατικός, κοινοβουλευτικός διάλογος. Ευχαριστώ.

**ΓΕΩΡΓΙΟΣ ΒΛΑΧΟΣ (Προέδρος της Επιτροπής):** Καταρχήν, ήθελα να πω ότι η διαδικασία αυτή, στους παλαιότερους, δεν είναι πρωτόγνωρη. Είθισται, πολλές φορές, αντί του Υπουργού να έρχεται ο Υφυπουργός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Με συγχωρείτε, κύριε Πρόεδρε, δεν είθισται. Εγώ ήμουν Υφυπουργός, κ. Πρόεδρε και πάντα ήταν ο Υπουργός παρόντας.

**ΓΕΩΡΓΙΟΣ ΒΛΑΧΟΣ (Προέδρος της Επιτροπής):** Να μην πιάνετε τώρα την περιπτωσιολογία.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Όχι, δεν είναι περιπτωσιολογία κ. Πρόεδρε.

**ΓΕΩΡΓΙΟΣ ΒΛΑΧΟΣ (Προέδρος της Επιτροπής):** Αφήστε με να ολοκληρώσω, να δείτε τι θα πω. Πολλές φορές στο παρελθόν, έχει έρθει ο αρμόδιος Υφυπουργός σε αντικατάσταση του Υπουργού. Όμως, εγώ άκουσα τι ελέγχθη, θα ξεκινήσουμε την διαδικασία.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Πολιτικά το έθεσα το θέμα κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Βεβαίως. Εγώ θα ενημερώσω. Εγώ, δεν έχω εικόνα αν θα έρθει ο κ. Χατζηδάκης σε 5 λεπτά, σε μισή ώρα ή καθόλου. Δεν έχω εικόνα. Θα προσπαθήσω να επικοινωνήσω στο επόμενο διάστημα, για να δω αν θα έρθει. Προφανώς, για να μην είναι από την αρχή τουλάχιστον, κάποιο κόλλημα θα έχει. Θα επικοινωνήσω μαζί του, θα μεταφέρω το αίτημα και θα σας ενημερώσω στην πορεία. Το ότι ο Υπουργός μπορεί πολλές φορές να μην έρθει στην Επιτροπή και να έρθει στην Ολομέλεια ή το αντίθετο, αυτά ξέρετε ότι συμβαίνουν.

Αλλά, εν πάση περιπτώσει, αφού ετέθη, εγώ οφείλω σαν Προεδρείο να μεταφέρω αυτό το αίτημα στον κ. Χατζηδάκη και να σας ενημερώσω.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Εκ μέρους λοιπόν, της Κοινοβουλευτικής Ομάδας του ΣΥΡΙΖΑ, θέτουμε το θέμα με πολιτικούς όρους. Τα ζητήματα που θα συζητήσουμε και θα τα θέσουμε εμείς και θέλουμε απαντήσεις από την ηγεσία του Υπουργείου Περιβάλλοντος, πρέπει να απαντηθούν ως οφείλουν και με βάση τον κοινοβουλευτικό κανόνα …

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Αυτό το καταλαβαίνω καλύτερα, όμως που λέτε τώρα. Το να απαντηθούν τα ερωτήματα το καταλαβαίνω. Για την παρουσία τώρα μιλάμε.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Επιτρέψτε μου να ολοκληρώσω.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Βεβαίως.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Ως οφείλουν και με βάση τον κοινοβουλευτικό κανόνα και την κοινοβουλευτική τάξη και τις υπογραφές του συγκεκριμένου νομοσχεδίου ως Κύρωση της Σύμβασης.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μα ισχύουν αυτά.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Έκανα κριτική σχετικά με την υποτίμηση εκ μέρους της Κυβέρνησης του θέματος αυτού, που δεν αφορά καθόλου το πρόσωπο του Υφυπουργού.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το καταλάβαμε όλοι αυτό.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Παρακαλώ, να ληφθούν όλα αυτά υπόψιν και το Προεδρείο της Βουλής να εξασφαλίσει τον κοινοβουλευτικό κανόνα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το καταλάβαμε αυτό. Θα συμφωνήσουμε, και εγώ θα συμφωνήσω, ότι θα πρέπει να δοθούν απαντήσεις στα ερωτήματα. Αυτό είναι αυτονόητο. Αλλά, μπορεί να έρθει σήμερα ο Υπουργός και να πει δεν θα μιλήσω σήμερα και θα μιλήσω στην Ολομέλεια. Δηλαδή, το πρακτικό ζήτημα πάμε να λύσουμε σήμερα, όχι το ουσιαστικό. Το ουσιαστικό για την τοποθέτηση, είναι προφανές ότι έτσι θα γίνει. Δεν χρειάζεται να ρωτήσω κανέναν. Προφανώς η Κυβέρνηση θα μιλήσει. Αλλά, αν ερχόταν σήμερα ο Υπουργός, καθόταν μισή ώρα ακόμη και έλεγε πρέπει να φύγω, δεν θα μιλήσω σήμερα αλλά θα μιλήσω στην Ολομέλεια, τι θα του λέγαμε; Όχι θα μιλήσεις οπωσδήποτε σήμερα.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Εντάξει κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εντάξει, άρα, καταλαβαίνετε λοιπόν τι λέμε τώρα.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Δεν είναι έτσι κύριε Πρόεδρε. Έχουμε Κύρωση Σύμβασης. Ξέρετε ότι η τοποθέτηση των Κοινοβουλευτικών Ομάδων στην Επιτροπή …

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Να κρατήσουμε την ουσία.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** …Τροποποιεί τη συζήτηση της Ολομέλειας για τις Κυρώσεις. Θέλετε να τοποθετηθούμε για την Κύρωση ή δεν θέλετε;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Βεβαίως θέλουμε.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Ωραία. Θέλουμε να είναι και η Κυβέρνηση εδώ πλήρως.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα δώσω σε όλους το λόγο. Τον λόγο έχει ο κ. Σενετάκης.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Ένα λεπτό κύριε Πρόεδρε. Επί της ουσίας, επειδή έθεσε πολιτικά θέματα, πρόκειται για Κύρωση Συμφωνίας την οποία έχει διαπραγματευτεί ο κ. Φάμελλος. Τι ερωτήσεις να κάνουμε; Δεν αλλάζουμε κάτι στην συμφωνία. Κυρώνουμε την συμφωνία. Τι ουσιαστικές ερωτήσεις έχει να κάνει. Προφανώς ο κ. Φάμελλος, εννοεί ερωτήσεις άλλου περιεχομένου και άλλου πολιτικού περιεχομένου. Δεν αναφέρεται στην Σύμβαση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σωστό και αυτό.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Εμείς λοιπόν, σαν ΝΔ, με τον Υφυπουργό είμαστε εντάξει.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Σενετάκη κατανοητό.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Είναι ο αρμόδιος Υφυπουργός εδώ. Επειδή καταγράφονται στα Πρακτικά να ξέρουμε και τι λέμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής Β’ Κύρωσης):** Συμφωνούμε, ότι μπορεί να ξεκινήσει η διαδικασία και να γίνει και η συζήτηση. Δεν συμφωνούμε, ότι δεν μπορεί να έρθει καθόλου ο Υπουργός. Σε μια από τις Επιτροπές, σε μία από τις συζητήσεις, αν έχουμε π.χ. για ένα θέμα τρεις Επιτροπές, δεν μπορείς να πεις ότι δεν θα έρθει καθόλου.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν έχει άλλη Επιτροπή. Δεν έχουμε. Μία Επιτροπή είναι. Μία συνεδρίαση είναι.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής Β’ Κύρωσης):** Δηλαδή, δεν θα καλέσουμε φορείς;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όχι, όχι. Κύρωση είναι. Δεν έχει κάτι.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής Β’ Κύρωσης):** Δεν θα καλέσουμε; Δεν είναι Κύρωση διεθνούς σύμβασης, να μην υπάρχουν ομιλητές …

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Η Κυβέρνηση σήμερα …

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής Β’ Κύρωσης):** Εμείς λέμε λοιπόν, ότι πρέπει να κληθούν φορείς. Είναι πάρα πολύ σημαντικό το θέμα για την Ελλάδα και το μέλλον.

Πρέπει να κληθούν, καταρχήν, οι φορείς οι οποίοι γνωμοδότησαν για τις περιβαλλοντικές μελέτες, το Ινστιτούτο Πετρελαϊκής Πολιτικής, ο τίτλος του οποίου ακριβώς είναι: Το Ινστιτούτο Ενέργειας Νοτιοανατολικής Ευρώπης, από τα Χανιά, από το Πολυτεχνείο, θα πρέπει να έρθει, η ΕΔΕΥ, ο φορέας ο δημόσιος πρέπει να έρθει, τα ΕΛΠΕ πρέπει να έρθουν, πρέπει να έρθει το ΕΛΚΕΘΕ, πρέπει να έρθουν οι φορείς.

Άρα, εμείς ζητάμε, κύριε Πρόεδρε, εννοώ κύριε Τραγάκη, αφήστε να ολοκληρώσω, να γίνει συνεδρίαση με την παρουσία φορέων και βεβαίως έχει απόλυτο δίκιο ο κ. Σενετάκης, πρέπει να έρθει ο κ. Σταθάκης να μας απαντήσει σε ερωτήματα. Αλλά, επειδή αφορά το μέλλον, θα πρέπει να έρθει και ο κ. Χατζηδάκης. Εμείς λοιπόν, κάνουμε αίτημα, να γίνει συνεδρίαση με ακρόαση φορέων, οπωσδήποτε, και δεύτερη συνεδρίαση επιτροπής.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εντάξει. Λοιπόν, εγώ δεν θέλω να μπω στην ουσία, όμως την ουσία την είπε ο κ. Σενετάκης. Είναι μία Κύρωση, είναι μία συνεδρίαση, όπου θα Κυρώσουμε τέσσερις συμβάσεις οι οποίες έχουν αποφασιστεί από την προηγούμενη Κυβέρνηση και όπως αποφασίστηκαν έτσι έρχονται για ψήφιση.

Άρα, αν εδώ μιλάμε για τυπική διαδικασία, είναι νομίζω, ότι αυτό που λέμε στην κυριολεξία τυπική διαδικασία. Γιατί δεν μπαίνουμε στη ουσία, είναι αποφασισμένο πρώτον αυτό και δεύτερον, είναι και η κλασική περίπτωση συνέχιση του κράτους διότι οι συμφωνίες αυτές, προφανώς, υπήρξε συμφωνία τότε.

Άρα, είναι μια συνεδρίαση σήμερα και φαντάζομαι -αύριο έχει συνδιάσκεψη Προέδρων- την άλλη εβδομάδα θα πάει στην Ολομέλεια. Στην Ολομέλεια μπορεί να γίνουν τοποθετήσεις από όλους και εκεί συνήθως την Ολομέλεια μπορεί κανείς, να θέσει και άλλα θέματα εκτός νομοσχεδίου.

Σήμερα εδώ όμως και έρχομαι και στην ουσία αυτών, που είπε ο κ. Φάμελλος, στην Επιτροπή και πάντα αυτό γίνεται στις Επιτροπές συζητάμε μόνο, το νομοσχέδιο το οποίο έχει έρθει, δεν ανοίγουμε άλλα θέματα. Αυτό μπορεί να γίνει στην Ολομέλεια και καμιά φορά με την ανοχή του Κανονισμού, αλλά εδώ πρέπει να κυριολεκτούμε. Πρέπει να πάμε σε αυτή την Κύρωση.

Το λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ:** Ευχαριστώ κύριε Πρόεδρε. Και εμείς ως ΜέΡΑ25 θέλουμε, να ζητήσουμε γίνει η ακρόαση φορέων. Δεν είναι απλά τέσσερις συμβάσεις, είναι τέσσερις συμβάσεις που «κλειδώνουν» την Ελλάδα σε ένα μέλλον καταστροφικό, όσον αφορά το θέμα της κλιματικής αλλαγής. Πέρα από αυτά που γνωρίζουμε και είναι οι φορείς που θα έρθουν να μας τα πούνε -αφού τους καλέσουμε- τι σημαίνει ένα ατύχημα αυτή τη στιγμή για τον τουρισμό. Αποφασίζουμε όχι απλά για μια σύμβαση και έχει αποφασιστικό ρόλο η Βουλή, γι' αυτό δεν μπορεί να ισχύσει η σύμβαση αν δεν την αποφασίσει η Βουλή. Αποφασίζουμε για το μέλλον της Ελλάδος και το «κλειδώνουμε» για τα επόμενα χρόνια σε ένα μέλλον αντίθετα στο ρεύμα των καιρών, σε ένα μέλλον που συμβάλλει στην κλιματική αλλαγή. Πρέπει να έλθουν οι φορείς, πρέπει να ακουστούν και οι μελέτες που έχουν γίνει, αλλά και οι γνώμες των φορέων της κοινωνίας μας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Επαναλαμβάνω, τέτοια διαδικασία δεν προβλέπεται, εμείς κοινοβουλευτικά ολοκληρώνουμε την απόφαση που υπάρχει και δεν υπάρχει άλλη διαδικασία. Είναι πολύ-πολύ συγκεκριμένη όχι το να λέμε τι θέλουμε ο καθένας.

**ΚΡΙΤΩΝ-ΗΛΙΑΣ ΑΡΣΕΝΗΣ:** Ούτε στο Μάτι προβλεπόταν κύριε Πρόεδρε, αλλά το κάναμε. Έτσι και εδώ μπορούμε να το κάνουμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όχι. Κάνετε λάθος. Το Μάτι είχε και άλλες διατάξεις, έφερνε μια καινούργια εταιρεία, δεν ήταν το ίδιο. Εγώ το έθεσα καταρχήν στο Μάτι. Το συζητήσατε εσείς και είπα το ανοίγω και ότι πούμε ανοιχτό. Εδώ όμως δεν είναι το ίδιο. Θέλω να είμαστε πολύ ειλικρινείς και συγκεκριμένοι. Προχωράμε στους εισηγητές μας. Το λόγο έχει ο κ. Συνετάκης. Προφανώς, θα τοποθετηθείτε και για τις τέσσερις επειδή έχει ζητηθεί να είναι διαφορετικοί εισηγητές στις συμβάσεις από κάποιο συγκεκριμένο κόμμα στην πορεία ας δούμε πώς θα ενοποιήσουμε το χρόνο και τι θα πει ο καθένας. Το λεω για καλύτερο συντονισμό. Έχετε το λόγο κύριε Σενετάκη.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Αγαπητοί συνάδελφοι, βρισκόμαστε σήμερα για να ξεκινήσουμε τη διαδικασία κύρωσης τεσσάρων σημαντικών συμβάσεων, που υπέγραψε η προηγούμενη κυβέρνηση τον περασμένο Απρίλιο και Ιούνιο για την έρευνα και εκμετάλλευση υδρογονανθράκων στο Ιόνιο και Δυτικά της Κρήτης.

Η πρώτη αφορά στην περιοχή 10 στο Ιόνιο πέλαγος, μεταξύ Δημοσίου και ΕΛ.ΠΕ. Η δεύτερη στην περιοχή Ιονίου στη Δυτική Ελλάδα μεταξύ Δημόσιου και της κοινοπραξίας Resold Exploration ΕΛ.ΠΕ. Η τρίτη σε θαλάσσια περιοχή Νοτιοδυτικά της Κρήτης μεταξύ Δημόσιου και κοινοπραξίας ΤΟΤΑΛ Exxon Mobil και ΕΛ.ΠΕ., η τέταρτη στην περιοχή Δυτικά της Κρήτης μεταξύ Δημόσιου και κοινοπραξίας ΤΟΤΑΛ Exxon Mobile και ΕΛ.ΠΕ. Για τη διαδικασία όπως είπαμε, θα ήθελα, να αναφέρω, ότι πρόκειται για τέσσερις πανομοιότυπες συμβάσεις γι’ αυτό και τις συζητάμε ενιαία.

Κυρίες και κύριοι συνάδελφοι, είμαι ευτυχής, να πω, ότι επιτέλους το Κράτος έχει συνέχεια. Αυτή είναι η βασική μας πολιτική πεποίθηση, που φροντίζουμε να την κάνουμε πράξη με κάθε τρόπο και ευκαιρία. Το επισημαίνω, για να τονίσω, ότι το κόμμα που εκπροσωπώ ουδέποτε εναντιώθηκε επί της αρχής στην προοπτική συμμετοχής της χώρας στον τομέα της έρευνας και της εκμετάλλευσης υδρογονανθράκων. Πιστεύαμε και πιστεύουμε, ότι είναι ένας αναπτυσσόμενος τομέας που μπορεί να προσφέρει πολλά στην οικονομία και γενικά δεν προσεγγίζαμε ποτέ το θέμα με ταμπού στερεότυπα και ιδεοληψίες.

Μάλιστα, θυμάμαι την περίοδο της συγκυβέρνησης Ν.Δ.-ΠΑ.ΣΟ.Κ. (2012 – 2015) είχαμε υπογράψει τρεις αντίστοιχες συμβάσεις. Ήλθε όμως η περήφανη διαπραγμάτευση του πρώτου εξαμήνου του 2015, που επιχείρησε, να τα ανατρέψει όλα. Εκεί ήταν ένα παράδειγμα της ασυνέχειας του κράτους, αλλά ευτυχώς επικράτησε η λογική και σήμερα καλούμαστε, να κυρώσουμε τέσσερις παρεμφερείς συμφωνίες, που διαπραγματεύτηκε και υπέγραψε η κυβέρνηση της πρώτης φοράς Αριστερά. Και είμαι ευτυχής να αναδείξω τη σημασία αυτής της διαδικασίας, παρότι ο νόμος –εδώ, κύριε Πρόεδρε, να το πούμε- δεν υποχρεώνει μία κυβέρνηση να φέρει προς κύρωση στο Κοινοβούλιο τέτοιες συμβάσεις, το κάνουμε, όμως, γιατί πιστεύουμε ότι πρέπει να διατηρήσουμε το κεκτημένο διαφάνειας, που εμείς είχαμε εισάγει, ώστε η Εθνική Αντιπροσωπεία και ο Ελληνικός Λαός να γνωρίζει τι συμφωνεί η Κυβέρνηση. Έτσι, ο Ελληνικός Λαός μπορεί να πληροφορηθεί ότι δεν υπάρχουν σκοτεινά σημεία και το κυριότερο ότι διαψεύδονται μυθεύματα και στερεότυπα που εντέχνως καλλιεργήθηκαν περί ξεπουλήματος του ορυκτού πλούτου ή υποβάθμισης του περιβάλλοντος στο βωμό του πλούτου, που ακούγονταν κατά το παρελθόν.

Παράλληλα δε, τολμώ να πω ότι η συγκεκριμένη διαδικασία έχει και βαρύνουσα πολιτική σημασία, καθώς αναδεικνύει την ύπαρξη διακομματικής συμφωνίας, ως προς την εθνική αναγκαιότητα, επιτέλους, να προχωρήσουμε στην έρευνα και την εκμετάλλευση των υδρογονανθράκων. Τόσα χρόνια το παλεύουμε: Το 1960 που ξεκίνησε μία κάπως συστηματική προσπάθεια από τον τότε Υπουργό Βιομηχανίας με τη συνδρομή του ΙΓΜΕ και τότε μεγάλες εταιρείες είχαν ενδιαφερθεί. Το ΄75 που ιδρύθηκε η ΔΕΠΑ ΑΕ και ψηφίστηκε εδώ στη Βουλή ο πρώτος νόμος, το 1985 που ιδρύθηκε η ΔΕΠ-ΕΚΥ, θυγατρική της ΔΕΠΑ ΑΕ, το 1995 που ψηφίστηκε νέος νόμος και αναμόρφωσε το αδειοδοτικό καθεστώς, σύμφωνα με τη σχετική κοινοτική οδηγία 2294. Έτσι φτάσαμε στο κοίτασμα πετρελαίου στο Κατάκολο, έτσι φτάσαμε στο κοίτασμα φυσικού αερίου στην Επανομή Θεσσαλονίκης. Το 1996 που πραγματοποιήθηκε ο πρώτος διεθνής γύρος παραχωρήσεων 6 περιόδων στη Δυτική Ελλάδα και που με βάση όλη την εμπειρία και την τεχνογνωσία που αποκτήθηκε φτάσαμε 11 χρόνια μετά και συγκεκριμένα στις 28/7 του 2017, στην προκήρυξη διεθνούς διαγωνισμού για παραχώρηση δικαιώματος έρευνας και εκμετάλλευσης υδρογονανθράκων στη Δυτική Ελλάδα. Την περίοδο 2012-2015 η συγκυβέρνηση Νέας Δημοκρατίας και ΠΑΣΟΚ υπέγραψε, όπως είπαμε, αντίστοιχες συμβάσεις μίσθωσης για τις περιοχές Κατάκολο, Ιωάννινα, Πατραϊκός Κόλπος, Άρτα, Πρέβεζα.

Έτσι, οι σημερινές που συζητάμε, αποτελούν συνέχεια ενός εθνικού σχεδιασμού για τη συνολική αναβάθμιση της γεωπολιτικής θέσης της χώρας, με άξονα την ενέργεια. Στο πλαίσιο αυτού του εθνικού σχεδιασμού η κυβέρνηση του ΣΥΡΙΖΑ έπραξε το εθνικά αυτονόητο και επιβεβλημένο: Κατά τη διεθνή πρακτική έκανε την προκήρυξη του διεθνούς διαγωνισμού και την αξιολόγηση των εταιρειών που εκδήλωσαν ενδιαφέρον, διαπραγματεύτηκε μαζί τους τα τιμήματα, τα μισθώματα, τις αποζημιώσεις, τις περιβαλλοντικές επιπτώσεις, όλο εν πάση περιπτώσει το πλέγμα που οφείλει να διέπει τόσο σημαντικές και πολύπλοκες συμβάσεις. Έτσι, ήταν η προηγούμενη κυβέρνηση, που όπως είπαμε υπέγραψε τελικά τις συμφωνίες.

Έπρεπε κυρίες και κύριοι συνάδελφοι του ΣΥΡΙΖΑ να γίνετε κυβέρνηση, για να συμφωνήσετε σε κάτι, που διαχρονικά ήταν αντίθετος ο χώρος σας και καθυστερούσε την πρόοδο της χώρας. Εν πάση περιπτώσει, εμείς προφανώς δεν έχουμε καμία διάθεση να καθυστερήσουμε την πρόοδο αυτή. Εμείς δεν θα υποβάλουμε τη διεθνή κοινότητα σε επαναστατική γυμναστική, ούτε βεβαίως να κάνουμε συμφωνίες εν κρυπτώ. Ερχόμαστε σήμερα να κυρώσουμε τις συμβάσεις αυτές, γιατί πιστεύουμε ότι με τον τρόπο αυτό διατηρούμε το κεκτημένο διαφάνειας που εισάγαμε και τηρούμε, τον εθνικό σχεδιασμό και το κάνουμε αυτό, γιατί πιστεύουμε ότι έτσι ενισχύεται η γεωπολιτική θέση της χώρας, ενισχύεται ο ρόλος της Ελλάδας ως ενεργειακός Κόμβος, ενισχύεται η ασφάλεια της χώρας, ενισχύεται η οικονομία, ενισχύονται οι τοπικές κοινωνίες. Γενικά, με την κύρωση και αυτών των συμβάσεων, όπως και άλλων, που θα ακολουθήσουν, η Ελλάδα γυρίζει σελίδα

Κυρίες και κύριοι συνάδελφοι, η Ελλάδα είναι η χώρα που παράγει σταθερότητα σε μία ασταθή περιοχή, για αυτό και η γεωπολιτική της θέση είναι σημαντική για τη διεθνή κοινότητα. Μέσω της συμμετοχής εταιρειών κολοσσών όπως η Total και η Exxonmobil στο πρόγραμμα έρευνας και υδρογονανθράκων στη νότια Κρήτη, η διεθνής κοινότητα πιστώνει με περαιτέρω εμπιστοσύνη την Ελλάδα. Η εμπιστοσύνη αυτή ενισχύει τη γεωπολιτική θέση της χώρας και την καθιστά ακόμα πιο σταθερή στην ευρύτερη περιοχή. Όσο πιο σημαντική είναι η θέση της χώρας για τη διεθνή κοινότητα, τόσο μεγαλύτερα είναι τα εχέγγυα ασφάλειας έναντι παντός κινδύνου. Το παράδειγμα της Κυπριακής Δημοκρατίας είναι χαρακτηριστικό. Οι αδελφοί Κύπριοι τόλμησαν να μπουν νωρίς στο ενεργειακό παιχνίδι και σήμερα μπορούν να αντιμετωπίζουν με μεγαλύτερη αυτοπεποίθηση έναν επιθετικό και προκλητικό γείτονα και είναι αυτή η αυτοπεποίθηση που τον καθιστά πιο νευρικό και αμήχανο.

Κυρίες και κύριοι συνάδελφοι, δεν είναι μόνο η ασφάλεια και η σταθερότητα που επιτυγχάνεται με την αναβάθμιση της γεωπολιτικής θέσης της χώρας και με τη μετατροπή της σε ενεργειακό κόμβο. Με τη συγκεκριμένη διαδικασία επιτυγχάνεται άμεσο και έμμεσο όφελος για την εθνική τοπική οικονομία. Το δημόσιο εισπράττει έσοδα από τυχόν εξεύρεση και εκμετάλλευση υδρογονανθράκων. Αυτά προέρχονται κυρίως από τη φορολογία και το μίσθωμα και δευτερευόντως από τις τερματικές αποζημιώσεις. Τα έσοδα από φορολογία και μισθώματα, εκτιμάται ότι θα ανέρχονται στο 40% του συνολικού οικονομικού οφέλους της επένδυσης.

Με άλλα λόγια ο μισθωτής που αναλαμβάνει εξ ολοκλήρου το οικονομικό ρίσκο της επένδυσης στο άρθρο 1, στην έρευνα αρχικά και στην εκμετάλλευση εν συνεχεία, επιστρέφει στο ελληνικό κράτος που το παραχωρεί το δικαίωμα αξιοποίησης του ορυκτού πλούτου το 40% του οικονομικού του οφέλους. Ακόμα μάλιστα και στην περίπτωση που οι έρευνες αποβούν άκαρπες, τα έσοδα του ελληνικού δημοσίου είναι εξασφαλισμένα, αφού προβλέπεται ελάχιστο πρόγραμμα εργασιών και οικονομική δέσμευση με έκδοση αντίστοιχης εγγυητικής επιστολής σε κάθε ερευνητική φάση.

Εξασφαλισμένο μάλιστα είναι και το μίσθωμα που ο μισθωτής θα καταβάλει στο δημόσιο, ανεξάρτητα αν επιτυγχάνει κέρδος ή όχι. Και αυτό διότι το μίσθωμα συμφωνήθηκε σε ποσοστό της αξίας των εξορυσόμενων υδρογονανθράκων, που διαμορφώνεται βάσει του ύψους παραγωγής των γεωγραφικών, γεωλογικών και λοιπών χαρακτηριστικών της περιοχής. Με την κύρωση καθιερώνεται αντάλλαγμα υπογραφής, signature bonus, καταβλητέο άμεσα μετά την ολοκλήρωση της κυρωτικής διαδικασίας, ενώ οι στρεμματικές αποζημιώσεις θα εισπράττονται ήδη από το στάδιο των ερευνών. Παράλληλα προβλέπεται αντάλλαγμα πρώτης παραγωγής καθώς και πρόσθετο κλιμακούμενο αντάλλαγμα μετά την έναρξη της αθροιστικής παραγωγής ενός κοιτάσματος. Αυτά είναι τα εισπρακτικά έσοδα, το άμεσο οικονομικό όφελος.

Υπάρχει, όπως αντιλαμβάνεστε και το έμμεσο οικονομικό όφελος. Είναι λογικό να αναμένουμε ότι η κύρωση των συγκεκριμένων συμβάσεων, θα συμβάλουν στη δημιουργία νέων θέσεων εργασίας από τη δραστηριοποίηση επιχειρήσεων στον κλάδο έρευνας και παραγωγής υδρογονανθράκων, ινστιτούτα και εκπαιδευτικά ιδρύματα γεωλογίας και γεωφυσικής, επιχειρήσεις στο κλάδο των μεταφορών, προμηθειών, εργολάβοι, κατασκευαστικές εταιρείες, δικηγορικές εταιρείες και γραφεία.

Επίσης, είναι λογικό να προσβλέπουμε στην ενίσχυση των τοπικών επικοινωνιών. Οι συμβάσεις προβλέπουν την επιβολή επιπλέον τοπικού φόρου 5%. Στην ενίσχυση της εξωστρέφειας της χώρας στον αναπτυσσόμενο τομέα της έρευνας και της εκμετάλλευσης, στην εισαγωγή πολύτιμης επιστημονικής και τεχνολογικής γνώσης μεγάλων πετρελαϊκών εταιρειών, στην ενίσχυση του επενδυτικού περιβάλλοντος.

Κυρίες και κύριοι συνάδελφοι, επί σειρά ετών ακούγαμε για δήθεν ξεπούλημα του πλούτου της χώρας στις πολυεθνικές του κακού και ανάλγητου κεφαλαίου. Με τον καιρό ωριμάσαμε και μάθαμε να χρησιμοποιούμε άλλους όρους πιο πραγματικούς. Μιλάμε για παραχώρηση δικαιώματος, έρευνας και εκμετάλλευσης. Περαιτέρω εδώ, το δικαίωμα όμως το παραχωρεί κάποιος που το κατέχει και στην προκειμένη περίπτωση, αναγνωρίζεται αδιαμφισβήτητα πως είναι το ελληνικό κράτος που ασκεί εθνική κυριαρχία και εθνικά κυριαρχικά δικαιώματα στο έδαφος, στο υπέδαφος το θαλάσσιο και το υποθαλάσσιο, χώρος της επικράτειας. Είναι προφανές ότι η παραχώρηση αυτού του δικαιώματος γίνεται με το αζημίωτο. Το τίμημα αποφασίζεται και συμφωνείται κατά τρόπον αμοιβαία επωφελή και για αυτόν που παραχωρεί το δικαίωμα και για αυτόν που το παραχωρείται , αλλιώς συμφωνία δεν υπάρχει.

Η προηγούμενη κυβέρνηση του ΣΥΡΙΖΑ κατέληξε σε μια συμφωνία και την υπέγραψε, αλλά κυβέρνηση της Ν.Δ. την φέρνει προς κύρωση, που σημαίνει ότι δεν αμφισβητούμε το αποτέλεσμα που πέτυχε η προηγούμενη κυβέρνηση, χωρίς όμως να παραβλέπουμε τις καθυστερήσεις που προκάλεσαν διακινδυνεύοντας την εθνική στρατηγική. Πάντως, σίγουρα εμείς δεν το χαρακτηρίζουμε όπως αυτοί, πόσο μάλλον ως ξεπούλημα. Από κει και πέρα, διαβάζοντας ο καθένας από εσάς, αλλά και όποιος πολίτης ενδιαφέρεται τα βασικά σημεία της σύμβασης, είναι σε θέση να κρίνει υποκειμενικά περί τίνος πρόκειται και αυτό είναι το κεκτημένο διαφάνειας που διατηρούμε στο ακέραιο.

Κυρίες και κύριοι συνάδελφοι, κράτησα για το τέλος ένα δεύτερο στερεότυπο που φώλιασε στη συνείδηση των πολιτών, η εσκεμμένη παραπληροφόρησης μιας μερίδας του πολιτικού συστήματος, όλων αυτών που δήθεν είναι ευαίσθητη με το περιβάλλον και κάποιοι άλλοι αδιάφοροί. Θα σας πω, λοιπόν, ότι η συγκεκριμένη σύμβαση περιλαμβάνει ένα αυστηρό πλέγμα διατάξεων, που διασφαλίζει ότι η έρευνα και η εκμετάλλευση θα εκτελεστεί με απολύτως συμβατό περιβαλλοντικό τρόπο, καθώς οι εταιρείες υποχρεώνονται να συμμορφώνονται πλήρως με το σύνολο της εκάστοτε περιβαλλοντικής νομοθεσίας. Μια νομοθεσία που ενισχύεται περαιτέρω με την ειδική αναφορά που γίνεται στη νομοθεσία περί ασφάλειας των υπεράκτιων εγκαταστάσεων και η οποία ενσωμάτωσε στην ελληνική έννομη τάξη την οδηγία 2013 του ΄30.

Επιπλέον, ισχύει η κοινή υπουργική απόφαση, έγκριση στρατηγικής μελέτης περιβαλλοντικών επιπτώσεων για την έρευνα και εκμετάλλευση υδρογονανθράκων. Αυτή προβλέπει όρους, περιορισμούς, κατευθύνσεις που θα πρέπει να τηρούνται κατά την εξειδίκευση και υλοποίηση κάθε προγράμματος έρευνας και εκμετάλλευσης υδρογονανθράκων. Αυτή είναι διαθέσιμη στην ηλεκτρονική σελίδα του ΥΠ.ΕΝ. και της ΕΔΕΥ Α.Ε.. Το στοίχημα, ωστόσο, είναι να μην μείνουμε μόνο στη θέσπιση των όρων, αλλά να επικεντρωθούμε στην εποπτεία κατά την εφαρμογή τους.

Συνεπώς, νομίζω ότι η ενίσχυση της ελληνικής διαχειριστικής εταιρίας υδρογονανθράκων με εξειδικευμένο προσωπικό και στελέχη εγνωσμένης επιστημονικής κατάρτισης είναι κομβικής σημασίας όχι μόνο για να σταματήσουν οι ανησυχίες ευαισθητοποιημένων περιβαλλοντικά πολιτών, αλλά και για να διασφαλίσουμε ότι οι περιβαλλοντικοί όροι προστασίας του περιβάλλοντος θα τηρηθούν απαρέγκλιτα από τις ανάδοχες εταιρείες.

Κυρίες και κύριοι συνάδελφοι, φτάσαμε αισίως στην κύρωση συμβάσεων που το ελληνικό κράτος θα έπρεπε να είχε συνυπογράψει νωρίτερα. Χάσαμε χρόνο και ευκαιρίες λόγω των ιδεοληψιών και των στερεοτύπων μιας μερίδας του πολιτικού συστήματος και της αδυναμίας ή απροθυμίας της άλλης μερίδας να τα αντιμετωπίσει, μέχρι που τελικά ήρθε το πλήρωμα του χρόνου βοηθούσης και της τεχνολογίας. Το εθνικό συμφέρον επέβαλε να είμαστε πιο αποφασιστικοί και πιο αποφασισμένοι και τότε διαπιστώσαμε ότι και ειλικρινής πολιτική διαβούλευση μπορεί να γίνει και συνεννόηση να υπάρξει και συναίνεση να επιτευχθεί και λύσεις συμφέρουσες για το δημόσιο να υπάρξουν.

Οι τέσσερις συμβάσεις που καλούμαστε να κυρώσουμε σήμερα αποτελούν απτή απόδειξη της εμπιστοσύνης σημαντικών επενδυτών στην ελληνική οικονομία, κάτι που εμπεδώνει ακόμα περισσότερο την πεποίθηση ότι η Ελλάδα γυρίζει σελίδα. Παύει να είναι περίκλειστη και αποξενωμένη από το διεθνές γίγνεσθαι, παύει να είναι φοβική και με τις τεχνολογικές εξελίξεις και τις προκλήσεις του μέλλοντος, μια χώρα παραγωγός σταθερότητας σε μια ασταθή περιοχή. Μια χώρα, με αναβαθμισμένη γεωπολιτική θέση και ύψιστη στρατηγική σημασία Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Να καταγραφεί και η θέση για την ψηφοφορία, κ. Σενετάκη.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Θετική.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει, ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Ευχαριστώ, κύριε Πρόεδρε. Και εξαρχής τοποθετούμαι ξανά επί του ζητήματος παρουσίας του Υπουργού, θα μας δημιουργήσει σοβαρό πολιτικό πρόβλημα η μη παρουσία του στη σημερινή συνεδρίαση και πρέπει να έχουμε κάποια στιγμή απάντηση.

Όσον αφορά όμως τα ζητήματα που θίγουμε νομίζω ότι επειδή οι σημερινές συμβάσεις που έρχονται για κύρωση αφορούν σε πολύ ουσιαστικά ζητήματα και οικονομικά για τη χώρα μας και για το δημόσιο συμφέρον και γεωπολιτικά άλλα πάνω απ’ όλα περιβαλλοντικά και επειδή πολλά έχουν αλλάξει δυστυχώς από τη μεριά της κυβέρνησης εις βάρος των συμφερόντων της χώρας από τότε που υπογράφηκαν αυτές οι συμβάσεις θα μου επιτρέψετε να αναφερθώ λιγάκι πιο αναλυτικά. Η πολιτική μας για τους υδρογονάνθρακες την προηγούμενη τετραετία βασίστηκε προφανώς και στην επιλογή μας να υπάρχει ένας σοβαρός δημόσιος βραχίονας άσκησης πολιτικής, όπως είναι τα Ελληνικά Πετρέλαια με ισχυρή συμμετοχή του δημοσίου, αλλά και σε μια πολύ μεγάλη στροφή όσον αφορά την κλιματική αλλαγή και την προσαρμογή της πολιτικής χώρας στις ανάγκες του περιβάλλοντος.

Η άποψή μας για τη συμμετοχή των Ελληνικών Πετρελαίων, που είναι πασιφανής και στις τέσσερις συμβάσεις, δεν έχει να κάνει μόνο με τα οικονομικά. Σαφέστατα έχει να κάνει με το πολύ μεγάλο οικονομικό όφελος του δημοσίου από την πιθανή εκμετάλλευση, αλλά έχει να κάνει και με τη μεγαλύτερη ευαισθησία και την πολιτική ευθύνη για τα ζητήματα της τοπικής ανάπτυξης, για τα περιβαλλοντικά θέματα, αλλά και για τα υπόλοιπα κοινωνικά ζητήματα που δημιουργούνται. Ιδιαίτερη σημασία δώσαμε στην γεωπολιτική αξία εκμετάλλευσης πιθανών κοιτασμάτων, αλλά και στη διαχείριση των τιμών του αργού, των κλασμάτων που διαμορφώνουν την ελληνική οικονομική κατάσταση και το διαθέσιμο εισόδημα των καταναλωτών αλλά και των επιχειρήσεων. Σήμερα, όμως, δεν βρισκόμαστε στο ίδιο σημείο. Η κυβέρνηση έχει ήδη ανακοινώσει την απόφασή της για την πλήρη απόσυρση του δημόσιου και την απόσυρση, αν θέλετε, απ' όλα τα συμφέροντα του δημοσίου που εκφράζονται μέσα από τα Ελληνικά Πετρέλαια. Πρόκειται, δηλαδή, αν επιβεβαιωθεί, για μια απόφαση για άμεσο ξεπούλημα των φυσικών πόρων και των δυνατοτήτων που δίνουν οι υδρογονάνθρακες, αλλά ταυτόχρονα για αμφισβήτηση της πορείας για την κλιματική ουδετερότητα και των περιβαλλοντικών δεσμεύσεων που η χώρα αναλαμβάνει και σε παγκόσμιο επίπεδο, όσο και αν είναι διστακτικός ο κ. Μητσοτάκης ακόμη και από το βήμα του ΟΗΕ. Μάλιστα αυτό το ξεπούλημα γίνεται απευθείας σε ιδιώτες, χωρίς διαγωνισμούς και χωρίς τίμημα για το δημόσιο και είναι η πρώτη φορά στην ιστορία που γίνεται αυτό και νομίζω ότι αυτό ξεπερνά τα όρια της πολιτικής ευθύνης.

Ταυτόχρονα, θέλω να σας πω, ότι σε προς διαβούλευση νομοσχέδιο αναπτυξιακού προγράμματος που έχει βγάλει το Υπουργείο Οικονομίας, για πρώτη φορά επίσης, αποσύρθηκε από το σχέδιο νόμου η αναπτυξιακή στρατηγική στην οποία μέσα περιλαμβάνεται και η Συμφωνία των Παρισίων αλλά και οι στόχοι βιώσιμης ανάπτυξης, κάτι που αποδεικνύει ότι η κυβέρνηση πλέον δεν έχει αναπτυξιακή πολιτική και δεν έχει ένα ενιαίο πλαίσιο συμβατό με την ανάγκη του κλίματος και της βιωσιμότητας του πλανήτη για να εντάξει τη συγκεκριμένη συζήτηση και αυτό μας προβληματίζει πάρα πολύ.

Πρέπει να σας πω ότι το 2014 τα Ελληνικά Πετρέλαια παρουσίασαν ζημίες περίπου 370 εκατομμύρια ευρώ. Ολοταχώς προς τον όλεθρο οδηγούσε η κυβέρνηση Σαμαρά - Βενιζέλου με την διοίκηση που είχε τότε, την οποία επανέφερε τώρα η Ν.Δ. και ο όμιλος ο οποίος υπήρχε, ο συνέταιρος όμιλος ΠΕΤΡΟΛΑ - ΛΑΤΣΗ, οδηγούσαν την επιχείρηση των ελληνικών πετρελαίων. Σήμερα όμως η επιχείρηση αυτή παρουσιάζει ρεκόρ κερδοφορίας με μέσο όρο EBITDA τουλάχιστον 750 εκατ. για την τετραετία 2015 - 2018. Είναι ένας από τους πιο κερδοφόρος ομίλους στην Ελλάδα, που έχει μια πολύ μεγάλη εξαγωγική δραστηριότητα της τάξης του 60% με πάρα πολλές εταιρείες και με αύξηση της εργασίας.

Διαβάζουμε ότι η κυβέρνηση θέλει να πουλήσει μέσω χρηματιστηρίου, το ποσοστό 35,5% που έχει στα Ελληνικά Πετρέλαια σε μια ή σε δύο δόσεις. Θυμίζω ότι το 2015 παραλάβαμε από την κυβέρνηση Σαμαρά - Βενιζέλου μια ιδιαίτερα αρνητική συμφωνία, όπου το δημόσιο υποχρεούταν να πουλήσει το σύνολο του ποσοστού του, την τροποποιήσαμε, πετύχαμε και ο ιδιώτης εταίρος να συμφωνήσει να δώσει ποσοστό για να έχουμε στρατηγικό επενδυτή, δημιουργώντας ταυτόχρονα σημαντικές προαιρέσεις, όσον αφορά την αποεπένδυση των διυλιστηρίων, τις προμήθειες αργού, όσον αφορά τα εθνικά αποθέματα και όσον αφορά τη διαδικασία των υδρογονανθράκων.

Δυστυχώς, όλα αυτά είναι παρελθόν πλέον για την κυβέρνηση της Ν.Δ.. Δεν την απασχολεί το δημόσιο συμφέρον, δεν την απασχολούν τα εθνικά αποθέματα, δεν την απασχολεί η λειτουργία των διυλιστηρίων. Παρότι ο ιδιώτης αποσύρεται απ' ό,τι ακούμε από τη διαδικασία αυτή και παρότι οι θεσμοί τον Ιούνιο του 2019 μας έδωσαν τη δυνατότητα σε νέο πλαίσιο να επαναδιαπραγματευτούμε την πορεία της επιχείρησης, η κυβέρνηση αυτή πρόθυμη στις ιδιωτικοποιήσεις, πρόθυμη στο ξεπούλημα, θα ήθελα να πω, αποφασίζει, παρότι ο διαγωνισμός είναι άγονος, να ξεπουλήσει τα Ελληνικά Πετρέλαια και έτσι να ξεπουλήσει και τα δικαιώματα στα εθνικά κοιτάσματα, στις εξορύξεις και άρα και τα δικαιώματα στην περιβαλλοντική διαχείριση αυτών των κοιτασμάτων. Διότι η διαχείριση αυτών έχει να κάνει και με το ποιο περιβαλλοντικό ορίζοντα βάζουμε για τη χώρα μας.

Θεωρούμε ότι είναι πολύ κρίσιμο το θέμα το οποίο συζητάμε. Έχει τροποποιηθεί, κύριοι συνάδελφοι, όπως βλέπετε από την κυβέρνηση της Ν.Δ. το πλαίσιο των συμβάσεων και δεν μπορεί να γίνει αποδεκτή η απόφαση δωρεάς στον όμιλο Λάτση του ομίλου και όλων των δικαιωμάτων του, όταν μάλιστα εξυγιάναμε και κάναμε κερδοφόρο τον όμιλο αυτό τα τελευταία χρόνια.

Τίθεται, λοιπόν, το ερώτημα, κύριε Υφυπουργέ, σε ποιους επιχειρηματίες προτείνει η κυβέρνηση να παραχωρήσουμε τις συμβάσεις με την κύρωση τους; Για ποιους επιχειρηματίες θα συζητήσουμε, εφόσον δεν θα είναι τα Ελληνικά Πετρέλαια και το ελληνικό δημόσιο πίσω από αυτές; Διότι αν δεν κάνω λάθος και στις τέσσερις συμβάσεις μετέχουν τα Ελληνικά Πετρέλαια και μάλιστα σε μια από αυτές κατά 100%.

Μας κρατάει μυστικό, λοιπόν, η κυβέρνηση για ποιον προετοιμάζει το ξεπούλημα και μάλιστα όταν ο άλλος συνεταίρος επιλέγει να μείνει στην εταιρία, διότι βλέπει την κερδοφορία και τον θετικό ορίζοντα. Γυρίζετε, λοιπόν, πίσω ολοταχώς στο 2014, όταν είχαμε μια επιβολή από τους δανειστές, εν μέσω μνημονίου, να δώσουμε όλο το ποσοστό του δημοσίου. Δεν κερδίζετε τίποτα απ' ό,τι διαπραγματευτήκαμε, δεν στηρίζεστε πάνω στην κερδοφορία του ομίλου και ταυτόχρονα συζητάτε σήμερα για την παραχώρηση δικαιωμάτων αυτών. Θέλω να πω όμως και κάτι ακόμη.

Τους τελευταίους τρεις μήνες, πράγματι η Κυβέρνηση δεν έκανε σχεδόν τίποτα για τις συμβάσεις, έχει κάνει πολλά για τα Ελληνικά Πετρέλαια, εις βάρος τους. Ταυτόχρονα όμως, δώσατε στη δημοσιότητα ένα αναπτυξιακό νομοσχέδιο- που δεν έχει καμία αναπτυξιακή στρατηγική- όπου προτείνετε να χρηματοδοτούνται οι εξορύξεις από τον Προϋπολογισμό. Άρα λοιπόν, κάνετε και άλλες επιλογές, που είναι σαφώς σε αντίθεση με τον στόχο της κλιματικής ουδετερότητας, με το στόχο της Ευρωπαϊκής Επιτροπής και το εθνικό σχέδιο ενέργειας για το κλίμα. Αναρωτιόμαστε λοιπόν, σε ποιον ορίζοντα μας οδηγείτε; Από τη μια μεριά κάνετε δηλώσεις περί απολιγνιτοποίησης στο βήμα του ΟΗΕ και από την άλλη μεριά θέλετε να χρηματοδοτήσετε τις εξορύξεις; Με ποιον ορίζοντα απόσβεσης, πώς θα γίνει αυτό ή δεν το ξέρετε και το ξέρει μόνο ο κ. Άδωνις Γεωργιάδης, ο οποίος έχει την ευθύνη σύνταξης του αναπτυξιακού νομοσχεδίου;

Εμείς λοιπόν, ξέρουμε ότι δεν αντέχετε, το ότι τα Ελληνικά Πετρέλαια έχουν κερδοφορία το 2015-2019. Ξέρουμε ότι σας πειράζει η σύγκριση με την καταστροφική πορεία του Ομίλου μέχρι το 2015, αλλά θέλουμε ξεκάθαρες δεσμεύσεις για το μέλλον του Ομίλου, αν θέλετε οποιαδήποτε συνεννόηση, που άφησε να ακουστεί ο προηγούμενος ομιλητής. Διότι ακόμα και στο σχέδιο των εξορύξεων των υδρογονανθράκων, δεν παραλάβαμε κανέναν ξεκάθαρο οδικό χάρτη, ούτε υπήρχε κάτι που καθυστερούσε γιατί υπήρχαν ιδεοληψίες. Υπήρχε μία απόλυτη ανοργανωσιά και ένα ελλειμματικό σχέδιο, ένα ελλειμματικό σχέδιο που το ξέρει και ο Πρόεδρος του αντίστοιχου Φορέα που είναι εδώ, που είχε πρώτα απ' όλα, ένα λανθασμένο σχέδιο με μεγάλες χωρικές προσκλήσεις που κατεβάζανε την αξία των δικαιωμάτων, γιατί το προηγούμενο σχέδιο, το σχέδιο Μανιάτη, δεν είχε διέξοδο προς όφελος της χώρας, δεν υπήρχε καμία στελέχωση του αρμόδιου Φορέα της ΕΔΕΥ- του δημόσιου βραχίονα για το θέμα αυτό- γιατί εμείς στελεχώσαμε, ακόμη και σε επίπεδο γραφείων, τον Φορέα αυτό. Δεν υπήρχε ενσωμάτωση στην ελληνική νομοθεσία της Οδηγίας για τις offshore και αυτό έγινε με την διακυβέρνηση του ΣΥ.ΡΙΖ.Α., για να υπάρχει η αρμόδια Αρχή για την υπευθυνότητα και την ασφάλεια των γεωτρήσεων. Απαγορεύσαμε την εκμετάλλευση σχιστολιθικού αερίου και αυτό έγινε επίσης με επιλογή δική μας στον ν.4602/19 και θεσπίσαμε τα περιφερειακά παρατηρητήρια, για να υπάρχει η συμμετοχή της κοινωνίας και έλεγχος του περιβάλλοντος, για να λυθούν και αυτά τα ζητήματα και επίσης προχωρήσαμε στην υπογραφή μιας τριμερούς διακρατικής συμφωνίας με το Ισραήλ και την Κύπρο, για την αντιμετώπιση ατυχημάτων και την τεχνογνωσία για τα ζητήματα των υδρογονανθράκων. Όλα αυτά δεν υπήρχαν, κύριε Πρόεδρε και ας λέει ο προηγούμενος Εισηγητής, ότι «παραλάβαμε έναν ξεκάθαρο δρόμο».

Ταυτόχρονα στο περιβαλλοντικό επίπεδο γίναν πάρα πολύ μεγάλες αλλαγές, αλλαγές για παράδειγμα, που φαίνονται ξεκάθαρα στις ΜΠΕ για τις θαλάσσιες εκτάσεις του Ιονίου, όπου ρητά αναφέρει ότι δεν επιτρέπεται να γίνονται τέτοιες διαδικασίες σε περιοχές NATURA2000, που δεν υπήρχαν στις προηγούμενες συμβάσεις. Αυτή ήταν η περιβαλλοντική φροντίδα των προηγούμενων Κυβερνήσεων, που επέτρεπαν και σε περιοχές NATURA να γίνονται έρευνες και εξορύξεις. Ταυτόχρονα, εισαγάγαμε μέσα στο πλαίσιο όλες στις ρυθμίσεις σχετικά με την ελαχιστοποίηση των επιδράσεων των σεισμικών ερευνών στα θαλάσσια θηλαστικά και στα υπόλοιπα στοιχεία της θαλάσσιας βιοποικιλότητας, όπως και εισάγαμε όλες τις προβλέψεις της ACCOBAMS, της διεθνούς Συμβάσεως, στις έρευνες αυτές και ταυτόχρονα βάλαμε αρκετά ζητήματα για την αντιμετώπιση της ρύπανσης και επιπλέον ευθύνες στο επίπεδο των σεισμικών ερευνών, παρότι η ευρωπαϊκή νομοθεσία δεν το προέβλεπε, υπάρχουν όμως πλέον περιβαλλοντικά σχέδια δράσης, αλλά και εκθέσεις αρχικής κατάστασης, με δική μας πολιτική πρωτοβουλία, για να εξασφαλίζεται και το οικοσύστημα. Και βέβαια, και στις τέσσερις συμβάσεις, σε ειδικό άρθρο, προβλέπουμε με δικιά μας πρωτοβουλία επίσης, να υπάρχει ανεξάρτητος τρίτος μελετητής, ο οποίος θα είναι εγκεκριμένος από τον εκμισθωτή, για την αξιολόγηση των επιπτώσεων.

Όμως αυτά αφορούν το περιβαλλοντικό επίπεδο στις εξορύξεις. Υπάρχει ένα ερώτημα. Σε ποιο σχέδιο αγοράς, σε ποιο σχέδιο κοινωνίας, θα παράγονται οι οποιοδήποτε υδρογονάνθρακες, αν πρέπει πια να παράγονται; Το εθνικό σχέδιο για την ενέργεια και το κλίμα, που εμείς τουλάχιστον παραδώσαμε ως προσχέδιο στην Ευρωπαϊκή Επιτροπή, είχε σαφέστατη προτεραιότητα προς το φυσικό αέριο μόνο ως καύσιμο μετάβασης- μετά το 2030 μειώνεται η κατανάλωση του φυσικού αερίου - και πολύ μικρή συνεισφορά του πετρελαίου και στην ηλεκτροπαραγωγή- όπου πέφτει δραματικά- και στις μεταφορές και στον οικιακό τομέα και βέβαια στον τριτογενή τομέα.

Μετέπειτα όμως, τα ιδιαίτερα αρνητικά αποτελέσματα της διακυβερνητικής διάσκεψης του ΟΗΕ για το κλίμα και η πολιτική μας δέσμευση, για πιο ριζικές μεταρρυθμίσεις στον τομέα του περιβάλλοντος, οδήγησαν τον πρώην Πρωθυπουργό, τον Αλέξη τον Τσίπρα, στη διάσκεψη κορυφής του Ιουνίου, να τοποθετηθεί υπέρ του στόχου για την κλιματικά ουδέτερη Ευρώπη. Δεν ακούσαμε ακριβώς τον ίδιο όρο από τον κ. Μητσοτάκη, αλλά ακούσαμε ότι συμφωνεί με τον στόχο αυτό της Ευρώπης. Θέλουμε λοιπόν να μας πει η Κυβέρνηση: Συμφωνεί με το στόχο της κλιματικής ουδετερότητας της Ελλάδας, που εμείς βάζουμε με απόλυτους πλέον όρους, διότι είναι ξεκάθαρο- και μετά τα περιστατικά της Βραζιλίας και τη στάση του κ.Μπολσονάρο και τη στάση του κ.Τραμπ- ότι «δεν πάει άλλο» στο διεθνές επίπεδο; Έχει αυτή την πολιτική η Κυβέρνηση ή απλά ανακοινώνει απολιγνιτοποίηση προς δημιουργία εντυπώσεων και θέλει να χαρίσει την ηλεκτροπαραγωγή σε ιδιωτικές μονάδες φυσικού αερίου, δηλαδή πιο ακριβό αέριο και εισαγόμενο καύσιμο;

Θέλουμε θέση. Είναι καλές οι εξαγγελίες για ανανεώσιμες πηγές ενέργειας, αλλά δεν συμβαδίζουν με αυτό το οποίο συζητάμε σήμερα και θέλουμε εδώ λοιπόν τη θέση της Κυβέρνησης, η οποία πρέπει να είναι πιο ριζοσπαστική για τα ζητήματα αυτά και να βλέπει σε έναν ορίζοντα, για τον οποίον ας βάλουμε και εμείς μερικές ιδέες.

Δεν θα προβλέπει, για παράδειγμα, εξορύξεις και έρευνες σε περιοχές NATURA, δεν θα προβλέπει, στη Μεσόγειο, σαν μια καθαρή θάλασσα, να υπάρχει εκμετάλλευση υγρών υδρογονανθράκων. Αυτά είναι ζητήματα που αφορούν και ενδιαφέρουν πάρα πολύ την κοινωνία. Όπως επίσης, θα υπάρχει πιθανά μια συνέχιση δραστηριοτήτων, μόνο που υπάρχει εξασφαλισμένο αέριο ως καύσιμο μετάβασης, που να συνδυάζεται και με τα γεωπολιτικά συμφέροντα της χώρας. Όμως, κύριε Πρόεδρε, όλα αυτά που θα μπορούσαμε να συζητήσουμε για μια ουσιαστική αλλαγή στους υδρογονάνθρακες και αλλαγή στο ενεργειακό μείγμα της χώρας και λειτουργία όλων των μεταρρυθμίσεων που σας παρουσίασα και στο θέμα της εκμετάλλευσης και έρευνας υδρογονανθράκων και στο θέμα της περιβαλλοντικής αδειοδότησης, δεν μπορούν να προχωρήσουν αν δεν έχουμε την επίσημη άποψη της κυβέρνησης για το εθνικό σχέδιο για την ενέργεια και το κλίμα, το οποίο τροποποιήθηκε ισχυρά ή αναιρέθηκε από τον κ. Πρωθυπουργό, πριν από τουλάχιστον δύο μέρες, αν δεν κάνω λάθος, από το βήμα του Ο.Η.Ε..

Υπάρχει ένα ερώτημα, ποιο είναι το περιβάλλον μέσα στο οποίο θα συζητήσουμε για συμβάσεις εξορύξεων; Γιατί είναι άλλο να αναγνωρίσουμε τα αποθέματα της χώρας, για να γνωρίζουμε γεωπολιτικά πώς θα τα εκμεταλλευτούμε ή ποια είναι η γεωπολιτική μας θέση και η γεωπολιτική μας ισχύ, την οποία, πρέπει να σημειώσω, ότι η δική μας κυβέρνηση ενίσχυσε, γιατί η Ελλάδα ήταν έξω από αυτό το γεωπολιτικό παιχνίδι μέχρι το 2015. Πέρα από την υποβάθμισή της στα δημοσιονομικά και στα μνημόνια και στον ευρωπαϊκό χώρο, δεν είχε την ισχυρή γεωπολιτική θέση που έχει τώρα, που αποτελεί, αν θέλετε, το λιμάνι, τον κόμβο τον ενεργειακό, μεταφορικό και εμπορικό, για όλη τη Μεσόγειο και όλη την Ευρώπη. Όμως, δεν έχουμε απαντήσεις από την πλευρά της κυβέρνησης.

Και βέβαια, πρέπει να πω, ότι όταν στο σχέδιο για την ενέργεια και το κλίμα αναρωτιόμαστε και για τα ζητήματα της ενεργειακής ασφάλειας, δηλαδή, της τροφοδοσίας, μπαίνει ένα ερώτημα, ιδιαίτερα αν αναφέρεστε στο φυσικό αέριο. Ποιος θα είναι ο εκμεταλλευτής των εξορύξεων; Από ποιον θα εξαρτόμαστε; Και ξαναμπαίνει πάλι το κρίσιμο ερώτημα. Σε ποιον σχεδιάζεται να ξεπουλήσουμε τις συμβάσεις οι οποίες συζητιούνται σήμερα; Ποιος είναι ο μουστερής για τα ελληνικά πετρέλαια; Για ποιον ακριβώς επιχειρηματία συζητάμε στις σημερινές συμβάσεις; Γιατί, επίσημα, από τα χείλη σας, έχουμε ακούσει, ότι δεν συζητάμε πια για το δημόσιο συμφέρον. Προκύπτει, λοιπόν, κύριε Υφυπουργέ, και αυτό μεταφέρετέ το στον κ. Υπουργό, ένα σοβαρό ζήτημα πολιτικής ευθύνης για την ενεργειακή πολιτική της χώρας, αλλά, ταυτόχρονα, και για το δημόσιο συμφέρον. Επαναλαμβάνουμε, δεν είναι πολιτική αμέλεια, δεν είναι πολιτική εμμονή, δεν είναι πολιτική ιδεοληψία, το ξεπούλημα των ελληνικών πετρελαίων, υπερβαίνει τα όρια του πολιτικού λάθους, δημιουργεί ευθύνες επί του δημοσίου συμφέροντος.

Είναι προφανές, ότι σε συμβάσεις οι οποίες από πίσω υποκρύπτουν αμφισβήτηση δημοσίου συμφέροντος και οικονομικά και περιβαλλοντικά και γεωπολιτικά, το λιγότερο που μπορούμε να κάνουμε σήμερα, με την απουσία του Υπουργού, την οποία, επίσης, καταγγέλλουμε, είναι να είμαστε με επιφύλαξη, διότι δεν είναι καν επαρκής η κυβέρνηση να δώσει απαντήσεις. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε, τον κ. Φάμελλο, και κρατούμε τη θέση του στην ψηφοφορία, επιφύλαξη, για την Ολομέλεια. Το λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Κυρίες και κύριοι βουλευτές, κύριε Υφυπουργέ, έρχονται σήμερα προς κύρωση στην επιτροπή μας τέσσερις συμβάσεις μίσθωσης περιοχών σε εταιρείες για έρευνα και εξόρυξη υδρογονανθράκων, στο Ιόνιο και στη δυτική Κρήτη. Και βέβαια, ΣΥ.ΡΙΖ.Α και Ν.Δ., ήδη ερίζουν, για το ποιος έτρεξε τις συμβάσεις πιο γρήγορα και διεκδικούν και πνευματικά δικαιώματα πάνω σε αυτές τις συμβάσεις. Αντιπαρέρχομαι τις καθυστερήσεις του ΣΥ.ΡΙΖ.Α και τα παιχνίδια εντυπώσεων της Ν.Δ..

Θέλω να θυμίσω, σε όλους και όλες, μέσα και έξω από την αίθουσα, ότι είμαστε εδώ σήμερα και κυρώνουμε τις συμβάσεις έρευνας και εξόρυξης, γιατί η παράταξή μας, το ΠΑ.ΣΟ.Κ., βγήκε μπροστάρης, σε μια εθνική προσπάθεια, που λέγεται έρευνα και παραγωγή υδρογονανθράκων στην Ελλάδα. Είμαστε περήφανοι, γιατί ανοίξαμε το δρόμο σε μια δύσκολη εποχή, την περίοδο του 2010-2014, φτιάξαμε τον οδικό χάρτη, με αρκετούς από αυτούς που σήμερα υπερψηφίζουν ή ανησυχούν, να βρίσκονταν τότε απέναντί μας. Με σωστή προετοιμασία και δουλειά, λοιπόν, που έγινε στα προηγούμενα χρόνια επί κυβερνήσεων του ΠΑ.ΣΟ.Κ., και ας θυμηθούμε την προσπάθεια του Γιάννη Μανιάτη, στήθηκε το απαραίτητο νομοθετικό πλαίσιο για αυτή την εθνική και όχι κομματική υπόθεση. Είναι κομβικής σημασίας η ψήφιση του ν.4001/2011, για την έρευνα και αξιοποίηση των υδρογονανθράκων, καθώς και του ν.4162/2013, για τη θέσπιση του ταμείου αλληλεγγύης γενεών και την απόδοση των εσόδων του δημοσίου από τις εξορύξεις στα ασφαλιστικά ταμεία κατά 75% και κατά 25% σε περιβαντολογικές δράσεις και ανταποδοτικά έργα στις περιφέρειες για τις τοπικές κοινωνίες.

Φτάσαμε έτσι στο 2014 να έχουμε κυρώσεις συμβάσεων παραχώρησης. Η παράταξή μας ήταν πάντα παρούσα, ζητώντας την επιτάχυνση και εξέλιξη στα ζητήματα αυτά. Σήμερα έρχεται ένα τρίτο πακέτο με τέσσερις συμβάσεις, σε μια διαφορετική συγκυρία, αλλά το ζητούμενο ήταν για εμάς και πάντα θα παραμείνει το ίδιο και είναι η αξιοποίηση των ορυκτών πόρων της χώρας με σεβασμό στο περιβάλλον και τις επόμενες γενιές, ενταγμένη σε ένα εθνικό σχέδιο παραγωγικής ανασυγκρότησης της χώρας μας.

Λόγοι εθνικοί, αναπτυξιακοί και κοινωνικοί μάς οδηγούν να στηρίξουμε τη σύμβαση την οποία εισηγούμαι και οι επόμενοι εισηγητές θα πουν την άποψή για τις επόμενες. Συγκεκριμένα, όσον αφορά την εθνική διάσταση, η κύρωση αυτών των συμβάσεων από τη Βουλή των Ελλήνων σηματοδοτεί τη βούληση της Ελλάδας να προχωρήσει αποφασιστικά στην πλήρη άσκηση των κυριαρχικών της δικαιωμάτων, όχι μόνο στο Ιόνιο και δυτικά της Κρήτης, αλλά και σε όποιες άλλες περιοχές της ελληνικής Αποκλειστικής Οικονομικής Ζώνης και της ηπειρωτικής Ελλάδας κριθεί ότι είναι σκόπιμο και ωφέλιμο. Με τον τρόπο αυτό, μπορεί να επέλθει γεωπολιτική αναβάθμιση της χώρας μας στον ενεργειακό τομέα της ανατολικής Μεσογείου. Η κύρωση των συμβάσεων, βέβαια, είναι απλά η αρχή και όχι το τέλος της διαδικασίας, που θα έχει ως αποτέλεσμα την ενεργειακή και γεωπολιτική αναβάθμιση της χώρας μας.

Λέγαμε από το 2018 και το επαναλαμβάνουμε και σήμερα, ότι πρέπει να κινηθούμε γρήγορα, ιδιαίτερα στα ανατολικά οικόπεδα κάτω από την Κρήτη και ρωτώ να μας πείτε τι θα κάνετε συγκεκριμένα για την περιοχή αυτή, κ. Υφυπουργέ, γιατί γνωρίζουμε όλοι τη στρατηγική και τις επιδιώξεις της Τουρκίας και τη σχέση που αναπτύσσει με μία από τις κυβερνήσεις της Λιβύης. Δεν πρέπει να χάσουμε άλλο πολύτιμο εθνικό χρόνο.

Η κύρωση των τεσσάρων αυτών συμβάσεων σήμερα δείχνει ότι η Ελλάδα προχωρά και στέλνει μηνύματα. Δεν έχουμε φτάσει στο τέρμα και δεν πρέπει να επιτρέψουμε το στήσιμο «γκρίζων» ζωνών, ούτε στο Αιγαίο και την ανατολική Μεσόγειο, ούτε πουθενά αλλού. Ένα κοινό ενεργειακό δόγμα μεταξύ Ελλάδας και Κύπρου, με τις απαραίτητες συνεννοήσεις μέσα από την Ε.Ε., θα καταλήξει στο ότι τα ενεργειακά κοιτάσματα σε αυτές τις δύο χώρες, την Ελλάδα και την Κύπρο, είναι ευρωπαϊκά κοιτάσματα, με ό,τι αυτό συνεπάγεται.

Όσο αφορά την αναπτυξιακή διάσταση, θέλω να σημειώσω από την πλευρά μας ότι η δραστηριότητα που διενεργείται στην Ελλάδα από μεγάλες εταιρείες, δεν απαιτεί τη χρήση πόρων από τον προϋπολογισμό και δεν επηρεάζει την πορεία ενεργειακής μετάβασης της χώρας, αφού η πιθανή ανακάλυψη κοιτασμάτων δεν θα αλλάξει επ’ ουδενί το ενεργειακό σχεδιασμό της χώρας και δεν πρέπει να έχουμε σαν στόχο να βασίσουμε την οικονομία μας στις εξορύξεις, ούτε το αναπτυξιακό μοντέλο της Ελλάδας να δεσμευθεί στα ορυκτά καύσιμα. Η Ελλάδα πρέπει να επιδιώκει βιώσιμη ανάπτυξη και η αξιοποίηση των ορυκτών μας πόρων, πετρελαίου και φυσικού αερίου, εν προκειμένω, πρέπει να γίνει με σεβασμό όλων των περιβαλλοντικών προδιαγραφών προς όφελος της κοινωνίας και των επόμενων γενεών.

Έρχομαι τώρα στην κοινωνική διάσταση. Η αντίληψη για την κοινωνική διάσταση των εξελίξεων δίνει και το πολιτικό στίγμα του κάθε κόμματος. Εμείς έχουμε δείξει ποιους θέλουμε να στηρίξουμε. Πέρα από τη δημιουργία θέσεων εργασίας και τη συνθετική συμβολή στο Α.Ε.Π. και την οικονομία, σημασία έχει και η μακροχρόνια ανταποδοτικότητα για την κοινωνία. Με τον ν.4162/2013, λοιπόν, θεσπίσαμε τον Εθνικό Λογαριασμό Κοινωνικής Αλληλεγγύης Γενεών από τις εξορύξεις και τις άδειες και ότι αυτό θα πηγαίνει στη στήριξη του συνταξιοδοτικού συστήματος, το 5% στις περιφέρειες για τις τοπικές κοινωνίες, το 70% έως 75% στη στήριξη του συνταξιοδοτικού συστήματος και 20% στο Πράσινο Ταμείο, για ανταποδοτικά έργα προστασίας περιβάλλοντος στις παρακάτω περιοχές. Το 70% - 75% είναι ευέλικτο και μπορεί να πηγαίνει και σε άλλους σκοπούς.

Πρέπει να θυμηθούμε ότι ο ν.4162 ήταν μια από τις ελάχιστες προτάσεις νόμου κόμματος που ήταν εκτός κυβέρνησης, που υπερψηφίστηκαν και έγινε νόμος του Κράτους από το 1974 και μετά. Βέβαια, ο ΣΥΡΙΖΑ την είχε καταψηφίσει, θεωρώντας υποκριτική την πρόταση νόμου και έλεγε ότι αποτελεί μια προσπάθεια διάλυσης των ταμείων, καθώς δεν νοείται η ενίσχυση του συστήματος ασφάλισης να γίνεται με αυτόν τον τρόπο. Οφείλω να ρωτήσω, λοιπόν, σήμερα τους συναδέλφους του ΣΥΡΙΖΑ αν έχουν την ίδια άποψη. Τι άλλαξε από το 2014, που εμείς είχαμε φέρει τις πρώτες συμβάσεις προς κύρωση στη Βουλή με ανοιχτή διαδικασία και εσείς, ως ΣΥΡΙΖΑ, την είχατε καταψηφίσει τότε;

Τώρα υπερηφανεύονται ότι η Νέα Δημοκρατία φέρνει τις συμβάσεις που είχε ο ΣΥΡΙΖΑ ως κυβέρνηση υπογράψει. Ίδιες συμβάσεις τότε ίδιες και τώρα αντιγραφή. Υπάρχουν ακόμα τρία ζητήματα που σχετίζονται άμεσα με το νομοσχέδιο αυτό, και θέλω να αναφερθώ. Το πρώτο θέμα είναι το ζήτημα της περιβαλλοντικής προστασίας, κορυφαίο ζήτημα μιας και η χώρα μας έχει μεγάλη τρωτότητα στην κλιματική αλλαγή και το κόστος της μη δράσης για την Ελλάδα μπορεί να φτάσει ακόμα και τα 700.000.000 μέχρι το 2100. Είναι λοιπόν λογικοί οι προβληματισμοί και οι αντιδράσεις που διατυπώνονται από τις τοπικές κοινωνίες και τις περιβαλλοντικές οργανώσεις. Ιδιαίτερα, όταν οι πολίτες έχουν πεποίθηση ότι η διοίκηση στην Ελλάδα δεν έχει αποδείξει ότι μπορεί να είναι αποτελεσματική στον έλεγχο των περιβαλλοντικών όρων. Γι’ αυτό οφείλει πρώτα και κύρια η Κυβέρνηση, όχι απλά και μόνο να καθησυχάζει τον κόσμο αλλά και να πάρει όλες εκείνες τις πρωτοβουλίες για πλήρη ενημέρωση των πολιτών σε τοπικό επίπεδο, για το τι ισχύει, τι θα γίνει και τι δεν θα γίνει και να δώσει εγγυήσεις για την τήρηση των περιβαλλοντικών όρων.

Τα επιχειρήματα της WWF και της GREENPEACE περί καταστρατήγησης του περιβαλλοντικού κεκτημένου με παρεμβατικές και επικίνδυνες εργασίες ακόμα και μέσα σε προστατευόμενες περιοχές, το επιχείρημα περί μη πρόβλεψης της υποχρέωσης υποβολής στη φάση των σεισμικών ερευνών στην εκτίμηση των περιβαλλοντικών επιπτώσεων, η μη κύρωση από την Ελλάδα βασικών διεθνών συμβάσεων που διέπουν την έρευνα και εκμετάλλευση υδρογονανθράκων σε θαλάσσιες περιοχές, και τέλος, ότι οι κυρώσεις αυτές μας κρατούν δέσμιους στα ορυκτά καύσιμα χρίζουν απαντήσεων και επιχειρημάτων. Και γι’ αυτό υπήρξε η άποψή μας ότι έπρεπε να έρθουν προς ακρόαση οι φορείς στην Επιτροπή μας, οι μελετητές των στρατηγικών μελετών περιβαλλοντικών επιπτώσεων και άλλοι φορείς.

Το δεύτερο θέμα που θέλω να αναφερθώ είναι ότι η πορεία υλοποίησης των άλλων συμβάσεων έχοντας πια κάποια χρόνια ορισμένες συμβάσεις που έχουν κυρωθεί θα ήταν χρήσιμο εδώ να υπάρξει παρουσίαση των αποτελεσμάτων της υλοποίησης τους. Εξελίσσονται σύμφωνα με τα χρονοδιαγράμματα, υπάρχουν εμπόδια και αντιδράσεις, θα υπάρξει νέος γύρος παραχωρήσεων με διεθνούς διαγωνισμούς, ποια μοντέλα θα ακολουθήσουμε, αυτά που ήδη ακολουθούμε ή εξετάζεται και το άλλο μοντέλο που είναι η συμμετοχή στο μετοχικό κεφάλαιο της εταιρείας. Επίσης, με βάσει τους υπολογισμούς που υπάρχουν σε βάθος 30 ετών, τι έσοδα στοχεύουμε να έχουμε, ισχύουν οι προσεγγίσεις των 150 δισεκατομμυρίων εσόδων στα 30 χρόνια.

Τρίτον, βεβαίως και κανείς δεν μπορεί να μην αναφερθεί στη διαδικασία ιδιωτικοποίησης των ΕΛΠΕ. Εδώ πια μπαίνουμε σε βαθιά και αχαρτογράφητα νερά και το λέω αυτό γιατί τα ΕΛΠΕ αποτελούν αυτή τη στιγμή το μόνο υγιή μοχλό και εργαλείο ανάπτυξης αλλά και αναδιάρθρωσης συνολικά της ενεργειακής πολιτικής της χώρας. Μιλάμε για ΕΛΠΕ που βρίσκονται και στις ΑΠΕ.. Ήδη δύο επενδύσεις της Θεσσαλονίκης τα 300 βατ και τα 800 βατ τα οποία προγραμματίζονται και ανακοινώθηκαν, θα οδηγήσουν τα ΕΛΠΕ να είναι σημαντικός παραγωγός ενέργειες πέρα από τη δραστηριότητα των διυλιστηρίων και της εμπορίας καυσίμων. Για όλα αυτά πρέπει να συζητήσουμε.

Θέλω να θέσω ξεκάθαρα ερωτήματα προς την Κυβέρνηση, ζητώντας ξεκάθαρες απαντήσεις. Έχετε πρόθεση να πουλήσετε μέχρι τέλος του έτους ποσοστό που κατέχει το ελληνικό δημόσιο στα ΕΛΠΕ; Γιατί πουλάμε τώρα και με ποια διαδικασία; Θα πουληθεί όλο το ποσοστό του ΤΑΙΠΕΔ στα ΕΛΠΕ ή το 20% και πώς; Μέσω χρηματιστηρίου; Από που θα αντλήσει το δημόσιο τα χρήματα που αποφέρουν τα μερίσματα των ΕΛΠΕ στα δημόσια ταμεία, τα οποία ήταν περίπου 75 εκατομμύρια για το 2018; Θα επαναδιαπραγματευθείτε τις μνημονιακές δεσμεύσεις του ΣΥΡΙΖΑ για είσπραξη των 500 εκατομμυρίων από την πώληση των ΕΛΠΕ; Αν θυμάμαι καλά το ζήτημα της πώλησης των ΕΛΠΕ ήταν για πρώτη φορά υποχρέωση του μνημονίου που υπέγραψε ο ΣΥΡΙΖΑ, της πρότασης που έφερε στη Βουλή. Τι θα γίνει με τα δικαιώματα των ΕΛΠΕ και αυτό είναι το σημαντικό που συνδέει τα ΕΛΠΕ τις συμβάσεις εξορύξεων και την holding εταιρία; Τι ποσοστό συμμετοχής θα έχει σε αυτή το ελληνικό δημόσιο;

Θέλουμε να ξεκαθαρίσουμε την άποψή μας ότι είμαστε υπέρ των παραγωγικών επενδύσεων, αλλά και του κοινωνικού ελέγχου στα ΕΛΠΕ με διασφάλιση του δημόσιου συμφέροντος. Τα ΕΛΠΕ δεν είναι μια απλή εταιρία που απλά την πουλάμε για να κάνουμε ταμείο, εμείς και δυστυχώς και οι δανειστές. Είναι μια εταιρεία με σημαντικό αντίκτυπο στην ελληνική οικονομία αλλά και τα εθνικά συμφέροντα και δικαιώματα. Πρέπει βέβαια επίσης να ξεκαθαρίσει πρώτα η επιλογή που έχει η Κυβέρνηση με την ΔΕΠΑ, διότι η συμμετοχή των ΕΛΠΕ στη ΔΕΠΑ είναι 35%. Για μας βέβαια αποτελεί κόκκινη γραμμή η εταιρία Holding και τα δικαιώματά του δημοσίου.

Ας κάνει επιτέλους ο ΣΥ.ΡΙΖ.Α. την αυτοκριτική του, γιατί στον ενεργειακό τομέα, τίποτα από όσα ανακοίνωνε και νομοθετούσε δεν προχώρησε, δεν τελεσφόρησε στην κυβερνητική του θητεία. Ούτε την απολιγνιτοποίηση της Δ.Ε.Η., ούτε το σπάσιμο της ΔΕΠΑ, ούτε και την απόπειρα ιδιωτικοποίησης των ΕΛΠΕ. Η λογική ΣΥ.ΡΙΖ.Α. ήταν «άστα να πάνε όλα πίσω» και αυτό μας φέρνει σήμερα στην άλλη λογική της Ν.Δ., που λέει «όλα γρήγορα, fast track» και αυτό το εκκρεμές των φαινομενικά αντίθετων πόλων, είτε λέγεται αδράνεια, είτε βιασύνη, είναι αυτό που μας οδηγεί σε επιζήμιες καταστάσεις. Θα μπορούσαμε να δούμε τρία θέματα εξαιτίας των συμβάσεων και των εσόδων. Το πρώτο είναι να εξετάσουμε την απόδοση 2% των εσόδων του δημοσίου από τις εξορύξεις στο εθνικό ταμείο για τη δίκαιη μετάβαση των λιγνιτικών περιοχών της χώρας.

Το δεύτερο είναι τη χρηματοδότηση από τον Εθνικό Λογαριασμό Κοινωνικής Αλληλεγγύης Γενεών, διόρθωση στο άρθρο που λέει ότι χρηματοδοτούνται μεταπτυχιακά και έρευνες για τον ορυκτό πλούτο και τους υδρογονάνθρακες, να προστεθεί «αλλά και μεταπτυχιακών προγραμμάτων και ερευνητικών έργων που αφορούν την ανάπτυξη τεχνολογιών ΑΠΕ, έξυπνων δικτύων και αποθήκευσης ενέργειας».

Τέλος, οφείλουμε να δημιουργήσουμε ένα παρατηρητήριο συνολικής παρακολούθησης της υλοποίησης και εκτέλεσης των συμβάσεων παραχώρησης με τακτή ενημέρωση από την Ελληνική Διαχειριστική Αρχή στη Βουλή και στις περιφέρειες. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα κάνουμε μια παραχώρηση, λόγω έκτακτης υποχρέωσης του κ. Κεγκέρογλου και θα συνεχίσουμε με τους υπόλοιπους Ειδικούς Αγορητές. Το λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής, για την Β΄ Κύρωση):** Εμείς λειτουργούμε βάσει του Κανονισμού, αλλά αν αλλάξει ο Κανονισμός, βεβαίως, θα κάνω όσο το δυνατόν συντομότερα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Επαναλαμβάνω, ο Κανονισμός δεν προβλέπει τετραπλάσιο χρόνο για εσάς, μόνο αυτό σας αρνούμαστε, όχι εγώ, όλοι οι συνάδελφοί.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής, για την Β΄ Κύρωση):** Προβλέπει επτά λεπτά μια τοποθέτηση, βεβαίως, αλλά έπρεπε να σταματήσετε τον κ. Αρβανιτίδη, στα επτά λεπτά.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τώρα το λέτε καλά.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής, για την Β΄ Κύρωση):** Τι να κάνω εγώ τώρα;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Άρα, λοιπόν, φταίω εγώ που δεν σταμάτησα τον κ. Αρβανιτίδη. Θα το κάνω την επόμενη φορά.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής, για την Β΄ Κύρωση):** Σωστό, να το κάνετε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τώρα το λέτε καλά. Παρακαλώ κ. Κεγκέρογλου, έχετε το λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής, για την Β΄ Κύρωση):** Το Κίνημα Αλλαγής, όπως ακούσατε και από την εισήγηση για το πρώτο νομοσχέδιο, γιατί εγώ θα εισηγηθώ το δεύτερο νομοσχέδιο, ψηφίζει υπέρ της κύρωσης για την αξιοποίηση των υδρογονανθράκων, το δεύτερο είναι νότια της Κρήτης, το άλλο ήταν, όπως το εισηγήθηκε ο κ. Αρβανιτίδης, είναι ας το πούμε στα δυτικά. Οι λόγοι είναι και εθνικοί και αναπτυξιακοί και κοινωνικοί, αφορούν και το σήμερα και το μέλλον. Πρέπει να προχωρήσουμε με απόλυτο σεβασμό στο περιβάλλον και να δημιουργήσουμε τις καλύτερες προϋποθέσεις για τις επόμενες γενιές.

Ναι, καθυστερήσαμε τέσσερα χρόνια, ας το παραδεχτούν αυτοί οι οποίοι έχουν την ευθύνη, αφού οι συμβάσεις αυτές, όπως και άλλες, θα μπορούσαν ήδη να παράγουν αποτέλεσμα προς όφελος της χώρας. Το 2014, βεβαίως, πρόλαβαν και συνήχθησαν τρεις ακόμη συμβάσεις για Ιωάννινα, Κατάκολο και Πατραϊκό και εδώ θα πρέπει να θυμίσω ό,τι ήταν επιλογή τότε της κυβέρνησης και του Γιάννη Μανιάτη προσωπικά, να έρχονται στη Βουλή για Κύρωση οι Σύμβασης, παρότι αυτό δεν ήταν αναγκαίο.

Με επιλογή της Κυβέρνησης του ΠΑ.ΣΟ.Κ. το 2011, δημιουργήθηκε ένας σύγχρονος οδικός χάρτης για την έρευνα, την παραγωγή και την αξιοποίηση των υδρογονανθράκων. Ήταν πάρα πολύ σημαντική, εθνική και πατριωτική απόφαση, παρότι η χώρα είχε μπει ήδη στη δίνη της κρίσης και του μνημονίου, που προκάλεσε η πολιτική του εκτροχιασμού του προηγούμενου διαστήματος, εμείς πιστεύοντας στις δυνατότητες της χώρας επιμείναμε στην αντιμετώπιση της, αλλά δυστυχώς ήμασταν μόνοι. Η κύρια υπαίτια προηγούμενη κυβέρνηση και η έκφραση της η Ν.Δ., σφύριζε αδιάφορα, στην καλύτερη περίπτωση, όταν μετά που εγκατέλειψε το αντιμνημονιακό στρατόπεδο που είχαν συγκροτήσει μαζί με τις δυνάμεις ΣΥ.ΡΙΖ.Α., Καμένου και τις «Χρυσές Αυγές» και όλους τους υπόλοιπους.

Τον Ιούλιο του 2011, μια κρίσιμη περίοδο, με τις πλατείες της αντίδρασης στο ζενίθ, εισάγεται στη Βουλή το κρίσιμο νομοσχέδιο για την αξιοποίηση των υδρογονανθράκων και τη δυνατότητα της Ελλάδας να σταθεί στα πόδια της. Με το νόμο 4001, δημιουργήθηκε ο δημόσιος ελληνικός φορέας της ΕΔΕΥ, δρομολογήθηκαν οι πρώτες έρευνες με τα γνωστά σεισμικά, που πραγματοποιήθηκαν στη συνέχεια και καθορίστηκε η διαδικασία παραχώρησης, βάση τις οποίες συζητάμε σήμερα τις τέσσερις συμβάσεις.

Ακολούθησε η εισήγηση της πρότασης νόμου του ΠΑ.ΣΟ.Κ. για το Ταμείο Αλληλεγγύης Γενεών, που έγινε νόμος, άρθρο 1, στο νομό 4162/2013 και καθόρισε τη διάθεση των κερδών του δημόσιου από την αξιοποίηση των υδρογονανθράκων, όπως ξέρετε, 70% τουλάχιστον στο κοινωνικό-ασφαλιστικό σύστημα, 20% στο Πράσινο Ταμείο για αναπτυξιακά έργα στην αντίστοιχη Περιφέρεια και 5% απευθείας στην Περιφέρεια και βεβαίως, τα προγράμματα για την εκπαίδευση και αξίζει τον κόπο να αποδεχθούμε την πρόταση του κ. Αρβανιτίδη, για την συμπλήρωση των δυνατοτήτων για Μεταπτυχιακά, ακόμη και στο περιβάλλον θα πρόσθετα εγώ, κ. Αρβανιτίδη.

Με τους δύο αυτούς εμβληματικούς νόμους, το ΠΑ.ΣΟ.Κ. αποτύπωσε την φιλοσοφία του για την οικονομική ανάπτυξη της χώρας, με απόλυτο σεβασμό στο περιβάλλον και τη διάχυση της ωφέλειας στην κοινωνία, σε εθνικό επίπεδο, σε περιφερειακό και σε τοπικό. Βιώσιμη ανάπτυξη και κοινωνική δικαιοσύνη, δύο βασικοί πυλώνες της πολιτικής μας, μιας πολιτικής που ήταν ταυτόχρονα και ανάγκη να δρομολογηθεί στην Ελλάδα, για την οριστική έξοδο από την κρίση, αλλά που τότε πολεμήθηκε.

Είχαμε μια περίοδο που αντιμνημονιακοί πολιτικοί αρχηγοί, που έγιναν στη συνέχεια, ο ένας υπουργός του ΣΥΡΙΖΑ, μιλούσε για υδατάνθρακες, σε κάθε συζήτηση για την αξιοποίηση των υδρογονανθράκων, όχι από σαρδάμ, αυτή την αντίληψη είχε και ο άλλος που κάνει ακόμα αγώνα εναντίον της αξιοποίησης, ο αρχηγός των Πρασίνων. Η ψήφος των κομμάτων στο συγκεκριμένο νομοσχέδιο, μιας και ήλθε και ο κ. Καλαφάτης, έχει ιδιαίτερη αξία. Ακούστε τώρα: ΣΥΡΙΖΑ, Όχι επί της αρχής, Όχι σε όλα τα άρθρα. Αυτή ήταν η τοποθέτηση τους στο νομοσχέδιο. Όχι όπως ήταν αναμενόμενο, η ανάλογη στάση από το Κ.Κ.Ε. που έχει πάγια στάση σε αντίστοιχα θέματα. Η Ν.Δ. που σήμερα είτε τόσα πολλά καλά για τη Δ.Ε.Η. και τα λοιπά, σε κρίσιμα άρθρα και ο κ. Καλαφάτης, που ήταν μετέπειτα Υπουργός Περιβάλλοντος, Όχι σε κρίσιμα άρθρα, όπως αυτό της δημιουργίας της Δ.Ε.Η., με την αιτιολογία ότι ήταν δημόσιος, κρατικός.

Η ιστορία λοιπόν, τα έχει καταγράψει αυτά και είναι καλό να γίνεται έστω και έμμεσα, η αυτοκριτική όλων μας. Και έτσι, θα πρέπει να πούμε σήμερα, κόβω και παραλείπω πάρα πολλά για να φτάσω στο τέλος και να είμαι συνεπής σε αυτό που είπα με το χρόνο, σήμερα θα πρέπει να δούμε την ανάγκη να υπάρχει συνεννόηση στα μείζονα θέματα, στα εθνικά οπωσδήποτε, αλλά και στα μείζονα, σε αυτά που έχουν μια εθνική διάσταση, όπως είναι η αξιοποίηση των υδρογονανθράκων, όχι εκ των υστέρων, αλλά στην αρχή. Εάν αυτό είχε επιτευχθεί στην αρχή, δεν θα είχαμε ούτε τα τέσσερα χρόνια καθυστέρησης που είχαμε επί ΣΥΡΙΖΑ, ο οποίος, με Λαφαζάνη και Σκουρλέτη, που μας κάνει την τιμή να είναι σήμερα εδώ, είχαν ακυρώσει στην αρχή διαδικασίες και στην συνέχεια τα πάγωσαν. Τέλμα.

Άλλαξε ο υπουργός, ήλθε ο κ. Σταθάκης, ο οποίος είναι γνωστός για τις διαφορετικές του απόψεις και γι' αυτό δεν επιβίωσε κιόλας στον ΣΥΡΙΖΑ, να υποστηρίξουμε και τον συντοπίτη μας. Ο κ. Σταθάκης λοιπόν, στον οποίον έχει αποδοθεί και ο τίτλος του καθωσπρέπει δεξιού, θα μπορούσε να ήταν ένας καθωσπρέπει δεξιός, προχώρησε το 2017 τις διαδικασίες, όμως και θα μας το πει ο Πρόεδρος της Δ.Ε.Η., η πρακτική, λέει, ότι σε δύο, τρεις μήνες, μετά την κατάθεση των προσφορών, θα μπορούσαν κάλλιστα να έχουν έρθει συμβάσεις. Τις φέρατε δέκα μέρες πριν τις εκλογές. Δεν ξέρω ποια ήταν η ανάγκη να τις φέρετε δέκα μέρες πριν τις εκλογές. Να πείτε, αφού προκηρύχθηκαν εκλογές, τα αφήνουμε για την επόμενη κυβέρνηση. Τις υπέγραψε ο κ. Σταθάκης δέκα μέρες πριν τις εκλογές. Και έρχεστε εκ των υστέρων, σήμερα, και τι λέτε; Αυτά που υπέγραψε ο κ. Σταθάκης μην τα λαμβάνετε υπόψη σας, γιατί είναι ύποπτα με την σημερινή κυβέρνηση και τον σημερινό πρόεδρο που είναι ο ίδιος, ο παλιός. Ο κ. Μπασιάς νομίζω ότι είχε τοποθετηθεί από την κυβέρνηση του ΣΥΡΙΖΑ. Δεν φαίνεται να τα ψηφίζουμε γιατί κάνουμε την επιλογή μας να επανέλθουμε σε μια διαφορετική αντίληψη, η οποία ήταν η ίδια του πρώτου διαστήματος, Λαφαζάνη-Σκουρλέτη, που ήταν αντίθετοι στην αξιοποίηση των υδρογονανθράκων.

Άρα λοιπόν σήμερα, έχει ιδιαίτερη αξία να πουν όλοι, αυτό το οποίο έμμεσα είπαν ότι ναι, η συνεννόηση στα μεγάλα, άλλα από την αρχή και μέχρι το τέλος. Μπορεί να μετάνιωσε η Ν.Δ. και είναι καλό, αλλά θα πρέπει να το βάλει στην αυτοκριτική της, για να μην το κάνει και σε άλλα και το ίδιο και ο ΣΥΡΙΖΑ να μην τα ξαναγυρίζει, μετά την κυβερνητική θητεία να ξαναγυρίζει στην λογική των πλατειών.

Η ψήφος μας στη Β΄ σύμβαση είναι ναι. Για την Α΄ σύμβαση απάντησε ο κ. Αρβανιτίδης και θα τοποθετηθούν οι δύο συνάδελφοι για την επόμενη σύμβαση.

Ευχαριστώ κύριε Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Ακτύπης Διονύσιος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Νικολακόκπουλος Ανδρέας, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Καλαφάτης Σταύρος, Ταγαράς Νικόλαος, Τραγάκης Ιωάννης, Πλεύρης Αθανάσιος, Καππάτος Παναγής, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σκουρλέτης Παναγιώτης (Πάνος), Τζανακόπουλος Δημήτριος, Κάτσης Μάριος, Φάμελλος Σωκράτης, Αρβανιτίδης Γιώργος, Γκόκας Χρήστος, Κεγκέρογλου Βασίλειος, Μπιάγκης Δημήτριος, Καραθανασόπουλος Νικόλαος, Λαμπρούλης Γεώργιος, Παπαναστάσης Νικόλαος, Βιλιάρδος Βασίλειος, Μπούμπας Κωνσταντίνος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Κεγκέρογλου. Το λόγο έχει ο Ειδικός Αγορητής του ΚΚΕ, κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του ΚΚΕ):** Η Κύρωση των τεσσάρων συμβάσεων παραχώρησης είναι η πλήρης επιβεβαίωση της συνέχισης της κυβερνητικής πολιτικής. Η κυβέρνηση ΣΥΡΙΖΑ παρέδωσε τη σκυτάλη στην Κυβέρνηση της ΝΔ και συνεχίζει το ίδιο έργο, γιατί πρόκειται για τέσσερίς συμβάσεις που φέρνουν την υπογραφή του προηγούμενου Υπουργού Ενέργειας και Περιβάλλοντος, κύριου Σταθάκη. Από αυτή την άποψη, σηκώνουμε τα χέρια ψηλά ώρες ώρες με τη στάση του ΣΥΡΙΖΑ. Λένε «άλλαξε το περιβάλλον». Ποιο περιβάλλον άλλαξε; Λένε ότι «τα ΕΛΠΕ θα ιδιωτικοποιηθούν», μα και επί ΣΥΡΙΖΑ τα ΕΛΠΕ ήταν σε πορεία ιδιωτικοποίησης. Η μορφή ιδιωτικοποίησης είναι το ζήτημα; Βέβαια αποτελεί πολιτική αστειότητα ο ισχυρισμός ότι το δημόσιο συμφέρον το διασφαλίζει ένας επιχειρηματικός όμιλος, ο οποίος πολύ περισσότερο βρίσκεται σε διαδικασία ιδιωτικοποίησης είτε πάρει τη μία ή την άλλη μορφή. Άρα αυτό είναι παραλογισμός. Τι θέλουν να συγκαλύψουν; Την συμφωνία τους, την ταύτισή τους στις βασικές στρατηγικές επιλογές που εξυπηρετούν τα συμφέροντα της αστικής τάξης και των μονοπωλιακών ομίλων.

Από αυτήν την άποψη εμείς λέμε καθαρά ότι πρώτον, οι συμβάσεις ως συμβάσεις νομικά συνιστούν την εκχώρηση του ορυκτού πλούτου της χώρας σε επιχειρηματικούς ομίλους. Μάλιστα ενός ορυκτού πλούτου ο οποίος είναι μη αναπληρώσιμος, δηλαδή εξαντλείται. Για ποιο σκοπό εκχωρείται ο ορυκτός πλούτος; Για να μπορέσουμε να απαντήσουμε σε αυτό το βασικό ερώτημα πρέπει να απαντήσουμε στο ερώτημα σε ποιους εκχωρείται ο ορυκτός πλούτος αυτός. Εκχωρείται στις πολυεθνικές του κλάδου μεταξύ των οποίων μερικές είναι και πολύ μεγάλες, όπως είναι η TOTAL, η EXΧOΝ MOBIL σε σύμπραξη με εγχώριους μονοπωλιακούς ομίλους. Από αυτήν την άποψη μπορούμε να δώσουμε σαφέστατα την απάντηση ότι η εκχώρηση που πηγάζει από αυτές τις συμβάσεις γίνεται με αποκλειστικό σκοπό και γνώμονα το καπιταλιστικό κέρδος, των ομίλων με τους οποίους έχει υπογραφεί η Σύμβαση. Κανένας άλλος σκοπός δεν υπάρχει. Βεβαίως κανείς λόγος δεν μπορεί να γίνει για την ικανοποίηση των λαϊκών αναγκών, αλλά και των εγχώριων αναγκών.

Από αυτή την άποψη καλό θα ήταν να δούμε αρχικά σε πιο γενικότερο περιβάλλον προχωρούν στην εκχώρηση των υδρογονανθράκων στις συγκεκριμένες περιοχές; Σε ένα περιβάλλον, σε μία περιοχή που έχουμε σφοδρότατους και οξύτατους ανταγωνισμούς στην Ανατολική Μεσόγειο και αυτοί οι ανταγωνισμοί δεν είναι αόριστοι, είναι πολύ συγκεκριμένοι. Έχουν να κάνουν με τον έλεγχο των πλουτοπαραγωγικών πηγών και ιδιαίτερα του πετρελαίου και του φυσικού αερίου, έχουν να κάνουν με τον έλεγχο των ποιων δικτύων θα κατασκευαστούν για την μεταφορά των ενεργειακών αυτών εμπορευμάτων. Τρίτος παράγοντας όξυνσης των ανταγωνισμών και των αντιθέσεων είναι οι εμπορικοί δρόμοι και ποιοι θα ελέγχουν τους εμπορικούς δρόμους που θα καθορίζουν ένα πολύ μεγάλο κομμάτι του παγκόσμιου εμπορίου.

Από αυτήν την άποψη ο ανταγωνισμός εκδηλώνεται κατά κύριο λόγο από την μία μεριά από τις Ηνωμένες Πολιτείες και την Ευρωπαϊκή Ένωση και από την άλλη μεριά απέναντι στη Ρωσία για τα ενεργειακά κατά κύριο λόγο ζητήματα και στην Κίνα για το ζήτημα των εμπορικών δρόμων. Έτσι λοιπόν τι έχουμε; Έχουμε μία αλληλουχία ενεργειών. Ιμπεριαλιστική επέμβαση και πόλεμο στην Συρία, όπου έγινε για αυτούς τους λόγους. Έχουμε την επιθετικότητα του Ισραήλ που εκδηλώνεται όχι μόνο απέναντι στους Παλαιστίνιους, όπου είναι διαχρονικό αλλά και στη Συρία και στο Λίβανο. Έχουμε την σύγκρουση στην Υεμένη ανάμεσα στην Σαουδική Αραβία και στο Ιράν. Απώτερος στόχος ο έλεγχος του Περσικού Κόλπου. Έχουμε τις συγκρούσεις που μαίνονται στην Λιβύη για το ποια φατρία και κατ’ επέκταση ιμπεριαλιστικά συμφέροντα θα εκμεταλλευτούν τις πλουτοπαραγωγικές, πετρελαιοαγωγικές περιοχές της Λιβύης και όλα αυτά μετά την ιμπεριαλιστική εισβολή στην Λιβύη στα πλαίσια της νέας τάξης πραγμάτων. Έχουμε το υπό κατοχή 37% της Κύπρου από τα τουρκικά στρατεύματα κατοχής. Έχουμε μια τεράστια συγκέντρωση Νατοϊκών, αλλά και Ρωσικών στρατιωτικών δυνάμεων στην περιοχή που δημιουργεί κινδύνους ανάφλεξης και εδώ στα Βαλκάνια και εξαιτίας της ιμπεριαλιστικής «Συμφωνίας των Πρεσπών», έχουμε ισχυροποίηση του ρόλου των Αμερικάνων και του ΝΑΤΟ στην περιοχή απέναντι στους Ρώσους.

Έτσι, λοιπόν, η Ελλάδα με επιλογή και της προηγούμενης Κυβέρνησης και την οποία την συνεχίζει και η σημερινή, μετατρέπεται σε σημαιοφόρο των συμφερόντων και των σχεδιασμών των Ηνωμένων Πολιτειών και του ΝΑΤΟ, των Αμερικανονατοϊκών ιμπεριαλιστών στην περιοχή, δημιουργώντας ένα περιβάλλον ευρύτερης εμπλοκής και συμμετοχής σε στρατιωτικές συγκρούσεις. Άρα, δηλαδή της εκδήλωσης πολέμου και στην περιοχή μας.

Δεύτερο στοιχείο. Οι Παραχωρήσεις αυτές γίνονται ενώ δεν έχει ανακηρυχθεί ακόμα οι Α.Ο.Ζ. και ιδιαίτερα αυτές που αφορούν στις περιοχές «Νότια» και «Δυτικά» της Κρήτης, όταν έχουμε την ίδια στιγμή την προσπάθεια Τουρκίας και Λιβύης να διαμορφώσουν τα σύνορα μιας κοινής Α.Ο.Ζ., πράγμα το οποίο αποτρέπει, μειώνει τη δυνατότητα της Ελλάδας να εκμεταλλευτεί το σύνολο της Α.Ο.Ζ. και των κυριαρχικών της δικαιωμάτων με βάση το Διεθνές Δίκαιο της Θάλασσας. Την ίδια ώρα οι Τούρκοι σ' αυτές τους τις επιδιώξεις στηρίζονται - για να μην πούμε, ενισχύονται - από τους ίδιους τους Αμερικάνους και τους Νατοϊκούς που αυτή η μη ανακήρυξη της Α.Ο.Ζ., δηλαδή της Αποκλειστικής Οικονομικής Ζώνης είναι μια επιλογή επικίνδυνη κατά τη γνώμη μας από τη στιγμή που η ίδια η Τουρκία έχει προαναγγείλει την έμπρακτη αμφισβήτηση των κυριαρχικών δικαιωμάτων της χώρας μας στην περιοχή της Κρήτης και τη μη αναγνώρισή τους και βεβαίως, θεωρούμε ότι είναι επικίνδυνοι ισχυρισμοί. Ακούστηκαν από τον Ειδικό Αγορητή του ΠΑ.ΣΟ.Κ.(ΚΙΝ.ΑΛ.), ότι μέσα από αυτές τις Συμφωνίες υπηρετούνται τα γεωστρατηγικά συμφέροντα και αναβαθμίζεται γεωστρατηγικά η χώρα μας. Αν είναι ποτέ δυνατόν τα κυριαρχικά δικαιώματα της χώρας μας να τα προστατεύσουν οι ιμπεριαλιστές και οι πολυεθνικές που αυτωνών τα συμφέροντα στηρίζουν οι ιμπεριαλιστές και οι οποίοι αμφισβητούν επί της ουσίας τα ίδια τα κυριαρχικά δικαιώματα της χώρας με πρώτους απ' όλους τους Αμερικάνους και το ΝΑΤΟ. Αν ήταν έτσι τα πράγματα, τότε δεν θα είχαμε το 37% κατοχής στην Κύπρο από τα τουρκικά στρατεύματα. Αν ήταν έτσι τα πράγματα δεν θα υπήρχε αυτή η επιθετικότητα της Τουρκίας που καθημερινά διευρύνεται.

Το τρίτο στοιχείο το οποίο θέλουμε γενικά να θέσουμε, είναι ότι αυτές οι Συμβάσεις Παραχώρησης γίνονται σε συνθήκες υλοποίησης της πολιτικής της Ε.Ε. για απελευθέρωση της αγοράς ενέργειας. Έτσι, λοιπόν, αυτή η πολιτική της απελευθέρωσης της αγοράς ενέργειας διαμορφώνει το πλαίσιο, έχει διαμορφώσει το πλαίσιο, κάτω από το οποίο γίνονται οι Συμβάσεις Παραχώρησης, Έρευνας και Εκμετάλλευσης των Υδρογονανθράκων. Ένα πλαίσιο στο οποίο βεβαίως, έχουν βάλει το χέρι τους και το ΠΑ.ΣΟ.Κ.(ΚΙΝ.ΑΛ) και η Νέα Δημοκρατία και ο ΣΥ.ΡΙΖ.Α.. Είναι κομμένο και ραμμένο απολύτως στις απαιτήσεις των πολυεθνικών και των ομίλων εκμετάλλευσης με αποτέλεσμα να μην υπάρχει κανένας κρατικός ουσιαστικός έλεγχος, τόσο των ερευνών ούτε καν όσο και των αποτελεσμάτων των ερευνών ούτε καν της εκμετάλλευσης ούτε καν - αναφέρεται «μόνο σε περίπτωση πολέμου» - η δέσμευση ενός μέρους της πιθανής εξόρυξης.

Έτσι, λοιπόν, ο ρόλος του Κράτους μ’ αυτήν την ανώνυμη εταιρεία που δημιουργήθηκε, περιορίζεται απλά και μόνο στο να μοιράζει, αυτό είναι, στο να μοιράζει τα τεμάχια. Δηλαδή, είναι ένας διανομέας τεμαχίων, όμως του ενεργειακού, πλούτου της χώρας. Τόσο μεγάλος είναι ο ρόλος και η παρέμβαση του Κράτους. Όσο για την τεχνογνωσία που θα αποκτήσουμε, αυτά είναι αστειότητες στην κυριολεξία απ’ την στιγμή που δεν εμπλέκεται πουθενά σ' αυτή τη διαδικασία κανένας φορέας του δημοσίου ή πανεπιστημίων.

Έτσι, λοιπόν, τι έχουμε; Πρώτον, έχουμε την εκχώρηση ενός μη αναπληρώσιμου πόρου σε μονοπωλιακούς ομίλους, εγχώριους και ξένους. Οι Συμβάσεις, δηλαδή, κατά τη γνώμη του Κ.Κ.Ε., συνιστούν κλοπή, συμβάσεις κλοπής απ’ τον ελληνικό λαό ενός πολύτιμου ενεργειακού πόρου και που του ανήκει και που θα μπορούσε να χρησιμοποιηθεί κάτω από άλλες συνθήκες για την ικανοποίηση των αναγκών του λαού, αλλά και της χώρας μας. Ο λαός, συνολικά, δεν έχει να κερδίσει τίποτα από αυτές τις συμβάσεις παραχώρησης. Ούτε καν φθηνό καύσιμο για να μειωθεί η ενεργειακή φτώχεια των λαϊκών νοικοκυριών. Οι μοναδικοί κερδισμένοι από αυτές τις συμβάσεις, θα είναι οι μονοπωλιακοί όμιλοι που αναλαμβάνουν τις εκχωρήσεις.

Δεύτερον, οι μέθοδοι εκχώρησης. Οι συμβάσεις, ουσιαστικά, εκχωρούν το δικαίωμα εκμετάλλευσης των υδρογονανθράκων χωρίς να υπάρχει κανενός, και το τονίζουμε αυτό, είδους γνώσης από το κράτος για το περιεχόμενο της έρευνας, τα αποτελέσματα της έρευνας, το περιεχόμενο της εκμετάλλευσης, την ποσότητα που θα εκμεταλλευτούν αυτοί και πώς θα την αξιοποιήσουν. Έτσι, λοιπόν, οι όμιλοι δεν κερδίζουν μόνο από το δικαίωμα της εκμετάλλευσης, αλλά κερδίζουν και από το δικαίωμα της εξερεύνησης και πως θα το εκμεταλλευτούν και αν θα το εκμεταλλευτούν αυτό που θα βρουν. Έτσι και η εξερεύνηση και η εκμετάλλευση εκχωρούνται την ίδια στιγμή και στον ίδιο ακριβώς όμιλο, ενώ το Ελληνικό κράτος, ουσιαστικά, εκμισθώνει κάτι, την αξία του οποίου δεν γνωρίζει και μιλάνε εδώ πέρα για χώρους δισεκατομμυρίων, ως έσοδα προς το κράτος, πολύ δε περισσότερο που η αξία θα μετριέται με το ακαθάριστο, όχι με το επεξεργασμένο πετρέλαιο, που καταλαβαίνετε πολύ καλά ποιες είναι οι τιμές και δεύτερον τις τριγωνικές συναλλαγές που υπάρχουν ανάμεσα στις πολυεθνικές του κλάδου, με σκοπό να αποκρύψουν έσοδα, να αποκρύψουν κέρδη, να αποκρύψουν πωλήσεις.

Με αποτέλεσμα η φάση της εξερεύνησης να γίνεται με αποκλειστική μυστικότητα από τους παραχωρησιούχους, το Ελληνικό κράτος δεν θα έχει την παραμικρή ιδέα για το πραγματικό περιεχόμενο σε υδρογονάνθρακες και τις ποσότητες που υπάρχουν. Δεν γίνεται καν το αναγκαίο στοιχειώδες ζήτημα. Δηλαδή, τι; Η πλήρης καταγραφή του συνόλου των ερευνητικών δεδομένων από τις σεισμικές μετρήσεις και τις γεωτρήσεις, οι οποίοι να παραδίδουν το σύνολο των δεδομένων στο κρατικό φορέα, προκειμένου ο κρατικός φορέας να έχει τη δυνατότητα ελέγχου και αυτόνομης εκτίμησης της ποσότητας του εγχώριου πλούτου. Στα μαύρα σκοτάδια, η Α.Ε., η ΕΔΔΗΕ.

Τέταρτο στοιχείο. Υπάρχει έλλειψη θαλάσσιου χωροταξικού σχεδιασμού. Δεν υπάρχει στη χώρα μας θαλάσσιος χωροταξικός σχεδιασμός με τις επιπτώσεις που αυτό έχει στην προστασία του περιβάλλοντος, της αλιείας, των οικοσυστημάτων και μια σειρά άλλους τομείς. Δεν θα αναφερθώ, γιατί περνάει ο χρόνος. Έτσι, λοιπόν, η εκμετάλλευση από πλευράς των ομίλων, θα είναι επί της ουσίας αντικειμενικά ληστρική. Γιατί; Γιατί είναι ευρέως γνωστό, ότι η διαχείριση ενός ταμείου υδρογονανθράκων και όχι μόνο και για τους λιμνούντες το ίδιο ισχύει, έχει τελείως διαφορετικές παραμέτρους από το ποιος είναι ο σκοπός αυτού που θα το εκμεταλλευθεί. Αν ο σκοπός αυτού που θα εκμεταλλευτεί τον ταμιευτήρα των υδρογονανθράκων, είναι το μέγιστο κέρδος, θα κοιτάξει να πάρει αυτά τα κοιτάσματα τα οποία είναι άμεσα εκμεταλλεύσιμα και αξιοποιήσιμα και όχι το σύνολο των κοιτασμάτων, που μπορεί να του ανεβάσουν το κόστος. Έτσι, θα έχουμε σπατάλη πόρων και μη αξιοποίηση του συνόλου των υδρογονανθράκων στην περιοχή.

Βεβαίως, για το περιβάλλον δεν κάνουμε λόγο. Οι προηγούμενες συμβάσεις παραχώρησης, οι οποίες κυρώθηκαν και από το Ελληνικό κράτος, είναι προκλητικές. Είναι προκλητικές από το γεγονός, ακριβώς, ότι δεν έχουν καμία αναφορά, μα καμία αναφορά, στα ζητήματα της σεισμικότητας της περιοχής. Μικροζωνικές μελέτες δεν έχουν γίνει. Δεν έχουν καμία αναφορά, μα καμία αναφορά, ότι το Ιόνιο είναι σπαρμένο από βόμβες απεμπλουτισμένου ουρανίου. Δεν έχουν καμία αναφορά, μα καμία αναφορά, στο κίνδυνο διαρροής τοξικών αποβλήτων. Δεν υπάρχει καμία τέτοια αναφορά στις μελέτες, στις προηγούμενες, στις περιβαλλοντολογικές των συμβάσεων που έχουν κυρωθεί, με αποτέλεσμα να μην μπορούν να υπάρχουν και σχεδιασμοί έγκαιρης αντιμετώπισης τέτοιων, ίδιων φαινομένων, ούτε βεβαίως, υπάρχει ένα πλαίσιο αντιμετώπισης του υψηλού επιπέδου του επαγγελματικού κινδύνου, που σε συνδυασμό με τις μειωμένες εγγυήσεις προστασίας του περιβάλλοντος δημιουργούν κινδύνους για μεγάλης έκτασης ατυχήματα.

Αλλά για σκεφτείτε, έχει παρθεί υπόψιν το γεγονός σε αυτές τις μελέτες, ότι τα ergans παράγουν τέτοιους ήχους στις σεισμικές μελέτες που ξεπερνάνε τα 240 ντεσιμπέλ, τα οποία είναι όρια απαγορευτικά για τα θηλαστικά και για τα ψάρια που ζουν στο βυθό της περιοχής; Τέτοιου είδους ζητήματα δεν έχουν γίνει και βεβαίως θα ολοκληρώσω μόνο με μια αναφορά - θα μιλήσουμε και στην Ολομέλεια - ότι οι προβλέψεις για τεράστια έσοδα του κράτους και επενδύσεις είναι αστείες, το ίδιο και για την απασχόληση, γιατί επί της ουσίας μιλάμε για πλωτές πλατφόρμες που επανδρώνονται από προσωπικό το οποίο έρχεται από το εξωτερικό. Το περιστατικό με το γεωτρύπανο που είχε νοικιάσει η Τουρκία και έφυγαν, όταν απειλήθηκε, οι εργαζόμενοι σε αυτό που ήταν από τρίτες χώρες είναι πολύ χαρακτηριστικό. Πολύ δε περισσότερο στην Ελλάδα τέτοιους έμπειρους επιστήμονες δεν έχουμε από τη στιγμή που το Μετσόβιο Πολυτεχνείο δεν έχει καν ακόμη βγάλει ούτε έναν μηχανικό πετρελαίου. Άρα, λοιπόν, καταλαβαίνετε πάρα πολύ καλά όλη αυτή την κατάσταση. Από αυτή την άποψη το Κ.Κ.Ε. είναι αντίθετο σε αυτές τις ληστρικές συμφωνίες εκχώρησης του πλούτου του ελληνικού λαού στις πολυεθνικές επιχειρήσεις του κλάδου.

Ψηφίζουμε κατά και στις 4 Συμβάσεις.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Πριν συνεχίσω με τους συναδέλφους να πω, ότι επικοινώνησα με τον κ. Χατζηδάκη. Είναι σε εξέλιξη αυτή την ώρα μια προγραμματισμένη υποχρέωση παρουσίασης ενός προγράμματος για τα απορρίμματα και θα προσπαθήσει να έρθει κατά τη διάρκεια της συνεδρίασης. Σε κάθε περίπτωση, όμως, θα παρευρεθεί και θα μιλήσει στην Ολομέλεια είτε μπορέσει να καταφέρει να έρθει σήμερα, που μου είπε ότι είναι λίγο δύσκολο, αλλά, εν πάση περιπτώσει, θα μιλήσει στην Ολομέλεια, παρακολουθεί και θα απαντήσει τα θέματα, τα οποία ετέθησαν.

Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Ευχαριστώ πολύ, κύριε Πρόεδρε. Εμείς θεωρούμε πως οι παρούσες Συμβάσεις είναι πολύ σημαντικές για την οικονομία και για το μέλλον της χώρας μας. Επιτέλους, θα ασχοληθούμε με τη δημιουργία πλούτου και όχι με την καταστροφή του όπως συμβαίνει μέχρι σήμερα μέσω των Μνημονίων. Θα ξεκινήσω τώρα από τις ερωτήσεις μας όσον αφορά τα εξής.

Πρώτον, δεν έχει χωροθετηθεί η περιοχή εκμετάλλευσης δυτικά της Κεφαλονιάς και της Ζακύνθου. Σύμφωνα με εκτίμηση του Καθηγητή Γεωλογίας του Πανεπιστημίου Πατρών του κ. Ζελιλίδη, ενδεχομένως, υπάρχουν εκεί 1 δισ. βαρέλια φυσικό αέριο, θα το καταθέσω αργότερα στα πρακτικά. Θα χωροθετηθεί η περιοχή στο μέλλον;

Δεύτερον, εκτός των υδρογονανθράκων, πάλι με εκτίμηση του Καθηγητή Ζελιλίδη, υπάρχουν σε αφθονία υβρίτες, δηλαδή, παγωμένο μεθάνιο νότια του Καστελόριζου και εκτιμώνται σε περίπου 5 τρισεκατομμύρια κυβικά μέτρα. Στην Ιαπωνία άρχισαν να τους εκμεταλλεύονται.

Εμείς θα ασχοληθούμε με το θέμα;

Θα καταθέσω επίσης στα πρακτικά την αναφορά του Καθηγητή.

Τρίτον, εκτός των υβριτών το μεγαλύτερο ερώτημά μας έχει σχέση με τις Συμβάσεις εκμετάλλευσης του Αιγαίου. Τα κοιτάσματα στην περιοχή αυτή είναι, ενδεχομένως, πιο πλούσια, αλλά δεν έχει καθοριστεί ΑΟΖ και δεν μπορούμε να τα εκμεταλλευτούμε.

Υπάρχει περίπτωση να καθοριστεί ΑΟΖ ή μήπως θα πρέπει να το ξεχάσουμε;

Ειδικά τώρα για τις παραμέτρους υπολογισμών τα παρακάτω:

Πρώτον, γιατί περιλαμβάνονται τα χρηματοοικονομικά έξοδα στον υπολογισμό του συντελεστή ποσοστού μισθωμάτων ΕΡ; Με αυτό τον τρόπο, εάν ο μισθωτής συνάψει υψηλά δάνεια, μπορεί να μειώσει την κερδοφορία του, οπότε τα έσοδα του δημοσίου και τους φόρους. Δεύτερον, πώς και από ποιον ελέγχονται τα έξοδα του μισθωτή; Τα έξοδα αυτά μειώνουν την κερδοφορία και άρα, τα έσοδα του δημοσίου. Τρίτον, ο συντελεστής φόρου είναι 20% για το κράτος και 5% για την περιφέρεια. Είναι δυνατόν να μειωθεί και άλλο ο συντελεστής, εάν μειωθεί γενικά η φορολογία για τις επιχειρήσεις στο μέλλον; Τέταρτον, ποιες εγγυήσεις υπάρχουν για την ωφέλιμη διάθεση των εσόδων από τον περιφερειακό φόρο, στις τοπικές κοινότητες;

Όσον αφορά τώρα, τις παρατηρήσεις - επιφυλάξεις μας στον νομικό μέρος των συμβάσεων - αν και δεν θα αναφερθώ σε όλες - τα εξής. Στα παραρτήματα ε΄, στ΄ και ζ΄ υπάρχει πρόβλεψη για ασφαλιστικές εταιρείες, για τραπεζικές εγγυήσεις και για την υποστήριξη των θυγατρικών εκ μέρους των μητρικών. Εν τούτοις, δεν ορίζονται ρητά τα συγκεκριμένα θέματα. Έχουμε την άποψη, λοιπόν, πως θα ήταν πιο σωστό να αναφέρονται όλες οι εγγυήτριες εταιρείες, προκειμένου να διασφαλιστεί η σωστή εξέλιξη του έργου. Δεύτερον, θεωρούμε πως μέσα στις συμβάσεις, θα πρέπει να υπάρχει ειδικό άρθρο, σχετικά με ποια διεθνής σύμβαση θα καλύπτει τους συμμισθωτές σε περίπτωση μόλυνσης του περιβάλλοντος. Επισημαίνεται εδώ, πως δικαίωμα αποζημίωσης, σύμφωνα με τις διατάξεις της CLC του 19/92 μπορεί να πουν όλοι όσοι επηρεάζονται.

Τρίτον, σε σχέση με το άρθρο 1.5β δίνεται η δυνατότητα στους συμμισθωτές να συνάπτουν συμβάσεις με τρίτους, χωρίς να ορίζουν τον εκμισθωτή, δηλαδή την ελληνική διαχειριστική εταιρία υδρογονανθράκων, ως συμβαλλόμενο μέρος. Επομένως, στην ΕΔΕΥ η οποία έχει έννομο συμφέρον σε πιθανές τέτοιου είδους συμβάσεις μεταξύ συμμισθωτών και τρίτων, δεν δίνει τη δυνατότητα να αναζητήσει ευθύνες και από τους τρίτους.

Στο άρθρο 2, αναφέρονται με ακρίβεια τα στάδια ερευνών και οι παρατάσεις. Ωστόσο, δεν αναφέρονται οι κυρώσεις, εάν οι συμμισθωτές καταστούν εκπρόθεσμοι, ενώ δεν είναι η σωστή λύση η έκπτωση τους από τη θέση τους. Απαιτούνται χρηματικές κυρώσεις και πρόστιμα.

Στο άρθρο 6.1γ αναφέρεται η διαδικασία παραίτησης κάποιου από τους μισθωτές και οι πιθανές πληρωμές προς τον εκμισθωτή, δεν αναφέρεται όμως που θα μεταβιβάζεται το ποσοστό του παραιτηθέντος. Θα επιστρέφεται στον εκμισθωτή; Δεν είναι κακό σενάριο για ένα νομικό πρόσωπο δημοσίου δικαίου ενός κράτους, σε οικονομική κρίση, όπως είναι η Ελλάδα;

Στο άρθρο 6.3, ο καθαρισμός της περιοχής και η επιστροφή του περιβάλλοντος στην φυσική του κατάσταση, αποτελεί θεμελιώδη υποχρέωση σε τέτοιου είδους συμβάσεις. Εάν όμως δεν συμβεί κάτι τέτοιο, ποιες θα είναι οι κυρώσεις για τους συμμισθωτές και σύμφωνα με ποια συνθήκη;

Στο άρθρο 8. 2 αναφέρεται η διαδικασία αποχώρησης κάποιου από τους μισθωτές. Δεν αναφέρεται όμως, που θα μεταβιβάζεται το ποσοστό του παραιτηθέντος. Τι θα συμβεί εάν παραιτηθεί στο τέλος μιας φάσης ένας μισθωτής που κατέχει το 20%; Θα μεταβιβάζεται στους υπόλοιπους συμμισθωτές εξ αδιαιρέτου; Θα πωλείται κατόπιν σχετικού διαγωνισμού;

Στο άρθρο 10 δεν αποσαφηνίζεται, εάν ο εκμισθωτής έχει δικαίωμα πρόσληψης δικού του εμπειρογνώμονα, προκειμένου να διασταυρώσει τις έρευνες των συμμισθωτών.

Στο άρθρο 11. 1 προβλέπεται το σενάριο, που το κοίτασμα επεκτείνεται μέσα σε συμβατική περιοχή, αλλά σε οικόπεδα διαφορετικών συμμισθωτών, ενώ στο άρθρο 11. 2 προβλέπεται το σενάριο που το κοίτασμα επεκτείνεται εκτός της συμβατικής περιοχής, αλλά εντός της ελληνικής ΑΟΖ. Δεν προβλέπεται όμως το σενάριο, που το κοίτασμα ενώ ανιχνεύεται σε συμβατική περιοχή ή σε περιοχή εντός της ελληνικής ΑΟΖ, κατά τη διάρκεια σεισμογραφικών δονήσεων και μελετών μεταφερθεί εκτός ελληνικής ΑΟΖ, είτε σε διεθνή ύδατα είτε σε ΑΟΖ όμορου κράτους, δηλαδή. Ειδικά στην περιοχή της Κρήτης, ένα τέτοιο σενάριο θα ήταν προβληματικό, επειδή νοτιοδυτικά είναι η Λιβύη και νότια είναι η Αίγυπτος.

Εν προκειμένω, η πιθανή λύση θα επιτυγχανόταν με αντίστοιχες διακρατικές συμφωνίες.

Συνεχίζοντας, για να αντιληφθούμε τη σημασία τουλάχιστον των παρόμοιων κοιτασμάτων και να εξακριβώσουμε αν είναι σωστές οι διάφορες εκτιμήσεις, που εμφανίζονται στα μέσα μαζικής επικοινωνίας προβήκαμε σε υπολογισμούς των μελλοντικών εσόδων, που θα καταθέσουμε στα πρακτικά. Λυπόμαστε ειλικρινά που για μια ακόμη φορά η Έκθεση του Γενικού Λογιστηρίου του Κράτους δεν μας παρέχει ακριβή μεγέθη. Στα πλαίσια αυτά βασιζόμαστε στα εξής:

Πρώτον, σύμβαση μεσοδυτικού Ιονίου. Η εκτίμηση που είχε κάνει η εταιρεία η Repsol αναφερόταν στην ύπαρξη στην περιοχή απολήψιμου πετρελαίου μιας τάξης μεγέθους των πενήντα έως εκατό εκατομμυρίων βαρελιών (θα το καταθέσω στα πρακτικά).

Με βάση τους υπολογισμούς μας τα έσοδα για το Δημόσιο εκτιμώνται σε παρούσες αξίες στα δυόμισι εκατομμύρια ευρώ περίπου για τη φάση ερευνών, η οποία διαρκεί έως οκτώ χρόνια, ενώ στην περίπτωση που το κοίτασμα είναι εκμεταλλεύσιμο στα 300 εκατ. € για 25 έτη, δίνει δε τη δυνατότητα δύο παραστάσεων ακόμη από πέντε έτη.

Στη σύμβαση Κυπαρισσιακού κόλπου οικόπεδο 10 -εκεί που είναι 100% ιδιοκτησία των ΕΛ.ΠΕ.- οι εκτιμήσεις που έχουν γίνει από ειδικούς με βάση τη σεισμική έρευνα που διενήργησε ειδικών νορβηγικό πλοίο κάνουν λόγο για ένα κοίτασμα ανάλογο με εκείνο του πατραϊκού κόλπου, το οποίο υπενθυμίζουμε πως σύμφωνα με τα τελευταία στοιχεία είναι δυναμικότητας 150 εκατομμυρίων δολαρίων( θα το καταθέσω επίσης στα πρακτικά).

Με βάση τους υπολογισμούς μας που καταθέσαμε στα πρακτικά τα έσοδα για το δημόσιο εκτιμώνται σε παρούσης αξίας έως 4,4 εκατ. € για τη φάση των ερευνών για τα 8 χρόνια. Στην περίπτωση δε που είναι εκμεταλλεύσιμο σε 150 εκατ. € για 25 χρόνια.

Συμβάσεις Δυτικής και Νοτιοδυτικής Κρήτης. Οι περιοχές αυτές είναι οι μεγαλύτερες είναι σχεδόν ίδιου εμβαδού, εφάπτονται και θα μισθωθούν από την ίδια κοινοπραξία.

Εν προκειμένω, δεν μπορέσαμε να βρούμε δημοσιευμένες εκτιμήσεις ειδικών ως προς τη δυναμικότητα της παραγωγής τους. Πάντως σύμφωνα με πολλά δημοσιεύματα η περιοχή αυτή και η ευρύτερη λεκάνη είναι η πιο ελπιδοφόρα. Για τους υπολογισμούς μας, υποθέσαμε μια παραγωγή ανά τετραγωνικό χιλιόμετρο, ανάλογη με αυτή για τα δύο άλλα οικόπεδα, έτσι ώστε να προβούμε σε κάποιους ενδεικτικούς υπολογισμούς ως τάξη μεγέθους. Διαπιστώσαμε δε πως αυτές οι δύο συμβάσεις έχουν σχετικά με τις άλλες μικρότερες ελάχιστες δαπάνες.

Βέβαια εάν ανακαλυφθεί μεγάλο κοίτασμα πιστεύουμε, ότι θα είναι οι πιο κερδοφόρες για όλα τα συμβαλλόμενα μέρη.

Σε κάθε περίπτωση ο ενδεικτικός υπολογισμός δίνει σε παρούσες αξίες από 6 εκατ. € για τη φάση των ερευνών -τα οκτώ χρόνια- και στη περίπτωση που είναι εκμεταλλεύσιμες από 750 εκατ. σε 25 έτη. Είναι πιθανόν όμως να υπάρξουν μεγαλύτερα έσοδα.

Όσον αφορά τις περιβαλλοντικές και τουριστικές συνέπειες, όπου η WWF και η GREENPISE έχουν τοποθετηθεί αρνητικά στις γεωτρήσεις τα εξής: Πρώτον, θεωρούμε πως έχουν διενεργηθεί περιβαλλοντικές μελέτες εκτός εάν δεν μας το επιβεβαιώσει η Κυβέρνηση. Φαντάζομαι όμως, ότι έχουν γίνει.

Δεύτερον, οι κίνδυνοι είναι σχετικά μικροί ειδικά όσον αφορά το φυσικό αέριο. Ακόμη και στο κόλπο του Μεξικό ένα χρόνο μετά το γνωστό σοβαρότατο ατύχημα σημειώθηκε ρεκόρ στον τουρισμό, ένα μόλις μήνα δε μετά το κλείσιμο της διαρροής ο τουρισμός είχε επιστρέψει.

Τέταρτον, το τουριστικό εισόδημα είναι όντως σημαντικό και έχει ως εξής: Σύμφωνα με στοιχεία της Τράπεζας της Ελλάδος για το 2018 Ιόνια νησιά 1,7 δισεκατομμύρια ευρώ, Δυτική Ελλάδα 211 εκατομμύρια ευρώ, η Ήπειρο 222 εκατ. €. Είναι σημαντικό, λοιπόν, κυρίως στα Ιόνια νησιά. Δυστυχώς όμως ένα μεγάλο μέρος από αυτό το εισόδημα φεύγει στο εξωτερικό για εισαγωγές, κάτι που είναι γενικότερο πρόβλημα της Ελλάδας. Από την άλλη πλευρά οι εξορύξεις θα δημιουργήσουν πλούτο για τις τοπικές κοινωνίες, για παράδειγμα εάν τα έσοδα από το περιφερειακό χώρο του 5% επενδυθούν σωστά από την απασχόληση καθώς επίσης από τη μείωση των εισαγωγών. Το ενδεχόμενο αυτό είναι πιο χρήσιμο ενδεχομένως περιοχές φτωχές όπως η Ήπειρος το κατά κεφαλήν Α.Ε.Π. της οποίας -υπενθυμίζω ότι είναι 11.785 € κάτω δηλαδή από το μέσον όρο της Ελλάδος, ο οποίος ήταν 16.378 € το 2016, επίσης, σύμφωνα με στοιχεία της ΕΛΣΤΑΤ. Εκτός αυτού ο τομέας των εξορύξεων μπορεί να δημιουργήσει παράλληλες θέσεις εργασίας.

Εν προκειμένω, σύμφωνα με στοιχεία της Price Waterhouse and Coopers, κάθε μια θέση εργασίας στην εξόρυξη υδρογονανθράκων δημιουργεί 2,7 θέσεις εργασίας αλλού - τουλάχιστον στην οικονομία των Ηνωμένων Πολιτειών. Κατά την άποψή μας, δεν είναι σωστό μια χώρα να στηρίζεται μόνο στον τουρισμό. Χρειάζεται μια ισορροπημένη ανάπτυξη. Εκτός αυτού, ακόμα και ο τουρισμός δημιουργεί περιβαλλοντικά προβλήματα, που δεν πρέπει να ξεχνάμε, κυρίως, από τις εκπομπές καυσαερίων των αεροπλάνων, των πλοίων και των αυτοκινήτων.

Επίσης, από απόβλητα, από πλαστικά, από σκουπίδια, από την επιβάρυνση των υποδομών και της ζωής των κατοίκων, όπως από την αύξηση των ενοικίων, από τη χρήση του νερού που θα μπορούσε να δίνεται ευκολότερα στη γεωργία, από την εγκληματικότητα, από την πολιτιστική ρύπανση και από πολλά άλλα. Το τελευταίο επεισόδιο με τη χρεοκοπία της THOMAS COOK τεκμηριώνει τους κινδύνους που κρύβει η εξάρτηση από μία μόνο δραστηριότητα, ακόμα και αν είναι εντελώς επιτυχημένη. Κάτι που δεν συμβαίνει στην Ελλάδα.

Κλείνοντας, θεωρούμε πως είναι πολύ σημαντικό για την οικονομία, να μείνουν στην κυριότητα του ελληνικού κράτους τα ενεργειακά μας αποθέματα και όχι του Υπερταμείου. Πιστεύουμε, δε, πως τα «Ελληνικά Πετρέλαια», ως μισθωτής κάποιων από τις περιοχές, επειδή πρόκειται για τη μεγαλύτερη εταιρεία των Βαλκανίων και λόγω του ότι αποτελούν σημαντικό κεφάλαιο για την ενεργειακή ασφάλεια της χώρας, δεν θα πρέπει να ξεπουληθούν ποτέ και για κανένα λόγο. Ούτε φυσικά η ΔΕΠΑ, στην οποία τα «Ελληνικά Πετρέλαια» συμμετέχουν με 35%.

Σας ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Παρακαλούμε και για τις θέσεις σας, για τις τέσσερις Συμβάσεις.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής Ελληνικής Λύσης):** Είμαστε θετικοί επί της Αρχής. Αλλά, επιφυλασσόμαστε για τα άρθρα, στην Ολομέλεια.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστώ πολύ. Το λόγο έχει ο Ειδικός Αγορητής του ΜέΡΑ25 κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε.

Το ΜέΡΑ25 βρίσκεται στη δυσάρεστη θέση να είναι σε αυτήν εδώ τη Βουλή, με αυτήν τη σύνθεση, το μόνο κόμμα, το οποίο είναι ξεκάθαρα κατά των εξορύξεων. Όχι επειδή η Σύμβαση δεν είναι τέλεια. Όχι επειδή διότι καρπώνονται όλοι ισότιμα το αποτέλεσμα των εξορύξεων, αλλά επειδή αυτές οι εξορύξεις, για το συμφέρον της κοινωνίας και το περιβάλλον, πρέπει να σταματήσουν. Αυτοί οι υδρογονάνθρακες πρέπει να μείνουν για πάντα στο βυθό και να μην τους αγγίξει κανείς. Θα σας εξηγήσω το γιατί έχουμε αυτή τη θέση.

Ακούσαμε τις δηλώσεις του Πρωθυπουργού από το βήμα των Ηνωμένων Εθνών, στη Συνάντηση Κορυφής για την κλιματική αλλαγή. Προκαλεί πραγματικά θλίψη αυτή η υποκρισία. Μια Κυβέρνηση, η οποία προσπαθεί να μας πείσει ότι βάζει την κλιματική αλλαγή σαν προτεραιότητα, ότι είναι από τα μεγαλύτερα προβλήματα που αντιμετωπίζει η χώρα και την ίδια στιγμή, συνεχίζει το έργο της προηγούμενης Κυβέρνησης του ΣΥΡΙΖΑ για τους υδρογονάνθρακες. Για πρώτη φορά, η Ελλάδα μπαίνει, ουσιαστικά, στο παιχνίδι των εξορύξεων. Αυτό αποτελεί μια υποκρισία. Και εμείς καλούμε, έστω τώρα, να σταματήσει.

Το περιβάλλον δεν θα χτυπηθεί μόνο γιατί θα συμβάλουμε ουσιαστικά στην κλιματική αλλαγή. Διότι, αλήθεια, ποιος θα καίει αυτό το πετρέλαιο; Ποιος θα καίει το φυσικό αέριο; Και αν δεν το καίμε εμείς, θα το πουλάμε σε άλλους να το καίνε; Δεν συμβάλουμε με κάθε τρόπο στην κλιματική αλλαγή;

Το περιβάλλον, όμως, θα χτυπηθεί και στο κομμάτι των σεισμικών ερευνών και στο κομμάτι της εξόρυξης, κατευθείαν και στην Ελλάδα. Έχουμε σπάνια θαλάσσια θηλαστικά, ενδημικά είδη της Μεσογείου και της θαλάσσιας περιοχής της Κρήτης, όπως είναι οι φυσητήρες, όπως είναι πολλά είδη δελφινιών, για τα οποία έχουμε πάρα πολλή ελλιπή καταγραφή. Τελευταία έχουμε ανακαλύψει την ύπαρξή τους. Ξέρουμε όμως ότι υπάρχουν σε μεγάλους πληθυσμούς. Σε αυτά θα έχουμε άγνωστες επιπτώσεις. Σίγουρα αρνητικές, αλλά άγνωστες σε ποιο σημείο θα φτάσουν.

Θα μου πείτε «τι είναι το περιβάλλον μπροστά στην ανάπτυξη και μπροστά στην αντιμετώπιση του χρέους». Για κάποιους δεν είναι τίποτα. Θέλουμε να μιλήσουμε, όμως και σε αυτούς. Σε αυτούς που πιστεύουν ότι μόνο τα νούμερα και η οικονομία έχει τη σημασία, σήμερα. Οι εξορύξεις αυτές θα χτυπήσουν - και με βάση διεθνείς μελέτες - τον τουρισμό. Ένα μεγάλο ατύχημα θα χτυπήσει τον τουρισμό. Ένα μεγάλο ατύχημα μπορεί να κοστίσει έως και 5 δισ. ευρώ.

Αναφέρθηκαν και από άλλους συναδέλφους τα έσοδα. Αυτή τη στιγμή, οι εξορύξεις στην Ελλάδα και την Κύπρο και οι εξορύξεις κάτω από την Κρήτη προκαλούν αυξανόμενες εντάσεις με την Τουρκία. Εμείς δεν πιστεύουμε ότι θα πρέπει να ασκούμε δημόσιες πολιτικές, ώστε να μην εκνευριστεί η γείτονας χώρα. Όχι, θα πρέπει να ασκούμε τις δημόσιες πολιτικές που συμφέρουν τους Έλληνες πολίτες, όμως αυτή η ένταση θα φέρει μοιραία αύξηση στους εξοπλισμούς, αύξηση πολλαπλάσια αυτών των εσόδων, που λέτε εσείς ότι θα έρθουν στη χώρα, οπότε αυτές οι εξορύξεις θα είναι ζημιογόνες για τη χώρα είτε κάποιος ενδιαφέρεται για την κλιματική αλλαγή και το περιβάλλον είτε κάποιος ενδιαφέρεται μόνο για την οικονομία.

Ακόμα και αν δούμε τι σημαίνει για τις τοπικές κοινωνίες, σε κάθε χώρα που εφαρμόστηκαν τέτοιες εξορύξεις, εκτός από 2-3 ευρωπαϊκές χώρες, 2-3 χώρες του βορρά με σταθερούς θεσμούς, που σε αυτή την κατηγορία δεν εντάσσεται δυστυχώς ακόμα η χώρα μας. Σήμαινε βία, σήμαινε εξάρτηση των τοπικών κοινωνιών από εταιρείες, σήμαινε τοπικές μαφίες, σήμαινε δυστοπίες που δεν θέλουμε να δούμε στις χώρες μας και στις περιοχές μας.

Απέναντι σε όλα αυτά, εμείς λέμε ένα ξεκάθαρο όχι. Όχι και στα τέσσερα νομοσχέδια, όχι και στις τέσσερις αυτές συμβάσεις. Θα έπρεπε εδώ σε αυτή την Επιτροπή να κληθούν οι φορείς οι κοινωνικοί να μας εξηγήσουν τις αντιδράσεις τους στις εξορύξεις. Γιατί αντιδρούν οι πολίτες στα Ζαγοροχώρια, όταν βλέπουν τις εξορύξεις, χωρίς άδεια από τους να γίνονται οι δοκιμαστικές τώρα έρευνες; Γιατί αντιδρούν οι πολίτες στο Ιόνιο Όταν βλέπουν οι εξορύξεις να απειλούν τον τουρισμό τους; Γιατί αντιδρούν πολίτες στην Κρήτη; Αυτοί οι άνθρωποι θα έπρεπε να ήταν εδώ πέρα, καθώς και οι μελετητές που έχουν κάνει τις μελέτες για το κόστος από ατύχημα στον τουρισμό.

Δυστυχώς όμως δεν λειτουργούμε με όρους διαβούλευσης και δημοκρατίας. Όλα και ακόμα και αυτές οι εξορύξεις θέλουμε να γίνουν γρήγορα και για να είμαστε ειλικρινείς πριν καλά-καλά προλάβει να αντιδράσει κανείς. Όμως έχουμε πολλά χρόνια μπροστά μας μέχρι να ξεκινήσουν αυτές οι εξορύξεις και θα δείτε ότι η αντίδραση του κόσμου θα είναι τέτοια, που ποτέ δεν θα γίνουν.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε πολύ τον Ειδικό Αγορητή του Μέρα25, τον κύριο Αρσένη. Το λόγο έχει ο κύριος Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ κύριε Πρόεδρε. Κυρίες και κύριοι συνάδελφοι, μία από τις πρώτες, μπορεί να ήταν ακριβώς και η πρώτη, νομοθετική πρωτοβουλία που είχα πάρει όταν βρισκόμουν στο Υπουργείο Ενέργειας και Περιβάλλοντος στα τέλη του 2016, ήταν η υιοθέτηση μιας διεθνούς σύμβασης, η οποία αφορούσε τις εξωχώριες έρευνες, σε σχέση με το αναγκαίο νέο προστατευτικό περιβάλλον, το οποίο για πρώτη φορά το ενσωματώναμε στην ελληνική νομοθεσία και μας κατέτασσε σαν χώρα σε εκείνα τα επίπεδα των χωρών που είχαν την πιο προηγμένη περιβαλλοντική νομοθεσία.

Θα μου πείτε, υπήρχε ανάγκη, από τη στιγμή που εμείς τώρα συζητάμε ακόμη για περιπτώσεις οικοπέδων πού βρισκόμαστε στο πρώτο ή στο δεύτερο στάδιο των ερευνών;

Υπήρχε, διότι υπήρχε ο Πρίνος ο οποίος ως γνωστόν είναι μία εξόρυξη η οποία ήδη λειτουργεί. Άρα ήταν κατεπείγουσα αυτή η ανάγκη.

Το δεύτερο πράγμα που κάναμε και μάρτυράς μου ο κύριος Μπασιάς, ήταν να πιάσουμε ένα αδειανό πουκάμισο, την ΕΔΕΥ το οποίο μας το είχαν αφήσει τελείως άδειο και να κοιτάξουμε να λειτουργήσουμε να το στελεχώσουμε, ως εκείνη την εποπτεύουσα δημόσια αρχή, η οποία θα είχε την ευθύνη της σύνταξης των συμβάσεων, του πλαισίου όλων αυτών των διαγωνισμών αλλά και θα είχε την ευθύνη της προστασίας του περιβάλλοντος. Ήταν κάτι το οποίο ξεκίναγε από την αρχή, με μηδενική προηγούμενη προετοιμασία, πράγμα που αντιλαμβάνεστε ότι ήταν αρκετά δύσκολο, αλλά το οποίο έγινε και μάλιστα κατορθώσαμε να φέρουμε ως επικεφαλής τον κύριο Μπασιά, ο οποίος τότε θυμάμαι από την αρμόδια Επιτροπή της Βουλής είχε ομόφωνα ψηφιστεί γι’ αυτή τη θέση, είχε δηλαδή μία αναγνωρισμένη πορεία. Σήμερα, δεν μιλάμε απλά και μόνο για την κύρωση κάποιων συμβάσεων, πρέπει να τις δούμε στη δεδομένη συγκυρία και στο δεδομένο χρόνο, διότι πράγματι διαμορφώνονται νέες συνθήκες.

Η πρώτη και μεγάλη διαφορά είναι ότι πια υπάρχει μια ρητή θέση της Κυβέρνησης να αποσύρει το δημόσιο από τα ΕΛ.ΠΕ.. Αυτό δεν είναι ένα τεχνικό ζήτημα, δεν έχει να κάνει μόνο με μια πολιτική των πραγμάτων άποψη, έχει να κάνει και με αυτό, που ονομάζουμε δημόσιο συμφέρον, διότι το δημόσιο αποστερείται από συγκεκριμένα δικαιώματα, τα οποία θα μπορούσε μέσω των ΕΛ.ΠΕ. να έχει, όχι δικαιώματα ως προς τη μίσθωση, αλλά με βάση την εκμετάλλευση. Άρα, είναι μια επιλογή, που προφανώς υποτιμά ευθέως το δημόσιο συμφέρον. Από την άλλη, επειδή η διοίκηση των ΕΛ.ΠΕ. ήταν μια διοίκηση, η οποία κατά πλειοψηφία οριζόταν από το δημόσιο, ήταν ένας συνομιλητής σε αυτό τον κρίσιμο τομέα, ο οποίος μπορούσε να είναι σε απευθείας συνεννόηση με τα συμφέροντα του ελληνικού δημοσίου και την ελληνική κυβέρνηση.

Αυτή δεν είναι μια δευτερεύουσα παράμετρος, η οποία φαίνεται ότι αλλάζει. Όταν λέμε ότι δεν είναι μια δευτερεύουσα παράμετρος δεν αναφερόμαστε μόνο στα οικονομικά κέρδη, που μπορεί να είχε το δημόσιο, αλλά και σε σχέση με την περιβαλλοντική ευαισθησία που έχει μια εταιρεία, στην οποία το δημόσιο συμμετέχει με αυξημένα ποσοστά. Πολύ, λοιπόν, αμφιβάλλω, και με βάση τη διεθνή εμπειρία, εάν οι νέοι ιδιώτες μπορούν πράγματι να επιδείξουν μια αντίστοιχη ευαισθησία σαν και αυτήν, που επιδεικνύει μια διοίκηση η οποία είναι σε άμεση συνεννόηση και επικοινωνία με την εκάστοτε ελληνική κυβέρνηση.

Έχουμε, λοιπόν, αυτή τη στιγμή την πρόθεση να ιδιωτικοποιηθούν πλήρως τα ΕΛ.ΠΕ.. Αν έκανα μια ιστορική αναδρομή, θα σας έλεγα ότι αυτό το «βαρίδι» που κληρονομήσαμε, το πρώτο και το δεύτερο μνημόνιο, σήμερα υπάρχουν όλες οι συνθήκες να απαλλαγούμε από αυτή τη δέσμευση, από το σχέδιο του Μνημονίου και του ΤΑΙΠΕΔ. Σήμερα δεν πρέπει να χαθεί ούτε μία μετοχή του δημόσιου και να δοθεί καθ’ οποιονδήποτε τρόπο σε ιδιώτη. Είναι κάτι, το οποίο δεν έχει καμία εξήγηση, όταν μάλιστα επί των ημερών μας τα ΕΛ.ΠΕ. όχι απλώς αύξησαν τα κέρδη τους, αλλά πέτυχαν ρεκόρ αυξημένων κερδών, σε αντίθεση με την προηγούμενη περίοδο, όπου είχε το πρώτο χέρι ο μεγάλος ιδιώτης συμμέτοχος, η πλευρά της Paneuropean, η οποία σώρευε σωρεία ζημιών.

Θα μπορούσε να πει πολλά κανείς γύρω από αυτό το θέμα, πολλά έχουν γραφτεί, επειδή όμως σέβομαι το χρόνο θα τελειώσω, βάζοντας μια άλλη παράμετρο, που ίσως έχει ακόμα μεγαλύτερη σημασία από αυτά που είπαμε μέχρι τώρα. Αυτή η παράμετρος είναι, ότι νομίζω πως έχουμε συνειδητοποιήσει εντοπίσει όλοι, ότι αυτό που ονομάζουμε κλιματική αλλαγή έχει οδηγηθεί σε μια κατάσταση κλιματικής κρίσης. Άρα, οποιοσδήποτε σχεδιασμός μας πρέπει να ενσωματώνει αυτά τα μηνύματα, τα οποία παίρνουμε, πρέπει να ενσωματώνει την κατεπείγουσα ανάγκη να απαντήσουμε στα περιβαλλοντικά ζητήματα.

Σήμερα, λοιπόν, πρέπει να ξαναδούμε κάτω από το φως όλων των νέων στοιχείων, αλλά και της διεθνούς εμπειρίας, εάν μπορούμε, χωρίς να ενσωματώνουμε αυτό το σχεδιασμό, να μιλάμε για πράγματα που έχουν να κάνουν με το συνολικό ενεργειακό σχεδιασμό της χώρας, τα οποία, τα μεν βρίσκονται στην μια κατεύθυνση και τα δε στην άλλη. Δηλαδή, δεν μπορεί ο Πρωθυπουργός από τη μια να λέει στον ΟΗΕ ότι η κλιματική αλλαγή, και ορθώς το είπε, ευθύνεται για τη μεγάλη καταστροφή στο Μάτι και να λέει ότι θα κλείσει το 2028 τις λιγνιτικές μονάδες και την ίδια στιγμή, η ίδια κυβέρνηση, να φέρνει «αναπτυξιακό» νομοσχέδιο, που να λέει ότι «θα επιδοτώ τις εξορύξεις», μια πολιτική που είναι κατάφωρα αντιπεριβαλλοντική. Όλα αυτά τα θέματα νομίζω ότι μας οδηγούν στην ανάγκη να ξανασυζητήσουμε και για το ενεργειακό μας μοντέλο, αλλά και συνολικά για το παραγωγικό μοντέλο το οποίο πρέπει να ενσωματώσει την οικολογική οπτική.

Στην βάση, λοιπόν, αυτής της συζήτησης στην οποία οφείλουμε να κάνουμε με βάση την σημερινή συζήτηση των συμβάσεων που έρχονται προς κύρωση, θα πρέπει να κάνουμε μια συνολική κουβέντα. Καλό είναι να ξέρουμε ότι υπάρχει στα έγκατα της γης και στο υπέδαφος της χώρας μας, αλλά θα πρέπει να επιλεγούμε και τελικά μέχρι ποιο βαθμό θα πρέπει να είμαστε διατεθειμένοι να προχωρήσουμε στην εκμετάλλευση αυτών των εάν αποδειχθεί αποθεμάτων, σε ποιο χρόνο, με ποιο τρόπο, εάν προσφέρεται η μέχρι τώρα τεχνολογία και είναι ασφαλής παρά τα μέτρα τα οποία έχουν παρθεί.

Και ακόμα να δούμε και τελειώνω με αυτό και τον διαχωρισμό της χρήσης και της αξιοποίησης στα πετρελαϊκά κοιτάσματα, παρόλο ότι γνωρίζω ότι δεν είναι επιστημονικά ορθό αυτή τη στιγμή και στα κοιτάσματα του φυσικού αερίου. Θέτω απ’ ότι καταλάβατε και κάποια ερωτήματα για να τα πούμε πιο αναλυτικά στην Ολομέλεια. Ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής για την τρίτη κύρωση, ο κ. Γκόκας.

**ΧΡΗΣΤΟΣ ΓΚΟΚΑΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Θα ήθελα εξαρχής να δηλώσω συνεχίζοντας από τις τοποθετήσεις των δύο προηγηθέντων συναδέλφων του Κινήματος Αλλαγής ως Ειδικός Αγορήτης του σχεδίου νόμου που αφορά στην τρίτη σύμβαση, για την παραχώρηση του δικαιώματος έρευνας και εκμετάλλευσης υδρογονανθράκων στην θαλάσσια περιοχή Ιόνιο-δυτική Ελλάδα ότι επί της αρχής είμαστε θετικοί και σε αυτή τη σύμβαση.

Και φυσικά θα ήθελα να τονίσω από την πλευρά μου τη σημασία της ενημέρωσης και της κύρωσης από την Βουλή των συμβάσεων αυτών που θεσμοθετήθηκε την περίοδο 2012-2014 με πρωτοβουλία τότε του ΠΑ.ΣΟ.Κ.. Και είναι μια ευθύνη και αρμοδιότητα που εμείς πρέπει να επιδιώκουμε να ασκείται από το κοινοβούλιο για την ενίσχυση της διαφάνειας των δημοσίων συμβάσεων και μάλιστα για όλες τις περιπτώσεις αξιοποίησης της δημόσιας περιουσίας. Και αυτή η σημασία φάνηκε και φαίνεται και σήμερα από την συζήτηση που γίνεται. Ως προς τον τρόπο της εκμετάλλευσης έχει επιλεγεί η σύμβαση μίσθωσης που είναι μια σύμβαση που έχουν επιλέξει οι περισσότερες χώρες με ανεπτυγμένο αυτόν τον τομέα και μια επένδυση που είναι ένας τρόπος που δεν απαιτεί επένδυση κεφαλαίων από το κράτος και δεν υπάρχει ρίσκο και φυσικά δεν υπάρχει και η πολυτέλεια να χαθούν πολύτιμοι πόροι ειδικά στη σημερινή εποχή.

Για τα αντισταθμιστικά οφέλη που αφορούν στο δημόσιο, στην περιφέρεια, στην τοπική ανάπτυξη και την κοινωνία αναφέρθηκαν αναλυτικότερα οι συνάδελφοι που προηγήθηκαν από το Κίνημα Αλλαγής και φυσικά όλα αυτά συνδέονται από την πλευρά μας πάντα με την διαφάνεια και τον σεβασμό στο περιβάλλον και την προστασία που πρέπει να υπάρχει μαζί με την ασφάλεια της ερευνητικής και εξορυκτικής δραστηριότητας. Όσον αφορά τους λόγους τους εθνικούς που σχετίζονται με το θέμα που συζητάμε, πραγματικά ό,τι σημαντικότερο έχει συμβεί στον τομέα της άσκησης κυριαρχικών δικαιωμάτων μας από το 1974 και ύστερα είναι η πραγματοποίηση αυτών των ερευνών για υδρογονάνθρακες στις περιοχές της Μεσογείου που αφορούν την χώρα μας και μάλιστα ανεξάρτητα από τις οριοθετήσεις των Α.Ο.Ζ. όπως κάνουν και άλλες χώρες στην περιοχή. Και αυτή ήταν μια δήλωση του τότε Αντιπροέδρου της Κυβέρνησης, του κ. Βενιζέλου.

Τα έσοδα είναι σημαντικά βεβαίως για την περιφέρεια με το 5% των εσόδων και το «Πράσινο Ταμείο» που παίρνει 20% για έργα περιβαλλοντικής σημασίας στις περιφέρειες όπου αναπτύσσονται αυτές οι δραστηριότητες. Το δημόσιο παίρνει πέρα από το 20% της φορολογίας του εισοδήματος με πρόταση νόμου του ΠΑ.ΣΟ.Κ. το 75% για τον εθνικό λογαριασμό του Ταμείου Αλληλεγγύης Γενεών, το οποίο μετά έγινε ΑΚΑΕ και στηρίζει το ασφαλιστικό σύστημα και ιδιαίτερα για τους νέους άνθρωπος στο μέλλον.

Τώρα, όσον αφορά την διαχρονική πορεία και συνέχεια του νομικού πλαισίου της αξιοποίησης και διαμόρφωσης των όρων για την αξιοποίηση του ορυκτού πλούτου των υδρογονανθράκων, πέρα από τις νομοθετήσεις με το νόμο του 2011 αλλά και τους νόμους του 2013 για το Ταμείο Αλληλεγγύης Γενεών το 4162 και την κύρωση των συμβάσεων του 2014 είχε προηγηθεί ο νόμος 2289/95 που εκσυγχρονίστηκε με τον νόμο 4001 του ‘11. Είχαμε το 1999 τη Σύμβαση για τον Πρίνο με Υπουργό Βιομηχανίας τότε τον κ. Βενιζέλο και στη συνέχεια είχαμε τις νομοθετήσεις μέχρι το 2014 και τις πρωτοβουλίες που υπήρχαν από την πλευρά της παράταξής μας με Υπουργό τον κ. Γιάννη Μανιάτη.

Ο ΣΥΡΙΖΑ όλα αυτά τα χρόνια μιλούσε πάντα αντιφατικά. Ληστρική η σύμβαση στον Πρίνο, θετική ψήφο στην τροποποίηση σύμβασης εκμίσθωσης υδρογονανθράκων Πρίνου - Καβάλας. Θετικός ο κ. Τσίπρας εκεί στην επίσκεψή του το 2010, καταψήφιση των τριών συμβάσεων το 2014, ψήφιση τριών συμβάσεων το 2017 για την Άρτα, Πρέβεζα, Αιτωλοακαρνανία, Αχαΐα. Ίδιες συμβάσεις. Ας μας πει κάποιος, ποιες ήταν οι διαφορές. Οι σημερινές συμβάσεις που φέρουν την υπογραφή Υπουργού του ΣΥΡΙΖΑ δεν ψηφίζονται και μάλιστα αυτό θεωρώ ότι είναι η αποθέωση της υποκρισίας για μια κυβέρνηση που υπέγραψε αυτές τις συμβάσεις δέκα μέρες πριν τις εκλογές και σήμερα έρχεται με επιχειρήματα, τα οποία είναι αίολα, τα οποία δεν ευσταθούν και αυτοακυρώνεται δηλώνοντας επιφυλακτική σε σχέση με το τι θα κάνει στην Ολομέλεια.

Θεωρώ ότι αυτά που επικαλείται είναι υποχρεώσεις δικές της και συνέπειες της δικής της πολιτικής του πρώτου εξαμήνου του 2015, που οδήγησαν στο τρίτο μνημόνιο. Αυτοί δεσμεύτηκαν για να υπάρχουν 500 εκατ. έσοδα από τα ΕΛΠΕ. Άλλο αν πρέπει να κάνουμε επαναδιαπραγμάτευση, αν πρέπει να δούμε τα ΕΛΠΕ -και εμείς από την πλευρά μας συμφωνούμε στη βάση του σχεδιασμού και της άσκησης της ενεργειακής πολιτικής για το μέλλον που θεωρούμε ότι περνάει από τη δυνατότητα εξυπηρέτησης του δημόσιου συμφέροντος, με καθοριστικό ρόλο των ΕΛΠΕ- να το δούμε. Και βεβαίως, τα είπε και ο κ. Αρβανιτίδης, πώς θα καλύπτονται 75 εκατ. στα δημόσια ταμεία που σήμερα παίρνουμε από τα μερίσματα των ΕΛΠΕ, αλλά στην ουσία ο ΣΥΡΙΖΑ πουλούσε. Σήμερα βεβαίως σε καμία περίπτωση δεν σημαίνει ότι πρέπει να ξεπουλήσουμε και όλη η δημόσια περιουσία εξαιτίας της πολιτικής του ΣΥΡΙΖΑ για 99 χρόνια έχει δοθεί στο υπερταμείο.

Εμείς λέμε να αξιοποιήσουμε τη δημόσια περιουσία και όχι να την υποθηκεύσουμε. Έχουμε πάγια και σταθερή θέση σε αυτά τα ζητήματα. Δεν παίζουμε ούτε τα παιχνίδια που από την πλευρά της Ν.Δ. είναι ιδιαίτερα προσφιλή και φυσικά στοχεύουν στο να προβάλλουν την εικόνα ετοιμότητας και ενός επενδυτικού κλίματος που αλλάζει, αλλά αυτό δεν προκύπτει στην πράξη. Δεν φαίνεται ότι αυτό πραγματικά είναι έτσι όπως παρουσιάζεται και φυσικά θα πρέπει να δοθούν οι απαντήσεις που ζητήθηκαν για τα ΕΛΠΕ.

Για τις συμβάσεις που έχουν προηγηθεί, αρχικά, όταν ήρθαν οι πρώτες συμβάσεις, είχαμε κατηγορηθεί και είχαμε συκοφαντηθεί για τη θέση μας. Είχαν αμφισβητηθεί οι δυνατότητες π.χ. να στηριχθεί το ασφαλιστικό σύστημα, αλλά και οι ίδιες δυνατότητες για αξιοποίηση του ορυκτού πλούτου. Για πρώτη φορά όμως το 2014 συνδέθηκαν τα εθνικά κυριαρχικά δικαιώματα, η αναπτυξιακή προοπτική της χώρας, αλλά και η κοινωνική αλληλεγγύη με ένα σπουδαίο πλουτοπαραγωγικό πόρο της χώρας.

Κλείνοντας, κύριε Πρόεδρε, θέλω να αναφερθώ στα πολλά ερωτήματα που υπήρχαν και στη σημερινή συζήτηση που αφορούν τις επιπτώσεις στο περιβάλλον και τις συνέπειες για τις τοπικές κοινωνίες, αλλά και τη μεγάλη συζήτηση η οποία πραγματικά εντείνεται στις τοπικές κοινωνίες και η ανησυχία που δημιουργείται για όλους μας και σε μένα προσωπικά για το τι μπορεί να συμβεί από όλη αυτή τη δραστηριότητα. Γι' αυτό και ήταν αναγκαία πράγματι η ακρόαση φορέων σήμερα και ο διάλογος, γιατί πρέπει να δοθούν απαντήσεις και να δοθούν λύσεις και να μη δημιουργείται η αίσθηση ότι αποφεύγουμε μια συζήτηση, που απασχολεί τόσο πολύ όλους μας και ιδιαίτερα τις τοπικές κοινωνίες. Υπάρχουν πράγματι αυστηρές προβλέψεις και ενσωμάτωση αυστηρών ευρωπαϊκών προδιαγραφών για προστασία του περιβάλλοντος για όλο τον κύκλο ζωής των δραστηριοτήτων έρευνας και παραγωγής. Φυσικά υπάρχουν και τα ερωτήματα, τι γίνεται με τις μελέτες περιβαλλοντικών επιπτώσεων στις περιπτώσεις που δεν καλύπτουν και τις σεισμικές έρευνες. Κατά πόσο είναι η πολιτική μας να δεσμευτούμε στα ορυκτά καύσιμα ως χώρα σε σχέση με τους στόχους που έχουμε για τις ανανεώσιμες πηγές ενέργειας; Ποιες διεθνείς συμβάσεις δεν κυρώσαμε και διέπουν έρευνες και εξορύξεις σε θαλάσσιες περιοχές;

Γιατί πρέπει να γίνουν και αυστηροί έλεγχοι, με τον Φορέα ελέγχου που ειδικά για αυτές τις περιοχές και δραστηριότητες θα πρέπει να είναι υπό την εποπτεία της ΕΔΕΥ- να θυμίσω, ότι η ΕΔΕΥ θεσμοθετήθηκε τέλος του 2014, άρα δεν μπορούσε να τα βρει όλα έτοιμα ο κ.Σκουρλέτης, που είπε πριν ότι βρήκε ένα «πουκάμισο αδειανό»- και φυσικά πρέπει να υπάρχει συνεχής επικαιροποίηση των μελετών περιβαλλοντικών επιπτώσεων και ενσωμάτωση των νέων προδιαγραφών και κανονισμών, υποχρεωτικά με θέσπιση νόμου αν χρειαστεί.

Το δίλημμα είναι: Λέμε «όχι» στην αξιοποίηση των υδρογονανθράκων και διατήρηση του περιβάλλοντος όπως έχει ή λέμε «ναι», αλλά χωρίς το περιβάλλον που ξέρουμε. Το στοίχημα είναι «ναι» στην αξιοποίηση, αλλά με διατήρηση του περιβάλλοντος και αυτός πρέπει να είναι ο βασικός μας στόχος, γιατί ζούμε με νέα δεδομένα που προκύπτουν, περνώντας τα θετικά αποτελέσματα και η απάντηση για εθνικούς, αναπτυξιακούς, αλλά και κοινωνικούς στόχους ή ζούμε χωρίς αυτά που ανέφερα μέχρι σήμερα. Αυτό είναι το ερώτημα. Η απάντηση όμως είναι πάντα, στο στοίχημα που ανέφερα πριν.

Υπάρχουν ιδιαιτερότητες κύριε Πρόεδρε και κυρίες και κύριοι συνάδελφοι, για τις χερσαίες ζώνες και τις θαλάσσιες ζώνες και ειδικά για την θαλάσσια ζώνη του Ιονίου, που είμαι και ο Εισηγητής και θα πρέπει να αξιοποιηθεί η εμπειρία του Πρίνου, η διεθνής εμπειρία και η αντιμετώπιση επιπτώσεων που δεν είχαν προβλεφθεί, με εφαρμογή νέων τεχνικών οδηγιών και ανάλυση νέων δεδομένων που προκύπτουν και φυσικά στους ιδιαίτερα σημαντικούς τομείς της αλιείας και του τουρισμού πρέπει να προσέξουμε, για να μην υπάρξει καμία αρνητική επίπτωση σε αυτούς.

Τέλος, έχω καλυφθεί με τα ερωτήματα που τέθηκαν και ζητούνται απαντήσεις από τον κ. Υπουργό, για το πώς προχωρούν οι έρευνες, οι εξορύξεις, σε διάφορες περιοχές, τι στοιχεία υπάρχουν, ποια είναι τα αναμενόμενα έσοδα με τα νέα δεδομένα και εάν θα έχουμε και πότε, νέες συμβάσεις παραχώρησης;

Ευχαριστώ πολύ κύριε Πρόεδρε.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Η θέση σας για την Γ` Κύρωση;

**ΧΡΗΣΤΟΣ ΓΚΟΚΑΣ (Ειδικός Αγορητής του Κινήματος Αλλαγής για την Γ` Κύρωση):** Είμαστε θετικοί επί της αρχής.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε τον κ.Γκόκα, το λόγο έχει ο κ.Μπιάγκης, Ειδικός Αγορητής του Κινήματος Αλλαγής για την Γ` Κύρωση.

**ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής του Κινήματος Αλλαγής για την Δ` Κύρωση):** Ευχαριστώ. Σε συνέχεια της ερώτησης που μου έκανε ο κύριος συνάδελφος και σεβόμενος τους συναδέλφους, εσάς κύριε Πρόεδρε, το Προεδρείο και τους αξιότιμους καλεσμένους, αφαιρώ το μεγαλύτερο κομμάτι από την τοποθέτησή μου και θα αναφερθώ, όσο πιο σύντομα μπορώ, σε δύο τρία πράγματα.

Το πρώτο που θα ήθελα να ξεκινήσω είναι ότι, όσο κι αν ψάξει κάποιος στους δύο τελευταίους μήνες, για το τι άλλαξε από τότε που κατατέθηκαν οι συγκεκριμένες συμβάσεις από την προηγούμενη διακυβέρνηση, μέχρι σήμερα που αλλάζει θέση ο ΣΥ.ΡΙΖ.Α., δεν μπορεί παρά να καταλήξει, ότι προφανώς το μόνο που έχει αλλάξει είναι ότι η διαχείριση της εκτελεστικής εξουσίας ανήκει πλέον σε άλλον και ίσως θα πρέπει ο ΣΥ.ΡΙΖ.Α. να ξεκινήσει πάλι εκείνη την απλή λογική, τη λαϊκίστικη, πώς θα μπορέσει να τραβήξει ψηφοφόρους για να αποκτήσει εκ νέου τη διαχείριση της εκτελεστικής εξουσίας.

Συνεχίζω κύριε Πρόεδρε και λέω ότι, σήμερα με την ψήφιση των συγκεκριμένων συμβάσεων, μετά την καθυστέρηση τεσσάρων και δύο ετών αντίστοιχα, από την υποβολή των σχετικών φακέλων, κατατέθηκαν για κύρωση στη Βουλή οι τέσσερις συμβάσεις υδρογονανθράκων που αφορούν το Ιόνιο, δυτικά και νοτιοδυτικά της Κρήτης και που είχαν ζητήσει ενεργειακοί κολοσσοί σε συνεργασία με την ΕΛΠΕ. Μαζί με τις άλλες εννέα θαλάσσιες και χερσαίες περιοχές που περιλαμβάνονται στους τρεις διεθνείς διαγωνισμούς που προκήρυξε η δική μας Παράταξη το 2013 και το 2014 και έχουν ήδη κυρωθεί, διαμορφώνουν μια νέα, εξαιρετικά γεωπολιτική αναβαθμισμένη παρουσία, της Ελλάδας, ως σημαντικού παράγοντα του αναδυόμενου ενεργειακού τοπίου της Ανατολικής Μεσογείου.

Η γεωπολιτική αναβάθμιση της Ελλάδος στον ενεργειακό τομέα της Ανατολικής Μεσογείου είναι ιδιαίτερα σημαντική. Η κύρωση των συμβάσεων συνιστά απλά την αρχή, παρά το τέλος, της διαδικασίας της ενεργειακής- και συνεπακόλουθα της γεωπολιτικής- αναβάθμισης. Αξίζει να σημειωθεί, ότι από την εξόρυξη των υδρογονανθράκων προκύπτουν διάφορα κοινωνικά οφέλη σε έρευνα, σε συντάξεις και θέσεις εργασίας. Στόχος μας λοιπόν, θα πρέπει να είναι η αξιοποίηση των ορυκτών πόρων της χώρας, με σεβασμό πάντα στο περιβάλλον και στις επόμενες γενιές. Θα πρέπει, λοιπόν, να δώσουμε ιδιαίτερη έμφαση στις δυνατότητες που διαθέτουμε, ως ευνομούμενη πολιτεία, προκειμένου, το εγχείρημα αυτό, να μην έχει αρνητικές επιδράσεις σε άλλες οικονομικές δραστηριότητες, αλλά, κυρίως, στο περιβάλλον και στην ποιότητα ζωής των πολιτών.

Στην περιοχή από την οποία κατάγομαι, στην Κέρκυρα, υπάρχει έντονη κοινωνική ανησυχία, ως προς τη φύση αυτών των ερευνών. Οι τοπικές κοινωνίες φοβούνται και ανησυχούν. Επίσης, θα πρέπει να λάβουμε πολύ σοβαρά υπόψη μας, τις γειτονικές περιοχές, όπως στην τουριστικά αναπτυγμένη Ιταλία, στην Αδριατική, όσο και στο θαλάσσιο χώρο μεταξύ Ελλάδας και Αλβανίας, πραγματοποιούνται ήδη εξορύξεις.

Οφείλει, λοιπόν, η κυβέρνηση, να δώσει έμφαση, έτσι ώστε η περιβαλλοντική Οδηγία, για την ασφάλεια και τις υπεράκτιες εγκαταστάσεις υδρογονανθράκων, που πολύ σωστά ανέφερε προηγουμένως ο εκπρόσωπος του ΣΥ.ΡΙΖ.Α., και η οποία αποτελεί πλέον μέρος του εθνικού δικαίου με τον ν.4406/2016, να είναι ασφαλής, αποτελεσματική και εν τέλει, χρήσιμη για την κοινωνία και τους πολίτες. Οφείλει, λοιπόν, να ενδυναμώσει την αρμόδια Αρχή, την ελληνική διαχειριστική εταιρία υδρογονανθράκων, την ΕΔΕΥ, και οικονομικά και στελεχιακά, για να επιτελέσει με επιτυχία το έργο της. Για να επιτευχθεί αυτός ο στόχος στο ακέραιο, θα πρέπει, η νέα Αρχή, η ΕΔΕΥ, πρώτον, να μεριμνήσει για τον έλεγχο εφαρμογής περιβαλλοντικών και άλλων υποχρεώσεων και ταυτόχρονα, για την ίδρυση περιβαλλοντικού παρατηρητηρίου στο Ιόνιο πέλαγος, για την ύπαρξη ολοκληρωμένων σχεδίων πρόληψης και αντιμετώπιση ατυχημάτων και συνεπειών. Επίσης, θα πρέπει να υπάρχει, μέσα στις αποφάσεις και στις συμβάσεις τις συγκεκριμένες, ρητή αναφορά υποχρέωσης του αναδόχου για όποιες αποζημιώσεις, αν και όταν τύχουν, σε αποκατάσταση σε όποια περίπτωση ατυχήματος.

Ιδιαιτέρως σημαντική είναι και η αντιμετώπιση της σεισμικότητας, με την υποχρέωση καταγραφής ρηγμάτων ενεργών και μη. Χωρίς σεισμολογικές μελέτες, δεν μπορούμε να αντιμετωπίσουμε τις συνέπειες ή τους κινδύνους σε μια περιοχή, όπως το Ιόνιο. Οφείλουμε να διασφαλίσουμε, ότι από τη διαδικασία της εξόρυξης, εξαιρούνται όλες οι περιοχές NATURA, όπου και μέσα σε αυτές να μην επιτραπεί καμία δραστηριότητα, ούτε σε απόσταση πάνω του ενός χιλιομέτρου από αυτές.

Κλείνοντας, αγαπητοί συνάδελφοι, πάγια αρχή μας είναι ο σεβασμός και η προστασία του περιβάλλοντος. Λέμε, λοιπόν, ναι στις εξορύξεις τον υδρογονανθράκων, αλλά, πάντα με γνώμονα και κύριο κριτήριό μας, την προστασία και το σεβασμό του περιβάλλοντος. Ευχαριστώ πολύ, κύριε Πρόεδρε.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, αγαπητοί συνάδελφοι, ήλπιζα, ότι στην αίθουσα αυτή σήμερα, όταν ερχόμουν, θα έβλεπα μια πρωτοφανή συναίνεση από την πλευρά της αξιωματικής αντιπολίτευσης. Πριν, όμως, αλέκτωρ φωνήσαι, είδαμε ψήφο με επιφύλαξη. Και βέβαια, μια ψήφο με επιφύλαξη, με σαθρά, κατά τη γνώμη μου, επιχειρήματα. Αντί να σταθούν στο ότι η σημερινή κυβέρνηση, ουσιαστικά, έφερε μια σύμβαση, η οποία είναι mot a mot, η σύμβαση, την οποία είχε ετοιμάσει η προηγούμενη κυβέρνηση, βρήκαν μια πολύ αστεία δικαιολογία, ώστε να επιφυλαχθούν για την Ολομέλεια. Θυμίζω, ότι οι ίδιοι, έκαναν δύο χρόνια να κυρώσουν την έτοιμη παραχώρηση για τα αεροδρόμια. Χάσαμε δύο χρόνια και επενδύσεις τουλάχιστον 500 εκατ., οι οποίες υλοποιούνται ευτυχώς τώρα.

Παράλληλα, μιλούν στο σπίτι του κρεμασμένου για σχοινί. Μα, με δική τους ουσιαστικά υπογραφή και οι μετοχές των ελληνικών πετρελαίων, που ανήκουν στο ελληνικό δημόσιο, δεν έχουν περάσει στο υπερταμείο; Γιατί τώρα δημιουργούν θέματα εκεί που δεν υπάρχουν; Η ελληνική κυβέρνηση, πρέπει να προχωρήσει γρήγορα στην κύρωση των συμβάσεων και να μην την συνδυάσει καθόλου με τη διαπραγμάτευση την οποία κάνει, για την πώληση ή την μη πώληση του μεριδίου που κατέχει το δημόσιο στα ΕΛΠΕ, θέμα για το οποίο, είμαι σίγουρος**,** θα μιλήσει επισταμένως και ο κ. Υπουργός.

Έφτασαν στο σημείο να μιλούν για το αναπτυξιακό νομοσχέδιο, για τις εξορύξεις. Μόνο που μπερδεύουν τις εξορύξεις για υδρογονάνθρακες, για παράδειγμα, με τις εξορύξεις για τα μάρμαρα, που είναι ένα κυρίως εξαγωγικό μας προϊόν και βέβαια, κυρίως εκεί αναφέρεται το συγκεκριμένο νομοσχέδιο. Ξέχασαν, όμως, ότι στο αναπτυξιακό νομοσχέδιο, περιλαμβάνονται και διατάξεις που ευνοούν για παράδειγμα την εγκατάσταση ΑΠΕ στα επιχειρηματικά πάρκα, ή επιτέλους, θα έχουμε και τους περιβαλλοντικούς ελεγκτές, κάτι που από το 2011 δεν έχει γίνει.

Υπήρχε απόφαση και έτοιμο νομοσχέδιο από τότε, το οποίο δεν έγινε νόμος του Κράτους και θα γίνει τώρα. Εκείνο που θα έλεγα είναι να εστιάσουμε όλοι στον τρόπο με τον οποίο θα μεταφερθεί η τεχνολογία, από όλη αυτή τη διαδικασία, σε ελληνικές επιχειρήσεις και, βέβαια, το πώς θα αναστηλώσουμε το ΙΓΜΕ, το οποίο επί της προηγούμενης διακυβέρνησης ουσιαστικά κατέρρευσε και σήμερα υπολειτουργεί χωρίς οργανόγραμμα και, βέβαια, χωρίς κανονισμό εκτέλεσης έργων.

Θα ήθελα, επίσης, να παρακινήσω τον παριστάμενο Υπουργό να προχωρήσουμε πάρα πολύ γρήγορα στα θέματα της γεωθερμίας. Το γεωθερμικό μας δυναμικό είναι πολύ μεγάλο και μόνο το γεωθερμικό μας δυναμικό μπορεί να μας οδηγήσει ώστε το 50% - 55% των αναγκών της χώρας σε ενέργεια να καλύπτεται από τις ΑΠΕ. Στην κυριολεξία, μπορούμε να έχουμε στις θάλασσές μας ή σε όλη την ελληνική επικράτεια, μικρά «εμιράτα» αν αξιοποιήσουμε το γεωθερμικό μας πεδίο.

Τέλος, θα πρέπει όλες οι πλευρές της Βουλής σήμερα να κατανοήσουν ότι μονοπώλιο, από εδώ και πέρα, στα θέματα του περιβάλλοντος δεν θα έχει μόνο μια πλευρά της Βουλής. Η Ν.Δ. είναι εδώ, έχει τις ίδιες ευαισθησίες για το περιβάλλον και, βέβαια, διαφέρουμε και στο εξής. Μπορούμε να κάνουμε όλες εκείνες τις μικρές δράσεις που θα δημιουργήσουν το μεγάλο πλαίσιο, το μεγάλο «καμβά», ώστε, πραγματικά, το περιβαλλοντικό αποτύπωμα να είναι αυτό το οποίο χρειάζεται η χώρα. Θέλει δράσεις και όχι μεγαλοστομίες, όχι να αναφερόμαστε συνεχώς στην κλιματική αλλαγή ή στον Αμαζόνιο. Δράσεις εδώ και τώρα και η σημερινή Κυβέρνηση δρα. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής)**: Το λόγο έχει ο κύριος Βολουδάκης.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ**: Κυρίες και κύριοι συνάδελφοι, η εξόρυξη και ανάπτυξη των κοιτασμάτων υδρογονανθράκων αποτελεί μια πολύ σημαντική ενίσχυση της αναπτυξιακής πορείας της χώρας μας. Ταυτόχρονα, αποτελεί και ένα πολύ σημαντικό παράγοντα γεωπολιτικής αναβάθμισης της πατρίδας μας και αυτό δεν πρέπει να το ξεχνάμε. Όπως είναι γνωστό, εδώ έρχεται προς κύρωση μια σύμβαση η οποία έχει προετοιμαστεί από την προηγούμενη Κυβέρνηση και, βέβαια, όπως προβλέπεται, οι συμβάσεις με νόμο κυρώνονται ή δεν κυρώνονται από τη Βουλή.

Δεν έχει δυνατότητα η Βουλή να αλλάξει οτιδήποτε. Για αυτό, προσωπικά, όπως και η παράταξή μου, πιστεύω ότι η σύμβαση αυτή πρέπει να κυρωθεί με νόμο και νομίζω ότι δεν τίθεται θέμα. Παρόλα αυτά, πρέπει να δούμε με μεγάλη προσοχή την περιβαλλοντική διάσταση των δραστηριοτήτων που θα ξεκινήσουν σύντομα και να δούμε εάν τυχόν έχουν υπάρξει αβλεψίες στην κατάρτιση της σύμβασης και γιατί υπήρξαν, αλλά και τι μπορούμε να κάνουμε για να αποφύγουμε δυσάρεστες επιπτώσεις στο μέλλον.

Έχουμε λάβει όλοι μια επιστολή της GREENPEACE και του WWF, οι οποίες αναφέρουν μια σειρά από σημεία κριτικής στη σύμβαση. Με τα περισσότερα δεν συμφωνώ και γενικά έχω μια διαφορετική προσέγγιση από τις οργανώσεις αυτές στα πράγματα, όμως υπάρχει ένα σημείο το οποίο θεωρώ πολύ ανησυχητικό και θα ήθελα τη συγκεκριμένη σας απάντηση. Λένε η GREENPEACE και το WWF ότι στη σύμβαση – και αυτό είναι κάτι που τη διαφοροποιεί από άλλες αντίστοιχες – υπάρχει ρητή εξαίρεση της φάσης των σεισμικών ερευνών από την περιβαλλοντική αδειοδότηση.

Θα ήθελα να μας μιλήσετε γι’ αυτό και να μας πείτε πώς διασφαλίζεται η προστασία του θαλάσσιου περιβάλλοντος και του περιβάλλοντος εν γένει, κατά τη φάση των σεισμικών ερευνών, αν είναι επαρκείς οι προβλέψεις κατά την άποψή σας της σύμβασης - θα το δούμε στην πορεία και την Ολομέλεια - και να δούμε κατά πόσον χρειάζεται μια που είμαι απ’ αυτούς που λένε ότι τη σύμβαση πρέπει την κυρώσουμε, να λάβουμε άλλα μέτρα, εμείς σαν ελληνική πολιτεία, για να διασφαλίσουμε ότι δεν θα έχουμε δυσάρεστες εκπλήξεις στο μέλλον. Σας ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής)**: Το λόγο έχει η κυρία Καφαντάρη.

**ΧΑΡΑ ΚΑΦΑΝΤΑΡΗ**: Τυχαίνει να είμαι η τελευταία, η οποία τοποθετείται σήμερα και μετά από τον συνάδελφό της Νέας Δημοκρατίας από τη Θεσσαλονίκη ο οποίος μίλησε πριν από μένα και ο οποίος άνοιξε πολύ πάρα πολλά θέματα τα οποία οφείλω να απαντήσω. Ίσως γιατί ο συνάδελφος δεν ήταν στο Κοινοβούλιο ή δεν τα παρακολουθούσε. Έβαλε το θέμα του ΙΓΜΕ για παράδειγμα. Θα ήθελα εδώ να πω ότι η κυβέρνηση Νέας Δημοκρατίας - ΠΑ.ΣΟ.Κ. του κυρίου Σαμαρά ήταν εκείνοι οι οποίοι υποβάθμισαν συστηματικά το ΙΓΜΕ, συγχώνευσε το ΙΓΜΕ με το ΕΚΠΑ και έγινε το ΕΚΒΑ όπως λέγαμε τότε και μια σειρά έργα έμειναν πίσω, ενώ πολλοί εργαζόμενοι στο ΙΓΜΕ βρέθηκαν σε εκείνη την ιδιότυπη εφεδρεία του 2011. Η κυβέρνηση ΣΥΡΙΖΑ όμως είναι εκείνη η οποία με νόμο πέρυσι έκανε την ανασύσταση του ΙΓΜΕ και προχωρεί με κάποια προβλήματα τα οποία οφείλει η σημερινή κυβέρνηση να επιλύσει γιατί ο ρόλος του στην ανάπτυξη της χώρας και στον τομέα γενικότερα ανάπτυξης είναι πολύ σημαντικός.

Δεύτερον, αναφέρθηκε για τη γεωθερμία. Θα ήθελα να τον ενημερώσω ότι πέρυσι ψηφίστηκε νομοσχέδιο ειδικά για την γεωθερμία και με την εισαγωγή του θεσμού των ενεργειακών κοινοτήτων που η κυβέρνηση ΣΥΡΙΖΑ ψήφισε πριν από δύο χρόνια περίπου, ουσιαστικά μπαίνει και το κομμάτι της γεωθερμίας που μπορεί να συνδυαστεί με αυτά τα δύο.

Τέλος, αναφέρθηκε στο αναπτυξιακό σχέδιο και τον καινούργιο νόμο. Βέβαια δεν εξετάζουμε σήμερα το αναπτυξιακό νομοσχέδιο. Δεν ξέρουμε ακόμη και την τελευταία μορφή που θα πάρει μέχρι να έρθει εδώ στη Βουλή. Θα πω όμως ότι απαιτείται ένα συγκεκριμένο αναπτυξιακό ολιστικό σχέδιο και επιτρέψτε μου να πω ότι σαν κυβέρνηση ΣΥΡΙΖΑ πριν από δύο χρόνια είχαμε υποβάλει ένα συγκεκριμένο αναπτυξιακό σχέδιο και στους θεσμούς και το αναπτυξιακό σχέδιο της χώρας και γενικότερα αυτό που λέμε ανάπτυξη έχει δύο βασικούς παράγοντες οι οποίοι πρέπει να τηρούνται. Το πρώτο είναι το περιβάλλον και το δεύτερο είναι η εργασία. Με υποβάθμιση περιβάλλοντος και υποβάθμιση εργασιακών σχέσεων, μισθών και συλλογικών συμβάσεων κ.λπ., δεν μπορεί να υπάρχει ανάπτυξη, με σαφήνεια. Το μοντέλο αυτό έχει δοκιμαστεί παγκόσμια και πανευρωπαϊκά. Τα αποτελέσματα όμως είναι αρνητικά. Μιλάω για τη μείωση των μισθών κ.λπ. και η ελαστικοποίηση των εργασιακών σχέσεων.

Αναφέρθηκε πάρα πολύ ότι ο ΣΥΡΙΖΑ αλλάζει θέση και αναφέρθηκε από πολλούς συναδέλφους εδώ για σαθρά επιχειρήματα, σύνδεση με τα ΕΛΠΕ κ.λπ.. Είναι καθοριστικό πραγματικά όταν σε αυτές τις συμβάσεις που καλούμαστε σήμερα να κυρώσουμε συμμετέχουν τα ΕΛΠΕ και επιτρέψτε μου να κάνω ένα μικρό ιστορικό, γιατί έχει σημασία αυτό και ακούστηκε από πάρα πολλούς εδώ οι οποίοι προσπάθησαν να υπερασπιστούν την ενεργειακή και περιβαλλοντική πολιτική της κυβέρνησης του κυρίου Σαμαρά 2011 με 2015. Καταρχάς θα πω ότι όλοι θυμούνται τη δημόσια ΔΕΠ εκεί η οποία ιδιωτικοποιήθηκε κάποιες δεκαετίες πριν, άλλες κυβερνήσεις ήταν δεν ήταν κυβέρνηση της Αριστεράς τότε, μαζί με ιδιώτες με την ΕΚΟ και προέκυψε και τα ΕΛΠΕ. Να πω επίσης ότι ο ν.2289/1995 επέβαλε φορολογία 40% και συμμετοχή του δημοσίου στην έρευνα και αξιοποίηση υδρογονανθράκων.

Έρχεται όμως ο ν.4001/2011 - κυβέρνηση ποια ήταν τότε; - που έριξε τη φορολογία και όχι, συμμετοχή του δημοσίου, ενώ εισήγαγε και θεσμοθέτησε την ΕΔΕΥ, Εταιρεία Διαχείρισης Υδρογονανθράκων, η οποία, όμως, παρέμεινε υποστελεχωμένη τα χρόνια της διακυβέρνησης του κ. Σαμαρά. Έρχεται τώρα η κυβέρνηση του ΣΥ.ΡΙΖ.Α., η οποία, αφενός, στελεχώνει την ΕΔΕΥ, δίνει συγκεκριμένη αρμοδιότητα για τα ζητήματα τα συγκεκριμένα και αφετέρου, ενσωματώνει την Ευρωπαϊκή Οδηγία 30, την οποία, η κυβέρνηση του κ. Σαμαρά και ο τότε Υπουργός είχε στα συρτάρια του. Δεν την έφερε για κύρωση στο Ελληνικό Κοινοβούλιο, η κυβέρνηση του ΣΥ.ΡΙΖ.Α. το έκανε αυτό και η οποία, Οδηγία, είναι αυστηρή και συντάχθηκε από την Ε.Ε. μετά το μεγάλο πετρελαϊκό ατύχημα που έγινε από την BP.

Επίσης, μέσα σε αυτή την Οδηγία προβλέπονται Παρατηρητήρια Περιβάλλοντος, όπως και παρακολούθηση συγκεκριμένη και δημιουργία Ανεξάρτητης Αρχής όταν οι πλατφόρμες είναι 6, ενώ αυτή τη στιγμή είναι 5. Επίσης, η κυβέρνηση ΣΥ.ΡΙΖ.Α. απαγόρευσε την εξόρυξη του σχιστολιθικού αερίου και πετρελαίου με τροποποίηση στο ν. 2289. Ακόμη, δε μπορώ να μην πω ότι για τον ορυκτό πλούτο της χώρας μας έχουν επενδύσει πολλές πολιτικές, έχουν ακουστεί ανακρίβειες και επιστημονικά, άφθονος λαϊκισμός και καλό είναι κάποια στιγμή να σταματήσουμε, να γνωρίσουμε τον ορυκτό πλούτο της χώρας μας πραγματικά και να μη δημιουργούμε εντυπώσεις, όπως κάποιες κυβερνήσεις - όχι πολύ παλιά - έλεγαν ότι θα βγούμε από τα μνημόνια, να αξιοποιήσουμε τους υδρογονάνθρακες και τα λοιπά. Να τα δούμε όλα αυτά με τη δέουσα σοβαρότητα.

Σαφώς και το θέμα της ιδιωτικοποίησης των ΕΛΠΕ γι' αυτό έπρεπε να είναι παρών ο Υπουργός σήμερα, χωρίς να υποτιμάμε τον κ. Υφυπουργό, ώστε να δώσει κάποιες απαντήσεις. Τις σκέψεις που έχει όταν αυτή τη στιγμή υπάρχει και η συγκεκριμένη εταιρεία Holding των ΕΛΠΕ που αφορά τους υδρογονάνθρακες συγκεκριμένα, όπου το δημόσιο έχει το 51% και σε πιθανή ιδιωτικοποίηση μιας κερδοφόρας επιχείρησης, η οποία, γύρισε σε κερδοφορία επί διακυβέρνησης ΣΥ.ΡΙΖ.Α., αυτή τη στιγμή έχει στόχο να ξεπουληθεί ουσιαστικά. Θέλουμε συγκεκριμένες απαντήσεις πάνω σε αυτό.

Δε μπορώ να μην πω αυτό που βγήκε σήμερα και μου κάνει εντύπωση που η Νέα Δημοκρατία πανηγυρίζει για τα αποτελέσματα της Δ.Ε.Η., όταν αυτή τη στιγμή και σαν αντιπολίτευση όταν ήταν η Νέα Δημοκρατία και όλο αυτό το διάστημα από τον Ιούλιο, ακούμε για τη Δ.Ε.Η. ότι καταρρέει και τα λοιπά, τα στοιχεία δείχνουν ότι το πρώτο εξάμηνο είναι βελτιωμένα τα αποτελέσματα με βάση κάποιον ορκωτό λογιστή σε σχέση με το προηγούμενο εξάμηνο του προηγούμενου χρόνου. Κάποιοι ήταν στη διακυβέρνηση της χώρας αυτό το εξάμηνο. Επομένως, πρέπει και στο θέμα της Δ.Ε.Η. με σοβαρότητα και υπευθυνότητα να σκύψουμε, να μάθουμε πώς η Δ.Ε.Η. μπορεί να ξεπεράσει όποια προβλήματα υπάρχουν, γιατί κανείς δεν είπε ότι όλα ήταν ανθηρά, ο δημόσιος χαρακτήρας να διασφαλιστεί, να μην ξεπουληθούν τα δίκτυα, γιατί ακούσαμε από τον κ. Υπουργό για την ιδιωτικοποίηση του ΔΕΔΗΕ και τόσα άλλα πράγματα που ακούμε και πραγματικά η Δ.Ε.Η. στις καινούργιες συνθήκες που επιτάσσει και η κλιματική αλλαγή να αναπτυχθεί ιδιαίτερα και στον τομέα των ανανεώσιμων πηγών ενέργειας, να υπάρχουν επενδύσεις σε αυτόν τον τομέα και σε αυτό θα πω ότι το 2015 παρελήφθη με 1% επενδύσεις σε ΑΠΕ η Δ.Ε.Η., το 2019 είχε φθάσει στο 2,5% και μπορούσε να είναι και παραπάνω, αλλά δεν μπορούν κάποιοι να μιλάνε, ξεχνώντας την πραγματική κατάσταση αυτή της δημόσιας επιχείρησης.

Κλείνοντας, να πω ότι αυτά τα αποτελέσματα και γενικότερα, δεν έχουν να κάνουν με τα μέτρα που είπε η Κυβέρνηση ότι εφήρμοσε για την Δ.Ε.Η., αύξηση τιμολογίων και όλα αυτά, γιατί αυτά τώρα ξεκινούν και είναι γνωστό ότι η λογική που ακολουθείται, προβλήματα – αυξήσεις – ξεπούλημα, δεν είναι λύση για τη Δημόσια Επιχείρηση, πρέπει με σοβαρότητα να σταθούμε στο συγκεκριμένο, όπως εξίσου σοβαρά να σταθούμε και στο θέμα των ΕΛ.ΠΕ. και της ιδιωτικοποιήσεις τους, γιατί αυτό είναι ένα καινούργιο στοιχείο που βάζει σε γενικότερες σκέψεις και εκτιμήσεις ακόμη κι αυτές τις συμβάσεις στις οποίες σήμερα εμείς πρέπει να κυρώσουμε ως Κοινοβούλιο. Ευχαριστώ.

**ΕΥΧΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, αναφέρθηκε σε μένα, θα πρέπει να απαντήσω.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Για δύο λεπτά, και παρακαλώ όχι προσωπικά γιατί νομίζω ότι το έχουμε εξαντλήσει το θέμα.

**ΕΥΧΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, όχι δεν είναι προσωπικό, το ΙΓΜΕ είχε 500 άτομα προσωπικό και έχει 160, τελεία και παύλα. Επίσης δεν έχει κανονισμό λειτουργίας και δεν έχει οργανόγραμμα. Τέσσερα χρόνια τι έκαναν; Για την γεωθερμία είπα ίσα - ίσα, παρότρυνα τον Υπουργό να προχωρήσουμε όσο το δυνατόν πιο δυνατά, δεν είπα τίποτα για την Αξιωματική Αντιπολίτευση και βέβαια, τώρα άκουσα για τη Δ.Ε.Η. πράγματα που είναι εκτός πραγματικότητας.

Η Κυβέρνηση αυτό το οποίο λέει, είναι οι Ορκωτοί Ελεγκτές αποφασίζουν και υπογράφουν ό,τι μετά από τα μέτρα που πήρε η Κυβέρνηση, όπου τα ξέρετε και τα έχουμε συζητήσει εδώ με τον Υπουργό, είναι βιώσιμη η επιχείρηση. Δεν πανηγυρίζει η Κυβέρνηση γιατί τα 500 εκατ. ζημιές, έγιναν 250. Τέλος, επανήλθαμε πάλι στη λέξη ξεπούλημα; Όταν έκανε παραχωρήσεις και ιδιωτικοποιήσεις ή πουλούσε assets η προηγούμενη Κυβέρνηση ήταν όλα καλά και τώρα είναι ξεπούλημα; Ακόμη, όταν άκουγε για ολιστικό, για ένα γενικότερο πρόγραμμα και τέτοια, ένα θέμα έρχεται στο μυαλό μου, ότι δεν πρόκειται να βρεθεί λύση ποτέ. Έχουν μάθει να ρίχνουν την μπάλα στην κερκίδα, γίνεται πλημμύρα, φταίει η κλιματική αλλαγή και όχι το αντιπλημμυρικό έργο που δεν έγινε. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστώ πολύ, το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε, κύριε Υπουργέ, κυρίες και κύριοι συνάδελφοι, την προηγούμενη Παρασκευή 20 Σεπτεμβρίου σε 149 χώρες παγκοσμίως έγιναν πάνω από 5.500 διαδηλώσεις για την κλιματική αλλαγή. Όλοι θέλουν να ξεφύγουν από τα ορυκτά καύσιμα, τα οποία επιβαρύνουν το περιβάλλον, όπως όλοι γνωρίζουμε και εμείς εδώ θέλουμε να κάνουμε εξορύξεις. Να θυμίσω ότι στο Βόρειο Πόλο, πρώτη φορά στην ανθρώπινη ιστορία έχουν καταγραφεί θετικές θερμοκρασίες, με τεράστιες επιπτώσεις. Να κάνω και μια παρένθεση, επειδή είμαι από την Κρήτη, να τονίσω ότι την προηγούμενη εβδομάδα έγινε μια πολύ μεγάλη στρατιωτική άσκηση στη Γαύδο, τυχαίο;

Εμείς ως ΜέΡΑ25, δεν θα μπούμε στη διαδικασία ή την παγίδα να αρχίσουμε να συζητάμε για το εάν η συμφωνία αυτή δίδει αρκετά ωφέλιμη ή όχι στην Ελλάδα και στην Κρήτη, να πω όμως ότι μιλάμε για τον ελληνικό λαό χωρίς να τον έχουμε ενημερώσει πλήρως και εις βάθος. Κυρίες και κύριοι, η πολιτική για την προστασία του περιβάλλοντος μπορεί να ενώσει όλες τις μέχρι σήμερα διαφορετικές πολιτικές δυνάμεις, διότι από αυτό εξαρτάται η επιβίωσή μας. Ως ΜέΡΑ25, κλείνοντας, να πω ότι είμαστε ο βραχίονας του πανευρωπαϊκού μοναδικού κόμματος του DIM 25 (Demokratie in Europa 25), το οποίο προτείνει το 5% του Α.Ε.Π. της Ε.Ε., δηλαδή περίπου στα 5 δισεκατομμύρια ευρώ κάθε χρόνο, να επενδύονται σε φιλικές προς το περιβάλλον επένδυσης. Είμαστε το μοναδικό πανευρωπαϊκό το οποίο κάνει αυτό και είμαστε κατά των εξορύξεων εντελώς. Σας ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε πολύ τον κ. Λογιάδη, να κλείσουμε με τους ομιλητές που είχαν ζητήσει το λόγο, με την κυρία Αυγερινοπούλου, δεν είναι μέλος της Επιτροπής, αλλά έχετε το δικαίωμα να παρέμβετε. Για τρία λεπτά θα έχετε το λόγο κυρία Αυγερινοπούλου και θα κλείσουμε με τον κ. Φάμελλο.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε τον κ. Λογιάδη. Το λόγο έχει η κυρία Αυγερινοπούλου.

**ΔΙΟΝΥΣΙΑ-ΘΕΟΔΩΡΑ ΑΥΓΕΡΙΝΟΠΟΥΛΟΥ:** Ευχαριστώ, κύριε Πρόεδρε. Ευχαριστώ πολύ για την ευκαιρία να παρέμβω στην Επιτροπή, ως Πρόεδρος της Επιτροπής Περιβάλλοντος της Βουλής. Θα ήθελα και εγώ να εκφράσω τη συμφωνία μου με τους προλαλήσαντες συναδέλφους, ότι η συζήτηση, όπως έχει εξελιχθεί, δεν ρίχνει φως σε όλες τις περιβαλλοντικές διαστάσεις, αναρωτιέμαι και να το συζητήσουμε και με το Προεδρείο της Βουλής, εάν είναι δυνατόν, πριν εισέλθει το νομοσχέδιο στη Βουλή, να κάνουμε μία συζήτηση ή κοινή συνεδρίαση των δύο Επιτροπών, για να καταθέσουν τις απόψεις τους, τόσο οι φορείς, αλλά και εμείς να δούμε τις τεχνικές περιβαλλοντικές λεπτομέρειες, οι οποίες είναι, υποθέτω και αναπόσπαστο μέρος και των συμβάσεων που καλείται να κυρώσει η εθνική αντιπροσωπεία σήμερα. Ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής**): Ευχαριστούμε πολύ την κυρία Αυγερινοπούλου. Το λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Είναι άσχετο με το θέμα το οποίο συζητάμε, αλλά επειδή πρέπει να είμαστε αρκετά σοβαροί για τα ζητήματα που αφορούν τους ενεργειακούς ομίλους και επειδή παρακολούθησα τη συζήτηση της κυρίας Καφαντάρη με τον κ. Σιμόπουλο, θέλω να διευκρινίσω τα εξής, το οποίο δυστυχώς έχει περιέλθει στην επικαιρότητα σήμερα και είναι πολύ σημαντικό: Σήμερα λοιπόν, δεν είχαμε έλεγχο ορκωτών λογιστών. Χτες μάλλον. Δεν παραδόθηκε έλεγχος ορκωτών λογιστών για την Δ.Ε.Η.. Παραδόθηκε επισκόπηση. Και αυτή η επισκόπηση ή καταγραφή για να καταλαβαίνει και ο κόσμος, αφορά το πρώτο εξάμηνο και αφορά τα λογιστικά στοιχεία της Δ.Ε.Η. και έγινε με βάση τα λογιστικά πρότυπα. Αυτό γίνεται κάθε χρόνο στο εξάμηνο. Είναι υποχρέωσή μας με βάση τη λειτουργία των Ανωνύμων Εταιριών και των Χρηματιστηρίων. Έγινε και το 2018 και η εταιρία λοιπόν, πολύ ξεκάθαρα, έχει γράψει στα χαρτιά της, ότι δεν κάνει έλεγχο, όπως γίνεται στο τέλος της κρίσης. Άρα, ως εκ τούτου, το λέω και ενημερωτικά κ. Σιμόπουλε, γιατί μπορεί να μην το γνωρίζετε όλο, δεν έχει κυκλοφορήσει το πλήρες κείμενο, δεν σας κατακρίνω γι' αυτό που είπατε. Άρα λοιπόν, δεν είναι κάτι συγκρίσιμο με την έκθεση που είχαμε στο τέλος της κρίσης το 2018, που έβαζε ζητήματα αβεβαιότητας ή όχι. Δεν είναι το ίδιο λογιστικό εργαλείο, η ίδια έκθεση. Ταυτόχρονα, γράφει αναλυτικά ο ίδιος ο ελεγκτής, ότι δεν διατυπώνει γνώμη για την εταιρεία. Το γράφει το κείμενο. Μην με φέρνετε σε δύσκολη θέση να το καταθέσω εδώ. Αφορούν και τη λειτουργία του χρηματιστηρίου και πρέπει να είμαστε πολύ σοβαροί. Κάτι το οποίο, δεν έχει κάνει ο υπουργός. Το δηλώνω ξεκάθαρα.

Έτσι λοιπόν, η επισκόπηση γίνεται με ένα ερωτηματολόγιο προς τους αρμόδιους υπαλλήλους, οι οποίοι απαντούν εάν ακολούθησαν τις διαδικασίες και αυτό έχει γίνει και επιβεβαιώθηκε ότι ακολουθήθηκαν οι διαδικασίες. Δηλαδή, έχουμε μια επιχείρηση η οποία λειτουργεί ορθώς, όσον αφορά τα πρότυπα αυτά. Αλλά επιτρέψτε μου να σας πω, ότι το κομμάτι το οποίο έχει αναρτήσει σε τουίτ ο Υπουργός, που λέει ότι αίρεται η αμφισβήτηση σχετικά με την πορεία της εταιρίας, δεν αποτελεί στοιχείο του κειμένου των ελεγκτών, επ΄ ουδενί. Είναι στην εισήγηση της εταιρίας, δηλαδή η ίδια η Δ.Ε.Η. το δηλώνει και καλά κάνει και το δηλώνει. Εγώ δεν θεωρώ ότι είναι λανθασμένο. Αλλά, προσέξτε να σας πω, έρχεται λοιπόν η διοίκηση της Δ.Ε.Η. και επιβεβαιώνει ότι καλώς τρέχουν τα οικονομικά της το πρώτο εξάμηνο, δηλαδή των πολιτικών επιλογών της κυβέρνησης του ΣΥΡΙΖΑ και έτσι, πρέπει να αρθεί η αβεβαιότητα. Όμως, οι ελεγκτές, για να είμαστε σοβαροί, δεν επιβεβαιώνουν αυτό το κείμενο. Επιβεβαιώνουν την καταγραφή με βάση τα λογιστικά πρότυπα. Πρέπει να μην παραχαράσσουν αυτά που διατυπώνονται με βάση διεθνείς συνθήκες και υποχρεώσεις εταιριών, θίγουμε την λειτουργία των εταιρειών. Δεν θα κάναμε εμείς ποτέ σπέκουλα με την Δ.Ε.Η..

Αντιθέτως, δημιουργήθηκε ένα ψευδέστατο καταστροφολογικό σενάριο από τον κ. Χατζηδάκη. Τον διαψεύδουν τα οικονομικά της στοιχεία της Δ.Ε.Η., όχι η έκθεση των ορκωτών που λέει ότι γίνονται σωστά οι καταγραφές. Και πολύ καλά κάνουμε και πρέπει να περιμένουμε μια ουσιαστική συζήτηση για τη Δ.Ε.Η.. Αυτό είναι το ζητούμενο για τη χώρα μας. Και αυτό θα το κάνουμε, κύριε Πρόεδρε και πιστεύω ότι θα το δούμε και μέσα στην Επιτροπή. Σας ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής**): Ευχαριστούμε τον κ. Φάμελλο. Το λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ κύριε Πρόεδρε. Καταρχήν και ως ΜέΡΑ25 συμφωνούμε με την πρόταση της κυρίας Αυγερινοπούλου για μία, είτε κοινή συνεδρίαση με την Επιτροπή Περιβάλλοντος, είτε διαβούλευση στην Επιτροπή Περιβάλλοντος. Όμως, τρία ακόμα ερωτήματα γιατί θα ερωτηθεί ο κ. Υπουργός στην Ολομέλεια και για τη δική σας προετοιμασία. Σκοπεύει η κυβέρνηση να υπογράψει, το πρωτόκολλο της Σύμβασης της Βαρκελώνης; Σκοπεύει η κυβέρνηση να υπογράψει το Πρωτόκολλο του Λονδίνου για την πρόληψη της ρύπανσης της θάλασσας από απορρίψεις καταλοίπων και άλλων υλών; Σκοπεύει να υπογράψει τις Άκομπαμς; Είναι σημαντικά, γιατί αφορούν ακριβώς το πόσο περιβαλλοντικά ανοιχτή είναι η διαδικασία των εξορύξεων. Πέρα απ' όλα αυτά που έχουν πει οι περιβαλλοντικές οργανώσεις, και τα ξέρετε ελπίζω, ότι στην ουσία μπαίνετε σε 90 περιβαλλοντικές προστατευόμενες περιοχές Natura, εκεί γίνονται εξορύξεις, ότι στην ουσία δεν υπάρχουν μελέτες περιβαλλοντικών επιπτώσεων, αλλά ένα σχέδιο περιβαλλοντικής δράσης άγνωστου πλαισίου. Ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει ο κύριος Υπουργός.

**ΓΕΡΑΣΙΜΟΣ ΘΩΜΑΣ (Υφυπουργός Περιβάλλοντος και Ενέργειας):** Ευχαριστώ πολύ κύριε Πρόεδρε. Ευχαριστώ τους συναδέλφους στην Επιτροπή, είναι η δεύτερη φορά που έρχομαι σε αυτή την Επιτροπή και θέλω να ευχαριστήσω όλους για τα εποικοδομητικά σχόλια και την ποιότητα των εισηγήσεων που είχαμε από όλα τα κόμματα και νομίζω ότι είναι σωστό. Ακόμα και με το ΜεΡΑ25 που δεν συμφωνεί, χαίρομαι που έχουν το γυάλινο μπουκάλι εδώ και όχι το πλαστικό, οπότε είναι σωστό.

Τέθηκε ένα θέμα για την στάση της Κυβέρνησης στα θέματα της κλιματικής αλλαγής και επειδή δημιουργήθηκε από τις εισηγήσεις μία σύγχυση για το ποια είναι ης τάση της κυβέρνησης, θέλω να επιβεβαιώσω ότι ο Πρωθυπουργός έχει ταχθεί ξεκάθαρα υπέρ της κλιματικής ουδέτερης Ευρώπης στο Συμβούλιο του Ιονίου που συμμετείχε όχι ως Πρωθυπουργός αλλά ως Πρόεδρος κόμματος και τάχθηκε με το λαϊκό κόμμα. Χθες εγώ στις Βρυξέλλες ενόψει της πρώτης συζήτησης της Φινλανδικής Προεδρίας ακριβώς για αυτό το θέμα της κλιματικής ουδέτερης Ευρώπης για το 2050, σε δημόσια διαβούλευση τάχθηκα εκ μέρους της Κυβέρνησης υπέρ μιας κλιματικά ουδέτερης Ευρώπης του 2050. Αυτό θα συζητηθεί πάλι σε επίπεδο πρωθυπουργών τον Οκτώβριο και είμαι σίγουρος ότι ο Πρωθυπουργός θα επιβεβαιώσει τη θέση της Ελλάδας. Είναι 4 οι χώρες που έχουν βάλει αστερίσκο σε αυτό και η Ελλάδα δεν είναι σε μία από αυτές.

Επίσης όχι μόνο η Κυβέρνηση έχει ταχθεί υπέρ της κλιματικά ουδέτερης Ευρώπης το 2050, αλλά παίρνει και μέτρα με τα οποία αυτό να υλοποιηθεί, όχι μόνο με λόγια αλλά με πράξεις. Η ανακοίνωση του Πρωθυπουργού για την απολιγνιτοποίηση μέχρι το 2028 είναι κομμάτι αυτού του συγκεκριμένου πλάνου με το οποίο η Κυβέρνηση θα βαδίσει για την απολιγνιτοποίηση της οικονομίας μέχρι το 2050 και της Ευρώπης. Στο ΕΣΕΚ έγινε αναφορά και θα αναμορφωθεί, ώστε να μπει μέσα ο στόχος της απολιγνιτοποίησης, αλλά επίσης ρητά έχει ανακοινώσει ο Πρωθυπουργός ότι η δέσμευση για τον στόχο των ΑΠΕ να αυξηθεί από το 31% στο 35%, δείχνοντας έμπρακτα ότι προχωράμε σε μία ενέργεια με κλιματικές δράσεις. Έχουμε δηλώσει και δηλώσαμε και στο Συμβούλιο χθες και πήραμε συγχαρητήρια από Υπουργούς ότι θα αυξήσουμε τους στόχους της ενεργειακής αποδοτικότητας. Δεν έχουμε βάλει νούμερο, γιατί τρέχουμε στην Επιτροπή ΕΣΕΚ και με τα διάφορα μοντέλα που κάνει και το ΚΑΠΕ και ένα δεύτερο μοντέλο που έχουμε πάρει για να δούμε πόσο ακριβώς μπορούμε να πετύχουμε, γιατί δεν θέλουμε να βάλουμε στόχους και να λέμε λόγια. Θέλουμε αυτοί οι στόχοι που θα βάλουμε να είναι υλοποιήσιμοι να είναι συμπληρωματικοί και να μπορούν να δουλέψουν στην πράξη.

Όσον αφορά στο φυσικό αέριο, είναι μεταβατικό καύσιμο, ήταν μεταβατικό καύσιμο, αλλά έχουμε δεσμευθεί και σαν κυβέρνηση να προχωρήσουμε την έρευνα στο υδρογόνο, σε άλλες τεχνολογίες αποθήκευσης και έχουμε δεσμευθεί σε αυτά τα θέματα να τα προχωρήσουμε στο μεταβατικό στάδιο από το λιγνίτη, όπως και άλλες χώρες, οι οποίες τονίζω ότι την απολιγνιτοποίηση θα την κάνουν σε πολύ περισσότερα χρόνια και με πολύ μεγαλύτερο κόστος.

Σχετικά με την μερική ιδιωτικοποίηση των δικτύων έγιναν και εκεί κάποια σχόλια. Ο στόχος της μερικής ιδιωτικοποίησης των δικτύων είτε είναι στο φυσικό αέριο είτε στον ηλεκτρισμό, είναι η επιτάχυνση των επενδύσεων. Τα δίκτυα θέλουν επενδύσεις είτε είναι στο φυσικό αέριο για να εξαπλωθούν σε όλη την Ελλάδα, στο οποίο δεν έχουν γίνει και όπου χρειάζεται είτε είναι λόγω τηλεθέρμανσης είτε αλλού σαν μεταβατικό καύσιμο είτε είναι στον ηλεκτρισμό, όπου βλέπουμε δεν έχουν γίνει ψηφιακά τα δίκτυα, είναι πολύ παλιά, θέλουν καινούργιες υπομονάδες. Επομένως ο λόγος της μερικής ιδιωτικοποίησης είναι για να αντληθούν κεφάλαια, για να γίνουν μεγάλες επενδύσεις, να εκσυγχρονιστεί η χώρα, να έχουμε φτηνότερη ενέργεια για τον καταναλωτή. Το δημόσιο συμφέρον εξασφαλίζεται από το κανονιστικό πλαίσιο κυρίως και από το ιδιοκτησιακό πλαίσιο, δευτερευόντως. Υπάρχει ισχυρό ρυθμιστικό πλαίσιο, το οποίο θα ενισχυθεί και το ανακοινώσαμε και στη Θεσσαλονίκη, ότι θα υπάρχει και ενισχυοποίηση του ρυθμιστικού πλαισίου. Αυτά σε σχέση με το ΕΣΕΚ.

Στη γεωπολιτική αναβάθμιση της χώρας, είναι γεγονός και χαίρομαι που όλα τα Κόμματα συμφωνούν σ’ αυτό. Ήταν ένα από τα θέματα που προχώρησε η προηγούμενη Κυβέρνηση, διότι είχαν ξεκινήσει από παλαιότερα αυτές οι συμβάσεις, δηλαδή, η μία σύμβαση είχε ξεκινήσει το 2014 και η άλλη το 2017. Άργησαν δεν άργησαν, εγώ κοιτάζω μπροστά και δεν πρέπει να οδηγούμε κοιτώντας τον καθρέφτη. Πρέπει να οδηγούμε κοιτώντας το μπα μπριζ μπροστά. Επομένως, εδώ προχωράμε, είναι εποικοδομητικά τα σχόλια, τα οποία έχετε κάνει και να τα λάβουμε υπόψη μας.

Όπως ειπώθηκε και από τους ομιλητές, δεν μπορούμε να αλλάξουμε τις Συμβάσεις, έχουν γίνει, έχουν διαπραγματευθεί. Εμείς, υποστηρίζουμε, ότι τα αποτελέσματα είναι καλά, αυτά που έχουμε πάρει σε διάφορα θέματα. Είναι καλά τα αποτελέσματα, γιατί έχει καλά οικονομικά οφέλη. Από τα πρώτα οκτώ χρόνια της έρευνας, θα έχουμε καλά οικονομικά οφέλη.

Έχουμε οικονομικά οφέλη για τα πρώτα οκτώ χρόνια, σε τρεις φάσεις. Στην πρώτη φάση, είναι το 1,2 και 3, όπου έχουμε συγκεκριμένα οικονομικά οφέλη για όλα τα οικόπεδα. Στη δεύτερη φάση είναι η 4,5 και 6, έχουμε συγκεκριμένα οικονομικά οφέλη και σε ό,τι αφορά την 3η φάση που έχουμε το 7 και το 8, στην οποία έχουμε και τα μεγαλύτερα οικονομικά οφέλη, όπου υπάρχει και η επανεκτίμηση των σεισμικών δεδομένων.

Επομένως σε ό,τι αφορά τα οικονομικά οφέλη και θα σας πούμε και τα νούμερα, είναι συγκεκριμένα και υπάρχουν σε όλες τις φάσεις του έργου, δηλαδή, από την αρχή της φάσης της έρευνας. Στην περίοδο της έρευνας και στα πρώτα οκτώ χρόνια, είναι 140 εκατ. τα οικονομικά οφέλη και μετά από εκεί, έχουνε ρήτρες αλλά και φορολογικά έσοδα για το κράτος και ποσοστό 5% στις Περιφέρειες. Το ποσοστό που πηγαίνει κατευθείαν στις Περιφέρειες είναι πολύ μεγάλο και τα Περιφερειακά Ταμεία.

Επίσης, θα έλεγα, ότι πέρα από τα οικονομικά οφέλη -και πολύ σωστά πολλοί ομιλητές τοποθετήθηκαν και περί των μη οικονομικών οφελών, θα μιλήσω γι’ αυτά αργότερα και για τα περιβαντολλογικά, αλλά έχουμε τη δυνατότητα και έχει μιλήσει και ο Πρωθυπουργός για το braine Drain- έχουμε τη δυνατότητα να φέρουμε ανθρώπους που είναι είτε μετεωρολόγοι, είτε μηχανολόγοι, είτε γεωλόγοι και να δουλέψουν στην ίδια μας τη χώρα. Έχουμε αποφοίτους του Πολυτεχνείου που είναι μια απ' τις καλύτερες σχολές του κόσμου σ’ αυτές τις επιστήμες και ο κόσμος φεύγει και έχουμε γι’ αυτές τις θέσεις πολλά ελληνόπουλα που θέλουν να επιστρέψουν στην Ελλάδα, π.χ. ζουν στη Νορβηγία, την Αμερική και σε διάφορα άλλα μέρη, θα δημιουργηθούν υψηλές θέσεις εργασίας σ’ αυτούς τους τομείς, οι οποίοι νομίζω ότι θα μπορούν να έχουνε καλή τεχνογνωσία και καλή απασχόληση προσωπικού.

Αυτή τη στιγμή στους υδρογονάνθρακες, αυτοί οι άνθρωποι, μεθαύριο μπορεί να είναι σε κάποιο άλλο τομέα, πάλι συνδεδεμένο με τον ορυκτό πλούτο της χώρας. Έχουμε πει, ότι αυτές οι Συμβάσεις που γίνονται εδώ, αλλά πρότζεκτ τα οποία έχουμε, θα προχωρήσουν, αλλά έχουμε πει και έχουμε δεσμευτεί ό,τι θα κάνουμε μια Εθνική Στρατηγική για τον Ορυκτό Πλούτο της χώρας και μέσα εκεί, θα μπορέσουμε να λάβουμε υπόψη και τις διάφορες χρήσιμες παρατηρήσεις που έγιναν σήμερα, οι οποίες μπορεί να μην μπορούν να μπουν σε αυτές τις Συμβάσεις τις οποίες δεν θα τις χαλάσουμε, αλλά θα μπορέσουμε να τις βάλουμε στην Στρατηγική για τις επόμενες Συμβάσεις και τα επόμενα πρότζεκτς τα οποία θα κάναμε, όχι στους υδρογονάνθρακες, αλλά είτε είναι στα λατομεία, είτε είναι σε άλλου είδους ορυκτό πλούτο.

Σε ό,τι αφορά τα περιβαντολλογικά οφέλη. Στα περιβαντολλογικά, έχουμε κάνει και το έχει διαπραγματευτεί η προηγούμενη Κυβέρνηση και επομένως δεν το έχουμε κάνει εμείς, αλλά το αναγνωρίζουμε και νομίζω, ότι είναι εθνικά σωστό να προχωρήσουμε μαζί, έχει γίνει ό,τι προβλέπεται από την Εθνική και Ευρωπαϊκή Νομοθεσία.

Τι έχουμε κάνει επιπλέον του ότι προβλέπεται από τη νομοθεσία. Επιπλέον στο άρθρο 12, έχουν επιβληθεί Περιβαλλοντολογικά Σχέδια Δράσεις, τα οποία θα επιτρέπουν και θα υποχρεώνουν να υπάρχουν επάνω στο κάθε πλοίο -και επειδή πρόκειται για υποθαλάσσιες περιοχές, στο κάθε πλοίο- την στιγμή των διαφόρων σταδίων, όπως της εξόρυξης και της έρευνας, να υπάρχουν παρατηρητές, οι οποίοι θα έχουν τη δυνατότητα να σταματούν ή να παίρνουν μέτρα, είτε πρόκειται για προβλήματα που έχουν σχέση με τα σεισμικά, είτε με περιβαντολλογικά, είτε ακόμη και με τα θηλαστικά.

Επομένως στη μελέτη της ΜΠΕ η οποία έχει γίνει, προβλέπονται Περιβαλλοντολογικό Σχέδιο Δράσης το οποίο θα έχει και ήπιες μορφές παρέμβασης, το οποίο ίσως είναι και ένα από τα πιο αποδοτικά σε συνδυασμό με τις περιβαλλοντολογικές μελέτες που έχουν γίνει, διότι να κάνεις μια περιβαλλοντολογική μελέτη να την έχεις απλώς στο χαρτί, είναι καλύτερο να συμπληρώνεται και με Περιβαλλοντολογικό Σχέδιο Δράσης και με συνεχή monitor.

Τέλος θα έλεγα ότι οι Συμβάσεις αυτές ως προς τα οικονομικά, έχουν βέβαια ελεγχθεί από το Ελεγκτικό Συνέδριο, αλλά πολύ σημαντικό βρίσκω ότι υπάρχει δημόσιος έλεγχος και εποπτεία. Υπάρχει Τεχνική Συμβουλευτική Επιτροπή. Για κάθε ένα από αυτά τα έργα η Επιτροπή αυτή έχει το δικαίωμα επιθεώρησης, έχει το δικαίωμα λογιστικών ελέγχων, έχει το δικαίωμα να επεμβαίνει όποτε κρίνει κρίσιμο και η συνεχής επιτήρηση και ο δημόσιος έλεγχος είναι αυτό το οποίο είναι το πιο σημαντικό κατά τη γνώμη μου.

Θα κάνω τελικό σχόλιο για τα ΕΛ.ΠΕ.. Θα ήθελα να πω, πρώτον, στα ΕΛ.ΠΕ. δεν έχει αλλάξει τίποτα αυτή τη στιγμή που κάνουμε αυτή τη συζήτηση. Η μετοχική σύνθεση του ΕΛ.ΠΕ. είναι αυτή που ήταν. Η διοίκηση έχει διοριστεί από το δημόσιο, επειδή ειπώθηκε για τη διοίκηση. Υπάρχουν δημοσιεύματα, όχι ότι δεν τα γνωρίζω, αλλά θα έρθει και ο Υπουργός αύριο να σας τα πει, αλλά δεν έχει γίνει καμία αλλαγή στη μετοχική σύνθεση του ΕΛ.ΠΕ..

Επίσης, νομίζω για το ΕΛ.ΠΕ.: Πρακτικά, τα μόνα που έχουμε δει είναι ότι τις τελευταίες ημέρες το ΕΛ.ΠΕ. έχει καταφέρει να μειώσει το χρέος το οποίο έχει. Είχε ένα μεγάλο βάρος από χρέος, το έχει μειώσει. Εκμεταλλεύεται τις αγορές που υπάρχουν για χαμηλό επιτόκιο. Έκδωσε πενταετές ομόλογο για να αναχρηματοδοτήσει το βραχυχρόνιο χρέος του. Κάνει πράγματα τα οποία προς το παρόν είναι στο συμφέρον του ελληνικού δημοσίου, όταν πληρώνει λιγότερα τοκοχρεολύσια και όταν πληρώνει καλό μέρισμα. Νομίζω αυτή τη στιγμή που είμαστε η Πολιτεία είναι ευχαριστημένη.

Είχαμε τη συζήτηση των Θεσμών σήμερα το πρωί με τον Υπουργό και νομίζω ότι σε όλες τις συζητήσεις προσπαθούμε να διασφαλίσουμε το συμφέρον του δημόσιου και όχι να μειώσουμε το συμφέρον του δημοσίου. Αυτή τη στιγμή που μιλάμε δεν έχει αλλάξει ούτε η μετοχική σύνθεση του ΕΛ.ΠΕ. ούτε έχει γίνει κάτι αντίθετο απ’ αυτά που είχε δεσμευτεί η προηγούμενη Κυβέρνηση να κάνει είτε από αυτά που θεωρούμε ότι είναι σωστό να γίνουν.

Τέλος, για να το κλείσουμε αυτό το κεφάλαιο. Η μεταβολή της μετοχικής σύνθεσης του Μισθωτή προβλέπεται από τη Σύμβαση σε όλες τις Συμβάσεις και στις εννιά που έχουν γίνει ήδη. Εγώ έχω έρθει εδώ τρεις μήνες και έχω ήδη υπογράψει διάφορες αποφάσεις για τη μεταβολή της μετοχικής σύνθεσης του Μισθωτή σε παλιά οικόπεδα. Αλλάζει, πουλάει ο ένας στον άλλον, γίνεται αυτό το πράγμα. Επομένως, αυτό απαιτεί τη συναίνεση του Υπουργείου.

Όποτε γίνει αλλαγή της μετοχικής σύνθεσης, προβλέπονται διαδικασίες. Δεν θα φτιάξουμε διαδικασίες στο πόδι, όπως το κάνουμε τώρα. Από τον Ιούλιο που εγώ έχω έρθει εδώ, έχουν γίνει ήδη αλλαγές στη μετοχική σύνθεση. Όταν γίνουν θα πρέπει να εγκριθούν από το Υπουργείο. Επομένως, υπάρχει ο έλεγχος του δημοσίου και βέβαια θα ενημερώσουμε. Ότι χρειάζεται να ενημερώσουμε θα ενημερώσουμε με τον κατάλληλο τρόπο και στην κατάλληλη μορφή. Δεν υπάρχει τίποτα να κρύψουμε σ' αυτό. Χαίρομαι που γεωπολιτικά, η μεγάλη πλειοψηφία των κομμάτων βλέπουν τα θετικά από αυτές τις Συμβάσεις. Να κοιτάξουμε μπροστά και να μπορέσουμε να τις αξιοποιήσουμε με τον καλύτερο δυνατό τρόπο. Ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε πολύ τον Υφυπουργό Περιβάλλοντος και Ενέργειας, κ. Γεράσιμο Θωμά.

Κυρίες και κύριοι συνάδελφοι, ολοκληρώθηκε η συζήτηση επί των σχεδίων νόμων του Υπουργείου Περιβάλλοντος και Ενέργειας, σχετικά με τις Συμβάσεις Υδρογονανθράκων.

Όπως προκύπτει από τις τοποθετήσεις των Εισηγητών και των Ειδικών Αγορητών η Νέα Δημοκρατία ψηφίζει υπέρ, ο ΣΥΡΙΖΑ ψηφίζει επιφύλαξη, το Κίνημα Αλλαγής ψηφίζει υπέρ, το Κ.Κ.Ε. ψηφίζει κατά, η Ελληνική Λύση ψηφίζει υπέρ, το Μέρα25 ψηφίζει κατά.

Επομένως, τα σχέδια νόμων του Υπουργείου Περιβάλλοντος και Ενέργειας γίνονται δεκτά επί της αρχής, επί των άρθρων και στο σύνολό τους κατά πλειοψηφία.

Στο σημείο αυτό λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Ταγαράς Νικόλαος, Καππάτος Παναγής, Καφαντάρη Χαρά, Φάμελλος Σωκράτης, Γκόκας Χρήστος, Μπιάγκης Δημήτριος, Καραθανασόπουλος Νικόλαος, Βιλιάρδος Βασίλειος, Μπούμπας Κωνσταντίνος, Αρσένης Κρίτων-Ηλίας και Λογιάδης Γεώργιος.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΝΙΚΟΛΑΟΣ ΤΑΓΑΡΑΣ ΜΑΞΙΜΟΣ ΣΕΝΕΤΑΚΗΣ**